
<ייעוץ משפטי: >
אייל לב ארי
<מנהל הוועדה:>
טמיר כהן
<רישום פרלמנטרי:>

<הצעת חוק ניירות ערך (תיקון מס' 60) (שינוי מבנה הבורסה), התשע"ו-2016>
<היו"ר מכלוף מיקי זוהר:>
אני מתכבד לפתוח את ישיבת ועדת הכספים בנושא הצעת חוק מבנה הבורסה. לידיעת החברים, זה גם פורסם הבוקר, במסגרת ההסכמים הקואליציוניים, ביחד עם יושב ראש הקואליציה ויושב ראש ועדת הכספים, ישנם מספר חוקים שקיבלתי לידיי לניהול במסגרת ועדת הכספים, חוק אחד זה חוק מבנה הבורסה, חוק שני זה חוק נושא קצבאות ביטוח לאומי והחוק השלישי זה החוק של העברת הכספים של הימורים והגרלות וגם העברת הכספים של רשות שדות התעופה. אלה ארבעת החוקים שאני אטפל בהם. החוק הזה הוא יחסית מבין החוקים החוק הכי משמעותי. בהחלט עשיתי בדיקה מעמיקה לגבי החוק, מהותו והשלכותיו. 
אני אקבע סדרי דיון כדי שהדברים יהיו ברורים. ראשית, מה שאנחנו נעשה, אנחנו כמובן נתקדם עם ההקראה מאיפה שעצרנו, אבל נניח על השולחן קודם כל בתחילת הדיון עד לסיומו ועד לסיום ההצבעה שלו נושאים שאני מתכוון להתעכב עליהם ולתקן אותם במסגרת החוק וגם לעשות בהם בדיקה מעמיקה. 

אז הנושאים הם כדלקמן ושיירשם בפרוטוקול: הנושא הראשון זה נושא ימי המסחר. אני טוען שיום מסחר ביום שישי הוא לא רלוונטי. זה נושא אחד שאני אדרוש לעמוד עליו, שלא יהיה מסחר ביום שישי. הנושא השני הוא נושא העמלות שנגבות על ידי הבנקים ובתי ההשקעות, למרות שבתי ההשקעות גובים הרבה פחות מהבנקים, שמגיע היום לסכומים הרבה יותר גבוהים, בערך פי 25 ממה שנגבה ברחבי העולם, כשאת הכסף הזה משלם הציבור. אני רוצה שנשקול ברצינות פיקוח משמעותי על גובה העמלות וכמה יהיה אפשר לגבות מהאזרחים. הנושא השלישי קשור לפתיחת השוק לברוקרים מחוץ לארץ, שיכולים לייצר תחרות, כי היום אין תחרות מספיק טובה ויש סוג של מונופול, מיד אדוני ידבר ראשון, לפני שנתחיל את הדיון. 

הנושא הנוסף שאני גם רוצה להיכנס לסוגיה שלו ולבחון אותה זה אופי השליטה שיש היום לבנקים במסגרת החוק החדש ואיך השליטה הזאת תשתנה כמה שיותר מהר לטובת האזרחים ולטובת כמובן מי שמייצג את האזרחים, שזה מדינת ישראל באמצעות הבורסה, הרשות לניירות ערך. בסוף המטרה שלי היא לוודא שמונופול, ככל שהיה ואם היה, לא יתקיים יותר. הדבר שאנחנו נשיג מזה בסופו של דבר זה רווחת האזרחים. אלה הדברים שבסופו של תהליך אנחנו נדון בהם לעומקם ואנחנו גם נשנה אותם במסגרת החוק בעזרת ה'. 
בינתיים אנחנו ממשיכים בהקראה. לפני שנתחיל בהקראה, אני - - -

<מיקי לוי (יש עתיד):>
תודה, אדוני היושב ראש. אתה יודע מה? אני מסכים עם כל מה שאמרת, זה חלק מהדברים שאחרי הישיבה בפעם הקודמת יצאתי מכאן מודאג הרבה יותר ממה שנכנסתי, למרות שלמען הגילוי הנאות ישבתי גם עם פרופ' האוזר ידידי וחלק הסכמתי, חלק אחר כך העליתי גבה והישיבה הקודמת לא הייתה טובה. היא לא הייתה טובה כי לא ניתנו כאן תשובות ואני הרשיתי לעצמי לשבת עם שלושה אנשים שנכחו כאן, למען הגילוי הנאות, שהם אינם קשורים לכנסת, הם אינם לוביסטים, חלק מהם עבדו באוצר, חלק מהם עבדו ברשות ואף אחד מהם היה דירקטור מטעם האוצר והציבור בבורסה ומבין ומכיר מבפנים ולאחור את הכול. 

ואני, ברשותך, אוסיף לדברים שאמרת בקצרה, זריז, כדי להבהיר. על פי הצעת החוק לכל בנק יש 5%, זה הצעת החוק אומרת. אם אני מחזיק את ההחזקות העכשוויות זה אומר שבנק הפועלים, לאומי, מזרחי, טפחות, לכולם יש 5%, לשלושה בנקים, אוצר החייל, מרכנתיל ודיסקונט, יש 0.9, 0.86 ו-0.15. אם שלושת הבנקים האלה בעתיד, על פי הצעת החוק, יוכלו להשלים את הרכישות שלהם וישלימו ל-5% הרי שפעם נוספת הבנקים מחזיקים יותר מ-50% וזה בהחלט מדאיג מאוד. מאוד מדאיג. 

בעיה נוספת, על פי מה שנמסר בישיבה הקודמת, והיה כאן בחור שאני לא מכיר אותו לפני כן, עדי ליבזון, הוא טען, והרשיתי לעצמי לשוחח איתו, שבכל העולם יש הפרדה בין בעלות לחברות. למיטב זיכרוני, מה שהוא אמר, ב-30 מדינות שנוהגות כך ב-OECD, יש 30 או מעל 30, דהיינו בפועל הבעלים אינם חברים, כדי שלא יהיו ניגודי עניינים כפי שאמרתי. שוחחתי איתו והוא טען כי חקר את הנושא של מכירת ניירות ערך. למשל לקוח נכנס לבנק, הבנק יכול למכור לו את כל קשת ניירות הערך, אבל לבנק עצמו יש אינטרס להציע לו אפיקים חדשים, למשל תכניות חיסכון של הבנק - - -

<היו"ר מכלוף מיקי זוהר:>
אדוני, אני רק מעיר הערת ביניים, למיטב הבנתי החוק הזה מבטל את האפשרות להיות גם בעלים וגם חבר, נכון? 

<מיקי לוי (יש עתיד):>
לא, חד משמעית לא. 

<קריאה:>
ממש לא, זו אשליה. 

<היו"ר מכלוף מיקי זוהר:>
שנייה, חברים, רק שמוליק יאמר את דברו. 

<שמואל האוזר:>
המשמעות של החוק היא באמת הפרדה, אבל כמו שדיברנו, לפי חוק ניירות ערך עד 5% לא נחשב בעלים, הם יכולים יהיו להחזיק עד 5%. 

<היו"ר מכלוף מיקי זוהר:>
אבל מה שאומר חבר הכנסת מיקי לוי, ובצדק, אם נשקלל את כל הבעלות של כל הבנקים יחד, עם 5% לכל אחד לכל היותר, עדיין השליטה תישאר בידם. 

<קריאה:>
לא, יהיו להם 35% - - -

<מיקי לוי (יש עתיד):>
נכון, אבל יש שלושה בנקים שיש להם פחות מ-5%, בנק אוצר החייל עם 0.93 - - -

<היו"ר מכלוף מיקי זוהר:>
ואז הם יקבלו. 

<קריאה:>
לא, אבל הם חלק מהבינלאומי ולכן הם ייספרו בבינלאומי. 

<מיקי לוי (יש עתיד):>
אז שייכתב בחוק ששלושת הבנקים האלה לא יוכלו לרכוש אפילו מאית אחת, כדי שנוכל להבטיח. 

<קריאה:>
זה כתוב. מגבלת ההחזקה היא לקבוצה, לבעל שליטה, או לבעל העניין ב - - -

<מיקי לוי (יש עתיד):>
אני אולי לא מבין, אוצר החייל שייך למי? 

<קריאה:>
בנק דיסקונט זה בנק מרכנתיל, זה בנק אחד - - -

<מיקי לוי (יש עתיד):>
אז אם כך נלך להיפוכו של דבר, שלושת הבנקים האלה, שהם כאילו בנקי בת שלהם, מחזיקים מעל 5%. 

<קריאה:>
היום. 

<שמואל האוזר:>
היום, אבל בעתיד לא. 

<מיקי לוי (יש עתיד):>
זה אומר שאני לא אראה במפת הבנקים, לא את אוצר החייל, לא את מרכנתיל ולא את דיסקונט? 

<קריאה:>
אתה תראה את מרכנתיל ודיסקונט ביחד מחזיקים לא יותר מ-5%, את הבינלאומי, בנק אוצר החייל ובנק מסד החייל, ביחד לא יחזיקו יותר מ-5%. 

<מיקי לוי (יש עתיד):>
אז היום הם מחזיקים יותר. 

<קריאה:>
הפועלים ופועלים סהר לא יחזיקו יחד יותר מ-5% וכן הלאה. 

<מיקי לוי (יש עתיד):>
אני אמצא בחוק שכל קבוצה לא תחזיק יותר מ-5%? זה יהיה בהיר לחלוטין? 

<שמואל האוזר:>
זה החוק. כן. ברור, זה המצב. 

<נירית איבי:>
אני רק רוצה להבהיר שזה גם כולל את פועלים סהר. כלומר גם הברוקרים או אולמות המסחר למיניהם לא יוכלו להחזיק, אם הם מוחזקים על ידי אותה קבוצת שליטה שמחזיקה גם בבנק. 
<היו"ר מכלוף מיקי זוהר:>
ברור. הדברים ברורים, הסוגיה נפתרה, בסדר. בואו נתקדם. 

<קריאה:>
רק עוד הערה אחת, לכן כל שבע הקבוצות לא תוכלנה להחזיק יותר מ - - - 

<היו"ר מכלוף מיקי זוהר:>
יותר מ-35% יחד. בסדר גמור. 

<נילי אבן חן:>
 בסיכומו של דבר יהיו להם באזור ה-36%-37%, גם אם מה שאתם אומרים נכון ואין להם אפשרות לקנות יותר, פלוס ה-22% כמעט של חברי בורסה שהם לא בנקים - - -

<היו"ר מכלוף מיקי זוהר:>
של בתי ההשקעות? 

<נילי אבן חן:>
כן. זאת אומרת שמי שהיום חבר בורסה בעתיד יש לו קרוב ל-60%. 60% לכל הדעות זה שליטה וצריך להתמודד עם זה. 

<היו"ר מכלוף מיקי זוהר:>
אני רוצה לשאול אותך שאלה, את משפטנית, נכון? 

<נילי אבן חן:>
כן. 

<היו"ר מכלוף מיקי זוהר:>
זה שיש לחברי בורסה קיימים את האחוזים גם במבנה החדש זה לא הופך אותם לשותפים או לחברים או למתואמים. הרי לבנקים יש אינטרסים שונים מבתי ההשקעות, כי הם בתחרות מול בתי ההשקעות. 

<קריאה:>
לא, זה הקרטל. 

<היו"ר מכלוף מיקי זוהר:>
אני רוצה להבין, בתי ההשקעות חולקים עם הבנקים את הרווחים שלהם? 

<קריאה:>
לא. גם הבנקים לא מחלקים ביניהם. 

<היו"ר מכלוף מיקי זוהר:>
אז הם לא שותפים. 

<נילי אבן חן:>
אבל נקודת המוצא - - -

<היו"ר מכלוף מיקי זוהר:>
ככה אני יודע שמגדירים שותף, שיש חלוקת הכנסות משותפת. 

<נילי אבן חן:>
נקודת המוצא שאין עליה מחלוקת והיא בבסיס הרפורמה כתובה בדברי ההסבר, וזה גם מה שאמר פרופ' האוזר בראשית הדיון והוא אומר את זה בכל דיון, זה הצורך בהפרדת הבעלות מהחברות, ועל זה אנחנו סומכים ידינו במאה אחוז, מה שאנחנו אומרים זה שאין הפרדה אמיתית בין הבעלות לחברות. מוסכם וידוע שיש ניגוד עניינים בין הבעלות לחברות, אבל הלכה למעשה החברים נשארים גם הבעלים. 

<היו"ר מכלוף מיקי זוהר:>
אז אני אגיד לך, אני רוצה לתת לזה פתרון. הרי אנחנו מייצגים את הציבור ויש לנגד עינינו את האינטרס הציבורי והאינטרס הציבורי זה לא לגרום למצב שהעמלות גבוהות או מרקיעות שחקים על חשבון הציבור. אנחנו רוצים לפרק מונופולים, זו אחת מהמטרות. אם נמצא לנכון ונביא פתרון באמצעות פיקוח על העמלות ובאמצעות הגברת התחרות גם לאותה שליטה, שאת חוששת ממנה ואני מבין אותה, של 60%, שהיא מחולקת, זה לא שליטה בלעדית של גוף אחד בעל אינטרס אחד, אלא מספר אינטרסים שונים בין גופים שיחזיקו ביחד רוב, עדיין אנחנו נהיה במצב מצוין והציבור יהיה במצב מצוין. אם היינו מוצאים מצב בו ישנה שליטה מוחלטת של גוף אחד, בעל אינטרס אחד, בטח ובטח שלא היינו נותנים לדבר הזה יד ולא היינו מאפשרים לזה לקרות. 

לכן אנחנו צריכים גם להסתכל על התמונה הרחבה. אי אפשר להיות במצב בו הבעלות המוחלטת כולה נמצאת רק במקום אחד, גם לא שלנו, יש עוד שחקנים במשחק הזה, יש את הבורסה שהיא שחקנית, יש את הבנקים שהם שחקנים, יש את בתי ההשקעות שהם שחקנים ואנחנו הציבור. אי אפשר לתת את הכול ביד אחת, צריך לפזר את זה כדי שמאזן האינטרסים בסופו של דבר יביא לדבר האידיאלי. אין דרך אחרת. אנחנו במדינה דמוקרטית, אנחנו לא קומוניזם ולא דיקטטורה, אנחנו עובדים בשיטה ליברלית, אבל בכל זאת מפעילים את המחשבה תוך כדי.

<אמנון נויבך:>
אני רוצה לציין שיש לנו בבורסה 22 חברים ועל יד הבנקים הגדולים יש עוד כמה חברים, כולל בנקים זרים שלהם האינטרסים שונים לגמרי, כמו HSBC, UBS, גורמים זרים שהם חברים בבורסה. לכן לצייר את כולם כאילו הם יושבים על אותו מכנה משותף זה ממש טעות. 
<היו"ר מכלוף מיקי זוהר:>
אני אמרתי את זה ממש עכשיו.

<אמנון נויבך:>
כן, אני רק נותן לך את הנתון ומחזק את הארגומנטציה שאמרת. 

<היו"ר מכלוף מיקי זוהר:>
אני לא יוצא מנקודת הנחה אחרת. 

<אמנון נויבך:>
ראוי גם לשים את העובדות לפני שמבלבלים את הנתונים. 

<היו"ר מכלוף מיקי זוהר:>
תודה. חבר הכנסת מיקי לוי, רוצה להשלים? 

<מיקי לוי (יש עתיד):>
אלא אם כן - - -

<היו"ר מכלוף מיקי זוהר:>
אתה רוצה לשמוע עוד קצת ציבור לפני ש - - - בשמחה. 

<עפר ארז:>
עפר ארז, עורך דין פרטי, לא קשור לנושא הזה בכלל, לא מייצג אף אחד פה בדיון הזה, למעט את עצמי. אני רוצה לומר שני דברים. קודם כל זה ברור שמתקיים קרטל בין חברי הבורסה, כיוון שהקרטל הזה הוא מה שגובה עמלות כל כך מטורפות בהשוואה בינלאומית. מבחן התוצאה פה הוא שקובע שהעמלות הן פי עשרות, מאות אחוזים, לפעמים אלפי אחוזים יותר מהמקובל בעולם היום. אז השאלה אם יש קרטל או אין, המחירים מראים שיש, אי אפשר להתווכח עם זה. 

<היו"ר מכלוף מיקי זוהר:>
היום? 

<עפר ארז:>
היום, כבר היום. 

<היו"ר מכלוף מיקי זוהר:>
היום, אבל אנחנו רוצים לשנות. 

<עפר ארז:>
ולקרטל הזה ימשיך להיות אינטרס שהוא בעל שליטה - - -

<נילי אבן חן:>
וזה הולך להיות יותר גרוע. 

<היו"ר מכלוף מיקי זוהר:>
למה? 

<נילי אבן חן:>
למה? כי היום יש שבעה בנקים מתוך 22 חברי בורסה והם מצליחים לעשות קרטל, והולך להיות להם מעל 60%. 

<עפר ארז:>
נכון. אני רוצה לשאול שאלה מקדמית, ברשותך. 

<היו"ר מכלוף מיקי זוהר:>
אני רוצה לעדכן אתכם בנתון מעניין, מה ההבדל בין עמלות שגובים בנקים לבין עמלות שגובים בתי ההשקעות, אתם יודעים? 

<עפר ארז:>
קטן מאוד.

<היו"ר מכלוף מיקי זוהר:>
לא. 

<נילי אבן חן:>
לא, הוא מאוד גדול. 

<היו"ר מכלוף מיקי זוהר:>
בתי ההשקעות גובים בערך עשירית או חמישית את סך העמלה שהבנק גובה. אז מה האינטרס של בתי ההשקעות? אם בתי ההשקעות עושים תחרות קשה עם הבנקים לגבי גובה העמלה, למה שיהיה להם אינטרס משותף עם הבנקים לייצר איזה שהוא קרטל? 

<נילי אבן חן:>
כי לשניהם יש אינטרס לא להכניס שחקנים חדשים. 

<היו"ר מכלוף מיקי זוהר:>
אז אני אמרתי שאנחנו רוצים גם לפתוח את השוק לשחקנים חדשים, שזה יהיו ברוקרים מחוץ לארץ. 

<נילי אבן חן:>
כן, אבל אתה צריך שהמבנה יהיה כזה שיפתח. 

<היו"ר מכלוף מיקי זוהר:>
חבר'ה, אי אפשר לייצר מבנה - - -

<נילי אבן חן:>
זה לא קיים בעולם. מה שאנחנו עושים עכשיו זה לא קיים בעולם וזה מנוגד לתכלית של הרפורמה, של הפרדת בעלות וחברות. למה לתת לבנקים ולחש"בים אחוזים? למה? למה כשזה לא קיים בכל העולם? 

<עפר ארז:>
בדיוק, זאת השאלה המרכזית.

<היו"ר מכלוף מיקי זוהר:>
הם שחקנים מרכזיים בתחום הזה, מה זאת אומרת? 

<עפר ארז:>
כבודו, אני לא סיימתי. דברי ההסבר של הצעת החוק, בעמוד הראשון, עמוד 1160, בצד שמאל למעלה, אני מקריא, 'יש לשנות את מבנה הבעלות על הבורסה ממודל של חברים בלא זכויות הוניות למודל של תאגיד למטרות רווח'. בעמוד הבא, עמוד 1161, כתוב מצד שמאל למעלה, 'נוכח התאגדות הבורסה כגוף שאינו למטרות רווח חברי הבורסה אינם מחזיקים בזכויות הוניות כלשהן בבורסה'. אני רוצה לשאול, אם אין להם שקל אחד בהון ויש להם רק חצי שליטה בדירקטוריון, איך קפצנו ל-60% ומשהו בכל המבנה החדש? הם צריכים להיות אולי 25% שזה הפשרה בין אפס לחצי. 

<היו"ר מכלוף מיקי זוהר:>
אני עם דבר אחד לא מסכים, שהבנקים ובתי ההשקעות אחד הם. אני לא מסכים עם הטענה הזו. 

<עפר ארז:>
אבל אני שואל אותך איך הגענו ל-60% ומשהו מהכול? אין להם שקל היום בהון. 

<היו"ר מכלוף מיקי זוהר:>
אני אומר, בתי ההשקעות הם גוף נפרד והבנקים הם גוף נפרד. 

<קריאה:>
אנחנו לא מדברים על בתי ההשקעות. 

<עפר ארז:>
אבל ביחד, איך הגענו ל-60% ומשהו? 

<היו"ר מכלוף מיקי זוהר:>
מה זה ביחד? הבנקים 35%, בתי ההשקעות הם 20% ומשהו. 

<עפר ארז:>
ביחד הם עברו את ה-50%? 

<היו"ר מכלוף מיקי זוהר:>
אבל מה זה ביחד? אתה אומר ביחד - - -

<עפר ארז:>
היום אין להם שקל בהון. איך הם הגיעו לאחוזים כאלה בהון של החברה הזאת? 

<היו"ר מכלוף מיקי זוהר:>
החברה הזו בסופו של דבר מתייחסת לשחקנים שאמורים בכלל להחיות את החברה הזו. הרי החברה הזו שתקום, יהיה מישהו שצריך להחיות אותה, לקיים אותה, מי יקיים אותה? הבנקים ובתי ההשקעות באמצעות הציבור. לכן שלושת השחקנים המרכזיים הללו יהיו חלק מהחברה, זה כל האישו. 

<מיקי לוי (יש עתיד):>
אני מבקש להמשיך, כי אני רוצה להעלות את כל הנושאים. אני חרד לתחרות ואני מבקש שאדוני יורה לממונה על ההגבלים העסקיים לקבל ממנה חוות דעת בנושא.

<היו"ר מכלוף מיקי זוהר:>
הם נמצאים פה? 

<מיקי לוי (יש עתיד):>
לא. 

<דנה הלר:>
אני נמצאת בשם הממונה.

<היו"ר מכלוף מיקי זוהר:>
אז את שמעת את הבקשה ותעבירי? 

<מיקי לוי (יש עתיד):>
אני מבקש לקבל חוות דעת לגבי התחרות שתתקיים בבורסה לאחר השינוי המבני. אני מבקש, אדוני, לקבל חוות דעת ממשרד המשפטים לגבי הנכסים, הבעלות על הבניינים, הבנקים - - -

<היו"ר מכלוף מיקי זוהר:>
רשמתם לעצמכם, כן? משרד המשפטים פה? 

<מיקי לוי (יש עתיד):>
הם לא השקיעו שקל, זה אומר שאת הבניינים קנו מהעמלות, מהרווחים. הבנקים לא הוציאו מהכיס שלהם, אלא אם כן אני טועה. אני מבקש לקבל חוות דעת - - -

<רוני טלמור:>
אני לא מבינה את הטענה - - -

<מיקי לוי (יש עתיד):>
יש בניין, גברתי. למי הוא שייך? 

<רוני טלמור:>
לחברה. 

<מיקי לוי (יש עתיד):>
החברה, לא לבנקים, הבנקים לא השקיעו. במבנה החדש הבנקים יקבלו בעלות. את יכולה לצחוק, אני תיכף אבקש ממך לצאת. אם לא תתנהגי כמו שצריך, גברתי. 

<רוני טלמור:>
אני חושבת שאני מתנהגת מאוד כמו שצריך. 

<מיקי לוי (יש עתיד):>
אז אני מבקש לקבל חוות דעת כתובה, עכשיו, לא בעל פה. תחזרי למשרד המשפטים, אני מבקש לקבל חוות דעת כתובה למי שייכים הנכסים ואנחנו נבחן את זה משפטית.

<רוני טלמור:>
אדוני, אני אשמח להיפגש איתך ול - - -

<מיקי לוי (יש עתיד):>
לא, אני מבקש חוות דעת. 

<רחל עזריה (כולנו):>
רגע, שנייה, אני נכנסתי עכשיו, אבל הסגנון הוא לא - - - 

<מיקי לוי (יש עתיד):>
לא נכנסת כשהיא חייכה בזלזול, אז אני מבקש ממך. אני התנהגתי בשקט, ביקשתי חוות דעת ממשרד המשפטים למי שייכים הנכסים. 

<רוני טלמור:>
אדוני, אני מבקשת להתנצל אם ההבעה שלי לא הובעה כפי שצריך. הנושא של הבעלות על הבורסה הוא נושא שאנחנו עוסקים בו כבר תקופה מאוד ארוכה, בהיבטים שונים, כולל בעתירות לבתי משפט, בגלל תחושה ציבורית שאנחנו לא מוצאים לה תימוכין משפטיים, שמבנה הבעלות על הבורסה הוא של הציבור ולא של בעלי המניות בחברה או מי שמחזיקים זכויות בחברה.

<מיקי לוי (יש עתיד):>
אני ביקשתי רק לגבי הנכסים, הנדל"ן. 

<רוני טלמור:>
לגבי הנכסים התשובה היא פשוטה בהרבה, משום שנדל"ן, שזה בוודאי נכס שרשום גם במרשמים הרשמיים של מדינת ישראל, אתה יודע מי הבעלים, כי הבעלים הם החברה. השאלה שאתה מעלה לגבי הבנקים, לא תהיה להם זכות ישירה בנכס של חברה, יש להם זכות ישירה בחברה עצמה, שהיא מחזיקה בנכס.

<היו"ר מכלוף מיקי זוהר:>
אני רק רוצה לשאול שאלה בהמשך לשאלתו של חבר הכנסת מיקי לוי. יש מבנים? 

<קריאה:>
יש מבנה אחד. 

<היו"ר מכלוף מיקי זוהר:>
מבנה אחד ששייך כרגע לחברה.

<רוני טלמור:>
נכון. 

<היו"ר מכלוף מיקי זוהר:>
כשיקום המבנה החדש, המבנה הזה יהיה שייך בעצם? 

<קריאה:>
לבורסה. 

<היו"ר מכלוף מיקי זוהר:>
לבורסה, למבנה החדש. 

<רוני טלמור:>
למבנה החדש, לאותה חברה. 

<היו"ר מכלוף מיקי זוהר:>
לאותה חברה. מה יעשו במבנה? פשוט ישתמשו בו? אבל מה יעשה, מי יהיו הבעלים שלו? 

<רוני טלמור:>
אותה חברה, הבורסה בע"מ, תהיה הבעלים של אותו בניין. 

<היו"ר מכלוף מיקי זוהר:>
אוקיי, אז מה הבעיה, מיקי? 

<קריאה:>
הם מקבלים את זה מתנה. 

<מיקי לוי (יש עתיד):>
אני עוד פעם שואל, אם תיאורטית מחר הבורסה מתחסלת - - -

<היו"ר מכלוף מיקי זוהר:>
מי יקבל את זה מתנה, הבעלים החדשים של החברה? 

<מיקי לוי (יש עתיד):>
מה אנחנו עושים במבנה? מי מקבל את הכסף? 

<היו"ר מכלוף מיקי זוהר:>
מה יעשו במתנה הזו, חוץ מלהשתמש בה לצורך מסחר? 

<קריאה:>
יכולים למכור אותה. יכולים למכור את זה ולהוציא את זה בדיבידנד לבעלים. 

<קריאה:>
זה המקום הכי טוב בתל אביב.

<קריאה:>
כן, למשל. ואחר כך לשכור את זה מהבעלים. ברגע אחד הבנקים יכולים להוציא פה 400 מיליון שקל, רק מהבניין הזה, בדיבידנד. 
<היו"ר מכלוף מיקי זוהר:>
אז הם יעבירו את המסחר לחיפה? 

<קריאה:>
לא, הם יכולים לשכור את זה מהבעלים. 

<קריאה:>
הם יגנבו את הבניין וייקחו אותו הביתה. צריך להיזהר.

<מיקי לוי (יש עתיד):>
אדוני, נגיד שמחר מחליטים לקנות בניין קטן יותר, או לעבור ממרכז תל אביב היקר לפריפריה, ויש הפרש בין המכירה לקנייה, להיכן הולך ההפרש? האם למדינת ישראל? לאן הולך ההפרש?

<שמואל האוזר:>
לחברה. 

<מיקי לוי (יש עתיד):>
לא מחסלים את הבורסה.

<קריאה:>
ומהחברה החוצה בדיבידנד לבעלי המניות, שמקבלים את זה במתנה. 

<היו"ר מכלוף מיקי זוהר:>
לא להתפרץ לדברי אחרים. שמוליק רוצה לענות על זה.

<מיקי לוי (יש עתיד):>
שמוליק, שמעת את השאלה? 

<שמואל האוזר:>
אני אענה מאוד בקיצור. אל"ף, השאלה של מי הבעלים כבר נבחנה משפטית על ידי משרד המשפטים, על ידינו, על ידי משרד האוצר, חד משמעית הם הבעלים. זה דיון שאנחנו מדברים פה בכאלה שלא מכירים את החוק. 

<מיקי לוי (יש עתיד):>
שמוליק, הם הבעלים זה הבנקים? 

<שמואל האוזר:>
רק שנייה, אני אענה לך. כן, הם בעלי ה - - -

<קריאה:>
אדוני, היום יש בעלי מניות ובעלי המניות היום מאוד דומים לבעלי המניות החדשים. 

<שמואל האוזר:>
לא, לא. אני רוצה ל - - - 

<קריאה:>
לציבור יש את ההון, ובדברי ההסבר אומרים את זה.

<היו"ר מכלוף מיקי זוהר:>
לא להתפרץ. אני מבקש בפעם האחרונה, לא להתפרץ. 

<שמואל האוזר:>
אל"ף, שאלות הבעלות משפטית כבר נפתרה. כל הזמן מנסים להעלות אותה מחדש, אבל היא מוסכמת כבר על ידי כל הגורמים המשפטיים. שתיים, כל השאלה הזאת של מוכרים ומנצלים, זה לא יקרה, אנחנו מפקחים על זה, אנחנו נמשיך לפקח על זה, אף אחד לא ייקח את זה לביתו ככה סתם. הם הבעלים היום והבעלים האלה, אנחנו מצפים מהם שבסוף הם ימכרו את חלקם וגם שמים עליהם מגבלות. אנחנו חוזרים עכשיו לדיון שהוא כל הזמן חוזר על עצמו, כאשר הוא נפתר משפטית כבר, אין לו משמעות. 

<עדי גלעד ריבלין:>
הייתי הרבה שנים באוצר ורציתי לשתף אתכם שכשעשינו לפני עשור את הרפורמה באגרות החוב, נשמעו אותן טענות בדיוק, למה צריך לעשות רפורמה? למה צריך להביא גופים זרים? הלוא יש את הברוקרים, שהם עושים את התחרות לבנקים. אני רוצה להגיד שהסיטואציה מאוד דומה. 
<היו"ר מכלוף מיקי זוהר:>
חבר'ה, אני אומר דבר אחד, אני גם משפטן, אני יודע איך זה עובד. הרי לכל חברה יש בעלים ויש לה נכסים, כשהיא עוברת והבעלות משתנה לא משנים גם את הנכסים, הנכסים נשארים. 

<נילי אבן חן:>
אבל הם לא היו בעלים, לא היו מניות בחברה הזאת. 

<היו"ר מכלוף מיקי זוהר:>
סליחה, יש בעלות על הנכס הזה שיושב בבורסה. 

<נילי אבן חן:>
כרגע יש חברים ובפירוק זה עובר למשרד האוצר. 

<היו"ר מכלוף מיקי זוהר:>
מי דיבר על פירוק? איפה יש פה מושג של פירוק? יש פה שינוי של בעלים. 

<נילי אבן חן:>
זה לא שינוי של בעלים. זה לא שזה עובר מבעלי מניות א' לבעלי מניות ב', אין היום הון מניות בבורסה. 

<קריאה:>
משפטית יש הון מניות, זה לא נכון מה שאת אומרת. 

<קריאה:>
איפה זה רשום? בדוחות של הבנקים כתוב שיש להם נכס שנקרא הבורסה? אין חיה כזאת. 

<היו"ר מכלוף מיקי זוהר:>
אני רוצה לשאול את שמוליק שאלה. אני אומר לכם את זה בכנות רבה, זה בשליפה מהמותן, חשבתי על זה פתאום תוך כדי דיון, מה האחיזה שלנו, כמדינה, בסיפור הזה? 

<שמואל האוזר:>
אין אחיזה, המדינה קבעה משפטית שאין אחיזה. 

<היו"ר מכלוף מיקי זוהר:>
לא, בגוף החדש שיקום. 

<שמואל האוזר:>
אין אחיזה. 

<היו"ר מכלוף מיקי זוהר:>
לא תהיה לנו שום השפעה? 

<שמואל האוזר:>
רק פיקוח. יש לך פיקוח הרבה יותר הדוק. 

<היו"ר מכלוף מיקי זוהר:>
רק פיקוח, השאלה אם ניתן לפיקוח הזה איזה שהיא סמכות? 

<שמואל האוזר:>
בוודאי יש את כל הסמכויות - - -

<היו"ר מכלוף מיקי זוהר:>
סמכות וטו. 

<קריאה:>
לשלול את הרישיון. 

<שמואל האוזר:>
כולל שלילת הרישיון. 

<היו"ר מכלוף מיקי זוהר:>
זאת אומרת האם בסמכות הווטו הזו נוכל להפר את הדאגה של הנכס ולמנוע מכירה של - - -

<שמואל האוזר:>
בוודאי. אם לא, אתה יכול לעורר דיון ולהגיד שאתה מבקש והמדינה יכולה - - -

<היו"ר מכלוף מיקי זוהר:>
למנוע נניח את המכירה של הנכס או פעולות מסוימות שלא מוצאות חן בעיניה. 

<שמואל האוזר:>
אם המדינה - - - ודאי, יכולים ל - - -

<היו"ר מכלוף מיקי זוהר:>
אוקיי, איך זה בא לידי ביטוי בחוק שיש למדינה סמכות וטו? 

<שמואל האוזר:>
לא צריך, זה קיים. הסמכויות האלה קיימות בחוק. כבר היום הן קיימות - - -

<נילי אבן חן:>
אותן סמכויות היום שלא עשו בהן שימוש. 

<היו"ר מכלוף מיקי זוהר:>
היועץ המשפטי רוצה לומר משהו. בבקשה, נא לא להפריע. 

<אייל לב ארי:>
הרעיון של הצעת החוק הוא גם להגביר את יכולת הפיקוח של רשות ניירות ערך על פעילות הבורסה. כיום יש לרשות ניירות ערך סמכות להשקיף בדירקטוריון. אני מעלה את זה כרעיון כרגע, שהמשקיף הזה יישאר בדירקטוריון, אם לא באופן קבוע, לפחות בתקופה של עד שנשלמת - - - 

<קריאה:>
כרגע זה כתוב שלוש שנים מיום התחילה. 

<נירית איבי:>
חשוב לי לומר שבדיונים המקדימים שעשינו במשרד האוצר ראינו לנכון שהבורסה צריכה להתנהל כגוף עצמאי, אך ורק לאחר השינוי, כלומר אחרי אישור המתווה בבית המשפט שלוש שנים, אנחנו נותנים לבורסה להתארגן ולאחר מכן כל הנציגים של הממשלה, כולל נציג משרד האוצר, כולל נציג בנק ישראל, שהם שני דירקטורים, כולל המשקיפים של הרשות לניירות ערך, יוצאים מהבורסה בשביל שהבורסה תתנהל באופן עצמאי ככל הניתן. 

<היו"ר מכלוף מיקי זוהר:>
אני מבין את המסר - - -

<נירית איבי:>
זה רק למשל משהו תקדימי שלא קיים בעולם, העובדה שהמשקיף נמצא בתוך הבורסה, המשקיף של הרגולטור נמצא בתוך הדירקטוריון של הבורסה. זה משהו שלא נמצא בשום תקדים בעולם, אני בטוח שהרשות גם לא תחלוק עליי על זה.

<היו"ר מכלוף מיקי זוהר:>
הדברים נרשמו. כן. 

<קריאה:>
סליחה, נוכל גם אנחנו להגיד מילה? אמנם מהבנקים. 

<היו"ר מכלוף מיקי זוהר:>
מהבנקים? אה. 

<קריאה:>
זה נראה כאילו דיון חד צדדי, אולי טיפה נזיז אותו. 

<היו"ר מכלוף מיקי זוהר:>
אנחנו רוצים לתת כלים לבג"צ אחר כך. 

<קריאה:>
אין צורך, אולי אתה תפתור את הבעיה וזה יהיה יותר פשוט. 

<היו"ר מכלוף מיקי זוהר:>
אנחנו ניתן לכם.

<מיקי לוי (יש עתיד):>
אני לא סיימתי. 

<היו"ר מכלוף מיקי זוהר:>
מיקי, אתה רוצה לסיים? 

<מיקי לוי (יש עתיד):>
כן, אני רוצה לומר מילה וחצי בנושא העמלות. בסיום הישיבה הקודמת אני צרחתי לגבי העמלות שאני אצביע בכל דבר נגד אם לא יהיה פיקוח ואם העמלות לא ישונו. אני בדקתי ואני רוצה להביא לידיעתך, אדוני, סתם, רכישת מניית טבע. היום היא ב-51.3 דולר למניה, עזבו את השער של הדולר, אני רוצה לקנות ב-50,000 דולר, אם אני קונה ב-50,000 שקל היא שווה בערך 13,298 דולר לרכישה. זה מביא בערך ל-259 מניות, אם אני קונה את זה פה או אם אני קונה את זה בחוץ לארץ. עכשיו הבעיה הגדולה. אם אתה קונה את זה בארצות הברית העמלה היא בערך סנט אחד ל-259, עד לגובה של 9 דולר, אם אתה קונה את זה בארץ, 38.5 דולר. זה אם מישהו עוד מתווכח, בתי השקעות, עניינים. אם גב' כהן נכנסת לבנק היא תשלם הרבה הרבה יותר. 
לכן אני לא אוכל לתת את ידי לעניין הזה. אם אנחנו לא נגביל את כל הנושא הזה ולא נשלוט בו, אנחנו כאן שליחי ציבור ומתפקידנו את נושא העמלות, לא לתת לו לצאת מפרופורציות, כי עכשיו הוא פי שניים או פי שלושה בארץ מאשר בחוץ לארץ. 

ואם הבנקים כאן, ונושא נוסף, אדוני, אולי זה ספיח של החוק הזה. אני, יחד עם אלי כהן, צרחנו על סיפור שמירת ניירות ערך על ידי הבנקים. פעם, כשהיו חדרים היו שומרים ניירות, אולי, היום זה בתוך המחשב. אז כששמעו את הצעקות ושאלי כהן ואני הולכים לבצע שינוי בחקיקה שינו את השם לניהול דמי פיקדון והציבור משלם 0.1%. איזה ניהול דמי פיקדון? מה הדבר הזה? אם לא תהיה כאן התחייבות אני לא אתן את ידי לכל החוק. זה פשוט גזל של הציבור, ניהול דמי פיקדון, גם על ניירות הערך של אדוני, גם שלי. פעם היו שומרים את זה בתוך החדר, לא הייתה בעיה. שמירת ניירות ערך, אני רוצה לקבל מהבנקים תשובה חד משמעית, האם השם הזה, המכובס, של ניהול דמי פיקדון, של ניהול ניירות הערך, 0.1% יירד. ואם לא יירד אני אומר לכם, אני אומר לכם, אני אביא חקיקה. כדאי לכם שזה יירד כי זה שם מכובס ולא יפה, זה פשוט לדפוק את הציבור, אין לזה שם אחר. 

<היו"ר מכלוף מיקי זוהר:>
אני, כמו שאמרתי בתחילת הדיון, שוקל ברצינות פיקוח משמעותי על העמלות. אפשר גם לקבוע עמלת מקסימום. 

<מיקי לוי (יש עתיד):>
בסדר, אני גם מבקש את ניהול דמי הפיקדון, שייכנס לתוך זה, כי זה שייך לניירות ערך. 

<היו"ר מכלוף מיקי זוהר:>
נבחן גם את זה. 

<מיקי לוי (יש עתיד):>
0.1%. מקודם זה היה שמירת ניירות ערך, שינו את השם כדי להטעות את הציבור. 

<היו"ר מכלוף מיקי זוהר:>
נבחן גם את זה. הבנקים, מי מייצג את הבנקים? אתה תדבר בשמם? 

<אייל דותן:>
אני. אייל דותן, מטעם איגוד הבנקים. אני רוצה להגיב לכמה נקודות שעלו כאן. קודם כל חסרה התייחסות - - -

<היו"ר מכלוף מיקי זוהר:>
רק לשאלתכם לגבי המבנה והחשש שהבעלים החדשים יוכלו למכור או לקחת חלק מנכסי הבורסה, אז יש אפשרות להוסיף בתנאי הרישיון, ואנחנו נשקול את זה, לתת סמכות לכם ולשר האוצר שיוכלו למנוע את זה במקרה שהליך כזה יתחיל. אפשר למנוע את זה, או בזכות וטו או בהחלטה כזו או אחרת. כן? 

<אייל דותן:>
רגע, אני התחלתי לדבר. 

<היו"ר מכלוף מיקי זוהר:>
רק נשמע את תגובתו בקצרה.

<עפר ארז:>
איך הגענו למצב שאין להם שקל בהון ויש להם רק חצי מהשליטה והם מגיעים ל-60% ומשהו ביחד? 

<היו"ר מכלוף מיקי זוהר:>
אנחנו המדינה ואנחנו מחליטים. 

<עפר ארז:>
זה נכון, רק שתדע, כבודו, שאתה נותן להם מתנה פה בלי תשלום. 

<היו"ר מכלוף מיקי זוהר:>
אני נותן מתנה כשמממשים אותה. אם אני אתן נכס והוא יימכר, אז אני אסכים איתך שהוא מתנה, אבל אם אני אתן נכס שהוא משמש אותם לבצע את השירות לציבור ואני יכול להגביל את זה בכל זמן שאני רוצה, אז זו לא מתנה, אדוני. הדיון הזה נגמר בנושא הזה.

<עפר ארז:>
ולמה שהמדינה לא תקבל את הנכסים שלה? 

<היו"ר מכלוף מיקי זוהר:>
אני לא ממשיך לנהל דיון על הנושא הזה.

<אייל דותן:>
אני רוצה להתייחס לכמה נקודות שעלו, גם לגבי המבנה וגם לגבי השליטה לכאורה ושיתוף הפעולה, ויש נושא אחד שבכלל לא הוזכר כאן, שבהצעת החוק, וגם היום, יש ממשל תאגידי מאוד נוקשה בניהול של הבורסה, במובן הזה שמעל מחצית מהדירקטורים בדירקטוריון, על פי הצעת החוק שמונחת כאן, צריכים להיות דירקטורים בלתי תלויים, דירקטורים חיצוניים שאסור שיהיה להם קשר והם לא יכולים להיות עובדים של הבנקים. לכן מעבר לפיקוח של רשות ניירות ערך - - -

<היו"ר מכלוף מיקי זוהר:>
אדוני, אתה מצייר עולם אוטופי שאני לא הכרתי. 

<אייל דותן:>
אני אומר, יש כמה מנגנונים של שמירה. יש מנגנון אחד שזה באמת הפיקוח של רשות ניירות ערך. מנגנון שני, נוסף, זה מנגנון של ממשל תאגידי, שמחצית מהדירקטורים הם דירקטורים בלתי תלויים בבנקים בכשירות של דירקטורים חיצוניים. בנוסף הקימו ועדת ביקורת שהיא אחראית לאשר את כל אותן עסקאות או אותם נושאים שבהם עולה חשש של ניגוד עניינים, ולכן כל הנושאים האלה יעברו בכלל לדיון בוועדת הביקורת. 

אין שליטה ואין השפעה, לא מהאספה הכללית ולא מבעלי המניות באספה הכללית, כשבכלל מי שממנה את הדירקטורים זו אותה ועדה, ששאלת האם יש השפעה של המדינה, ענו כאן רק לגבי הפיקוח של רשות ניירות ערך, מי שממליץ על אותם דירקטורים בלתי תלויים זו ועדה בלתי תלויה שממנה המדינה. 

<נילי אבן חן:>
למה להטעות? זה רק שלושה מתוך שמונה. למה להגיד רבע - - -
<קריאה:>
הכול בלתי תלוי. 

<אייל דותן:>
זה לא נכון. 

<נילי אבן חן:>
זה מה שהחוק אומר. 

<אייל דותן:>
לא, אז יש כאן נציגים ש - - -

<נילי אבן חן:>
השאר האספה הכללית בוחרת אותם. 

<אייל דותן:>
על פי המלצה של ועדה בלתי תלויה שהנציגים של המדינה - - -

<נילי אבן חן:>
אבל מי שירים את היד זה האספה הכללית ולמי יש רוב באספה הכללית? לבנקים ולחש"בים. אז למה לצייר חצי תמונה? 

<אייל דותן:>
אם הוועדה מציעה דירקטורים אלה דירקטורים שהם בלתי תלויים ודירקטורים - - -

<היו"ר מכלוף מיקי זוהר:>
חברים, אני מבקש, אנחנו פה לא עושים מה שנקרא דיאלוג, אנחנו מנהלים פה דיון. 

<אייל דותן:>
אני רוצה רק לסיים. 

<היו"ר מכלוף מיקי זוהר:>
כן, מילה לסיום. 

<אייל דותן:>
יש חוק, החוק מדבר על מרבית הדירקטורים, מי שממליץ על הדירקטורים היא ועדה שמורכבת משלושה חברים שממונים על ידי המדינה והם בודקים את ניגודי העניינים. אנחנו מכירים את הוועדה הזאת, יש לנו ניסיון, אנחנו יודעים שהיא ממנה את הדירקטורים בבנקים ללא גרעין שליטה וזה משהו קיים. לכן ניסיון יש ואנחנו יודעים את ההשפעה. זה אחת.

דבר נוסף, כל התהליך הזה הוא תהליך שהוא לא חדש, את התהליך הזה עשו בכל העולם. הבנקים לא מתנגדים לתהליך, את התהליך הזה עשו מרבית הבורסות בעולם שהיו מאוגדות באופן דומה למצב בישראל, שהחברים הם גם הבעלים ואנחנו ראינו שבכל העולם עשו את זה בצורה חופשית, נתנו זמן לבנקים למכור, לאט לאט אכן הבנקים יצאו והמבחן מלמד שהבנקים מכרו את ההחזקות, הבנקים ויתר חברי הבורסה מכרו את ההחזקות שלהם כבעלים בבורסות. אני לא מבין איפה החשש. תיקחו תקופה, לאחר התקופה הזאת - - -

<היו"ר מכלוף מיקי זוהר:>
אני מניח שאם נגביל את העמלות זה יעשה לכם עניין הרבה יותר גדול למכור, לא? 

<אייל דותן:>
זה נושא נפרד, אבל אני מדבר על המנגנון. יש לנו ניסיון, כל הבורסות בעולם עברו תהליך דומה. היחידות שלא עברו, יש לנו רשימה, זה בורסות במזרח התיכון ולצערי אנחנו ביניהם. הבנקים לא מתנגדים לתהליך, להיפך, התהליך הזה הוכיח את עצמו, נתנו תקופה מסוימת, התקופה הזאת הוכיחה שהבורסות הנפיקו את עצמן, שהבורסות עשו מיזוגים, בעלי המניות מכרו את ההחזקות בבנקים ולא הייתה כל בעיה. לכן כאשר במקביל באים ויש פיקוח של הרשות, מרבית הדירקטורים הם דירקטורים בלתי תלויים. אני לא רואה בכלל איפה הבעיה כאן. 

לעניין המבנה. אתם שוכחים שעד לפני כמה שנים, כשהבורסה רכשה את המבנה הקיים, היא בכלל ישבה במבנה שמי שרכש אותו עבור הבורסה זה חברי הבורסה, על חשבונם ומכיסם. זה נכון שהם מכרו את המבנה ועכשיו הבורסה קנתה מבנה. אם מחר הבורסה תרצה למכור את המבנה וירצו לחלק את זה כדיבידנד זה יבוא לדירקטוריון והדירקטוריון, הבלתי תלוי, יחליט מה לעשות. 

<היו"ר מכלוף מיקי זוהר:>
לא, העניין נפתר, לא תהיה אפשרות לדירקטוריון לעשות דיבידנד למבנה ולא תהיה אפשרות לדירקטוריון לעשות שום פעולה עם המבנה, למעט להשתמש בו לצרכי עבודתם השוטפת בבורסה. זה יצוין בחוק. 

<נילי אבן חן:>
אבל אם איגוד הבנקים מסכים להיפרד מההחזקות, מה ששמענו עכשיו, אז אין שום מניעה לרדת מ-5% לאפס. מה שהם אומרים, שהם מוכנים לעשות את מה שקרה בכל העולם. הנה שמענו מה שנקרא מפי - - - 

<אייל דותן:>
מה שקרה בכל העולם, זה שאפשרו לחברי הבורסה הקיימים להחזיק גם 20% ו-15% - - -

<נילי אבן חן:>
20% לא לבנקים. אתם הטעיתם פעם שעברה, אל תטעו שוב, לא 20% לבנקים. 

<אייל דותן:>
גם לבנקים. אני מוכן להביא ולהראות את מגבלת ההחזקות. 

<נילי אבן חן:>
תראה לי מקום שהבנקים שולטים ב-20%, אל תטעה.

<קריאה:>
זה לא משנה - - - בחוק, ואתם מטעים, אתם מטעים וזו כבר פעם שנייה שאתם מטעים. 

<נילי אבן חן:>
באיזה בורסה 20% יש לבנקים? 

<קריאה:>
בחוק - - -

<נילי אבן חן:>
לא בחוק, איזו בורסה? 

<היו"ר מכלוף מיקי זוהר:>
חברים. תודה רבה. 

<קריאה:>
פעם שנייה שאתם מטעים ואתם יודעים שאתם מטעים, כי זה חד משמעי. 

<נילי אבן חן:>
אתה סתם מדבר דמגוגיה, תראה לי בורסה שבה הבנקים מחזיקים - - -

<היו"ר מכלוף מיקי זוהר:>
חברים, אני לא מסכים - - -

<קריאה:>
את מדברת דמגוגיה, זו כבר פעם שנייה - - -

<נילי אבן חן:>
לי אין אינטרס. 

<היו"ר מכלוף מיקי זוהר:>
אני לא מסכים לזה. 

<קריאה:>
זה לא משנה, גם בן אדם שמדבר לכאורה ללא אינטרסים יכול להיות דמגוג.

<היו"ר מכלוף מיקי זוהר:>
נילי, אם התנועה לאיכות השלטון תיקרא לסדר שלוש פעמים בדיון, אני חושב שזה לא מחמיא לכם. 

<נילי אבן חן:>
אתה צודק לגמרי. 

<היו"ר מכלוף מיקי זוהר:>
אז אני לא רוצה לקרוא לך לסדר.

<אייל דותן:>
אני לא מבין למה התנועה לאיכות השלטון יוצאת נגד מנגנון שהוכיח את עצמו ומוכר בכל העולם, ששם אפשרו תהליך של הפרטה. 

<היו"ר מכלוף מיקי זוהר:>
אני עודכנתי על ידי מנהל הוועדה שאני גם לא קורא אתכם לסדר, אני פשוט מוציא אתכם. אני יושב ראש ועדה חדש ואני צריך ללמוד. 
<אייל דותן:>
בתהליכים האלה, שנעשו בבורסות בעולם, אז היו שלל של פתרונות, בחלקם אפשרו לבנקים למכור ולקבל את הרווח במסגרת ההנפקה של הבורסה, בחלקם נתנו לבנקים תקופה של ארבע עד חמש שנים למכור את ההחזקות והבנקים אכן מכרו לאורך תקופה וגם קיבלו את התמורה בניגוד להצעה כאן. ולא מצאנו בשום מקום בעולם שבאו וקבעו מגבלה שהבנקים לא יקבלו את התמורה. אני מזכיר שהחברה היא חברה פרטית, אני מזכיר שהתהליך הזה הוא תהליך שנעשה כבר בעולם ולא נמצא מנגנון דומה בשום מקום אחר.

<נילי אבן חן:>
משפט אחד.

<היו"ר מכלוף מיקי זוהר:>
אני אתן לך משפט אחד ואחר כך אני אומר כמה דברים ואנחנו ממשיכים בהקראה.

<נילי אבן חן:>
ראשית, התנועה לאיכות השלטון היא לא נגד הרפורמה. 

<אייל דותן:>
ככה נראה.

<נילי אבן חן:>
לא, אנחנו מברכים וחושבים שהרפורמה הזאת חשובה, שלא ישתמע מזה משהו אחר. 

<היו"ר מכלוף מיקי זוהר:>
אתם לא רוצים שהבנקים יחזיקו ובתי ההשקעות. 

<נילי אבן חן:>
ואני מסכימה והדברים שאמר אייל, הוא אומר שבכל העולם, ואני מסכימה איתו, הבנקים גם נפרדו מההחזקה. 

<היו"ר מכלוף מיקי זוהר:>
אבל הם נפרדו בעצמם. 

<נילי אבן חן:>
אז אם הם ממילא הולכים להיפרד, למה שלא נחייב אותם בחוק להיפרד? 

<היו"ר מכלוף מיקי זוהר:>
אני מציע דבר אחר, בואו נהפוך למשטר קומוניסטי, כמו בסין - - -

<נילי אבן חן:>
אבל זה לא שלהם. 

<היו"ר מכלוף מיקי זוהר:>
וגם אנחנו נקבע עוד קצת דברים. 

<נילי אבן חן:>
זה לא שלהם. 

<היו"ר מכלוף מיקי זוהר:>
לא, זה לא עובד ככה, אנחנו במדינת ישראל. אדוני רוצה לומר משהו? 

<משה בן חורין:>
אני משה בן חורין, אני הייתי יושב ראש הוועדה לעידוד הנזילות ושכלול המסחר בבורסה, אני פרופסור למימון ושירתי עשרות שנים בוועדות השקעה של בתי השקעה גדולים. אני שומע כאן מסביב את כל ההערות, חלקן מדברות על המצב הקיים, חלקן על המצב העתידי. אין לי הרבה מה לתרום, חוץ מאשר לומר שהנושא הזה, הרפורמה הזאת, היא חשובה מאין כמותה וזה לא עולה כאן מתוך ה - - - כל אחד הוא בעד, אבל כל אחד שם חסמים.

אני רוצה לומר, אנחנו צריכים לשרת את הציבור ואנחנו צריכים לדאוג לצמיחת המשק וצמיחת המשק תבוא דרך יבוא הון ויבוא הון יתקיים ככל שנוזיל את עלויות ההון. מה שמתקיים היום בעולם זה במרחק קילומטרים ממה שנעשה אצלנו בארץ. התחרות היא על פרומילים. אם מדינת ישראל הייתה מורידה בפרומיל אחד את עלות ההון שלה היה נוצר עודף תקציבי של מיליארד שקלים, תוספת מיליארד שקלים לשנה למדינה. זאת אומרת פרומיל אחד זה המון ועל ידי הרפורמה הזאת אנחנו נשיג כמה פרומילים בעלות ההון. 

התהליכים בעולם הם כאלה שבעצם הבורסות הולכות ומכניסות פנימה מגזרים של כל המסחר שנעשה מעבר לדלפק. כל המסחר שנעשה מחוץ לבורסה, הבורסה מתחילה לנגוס ולהכניס פנימה. איך עושים את זה? עושים את זה על ידי כך שמכניסים יותר גמישות לחוזים עתידיים, לאופציות, למכשירים אחרים. למשל הבורסה בשיקגו מכניסה אופציות חסם שבכלל לא היו בבורסה אף פעם. זה דבר חדש. יש גמישויות למשל למשקיעים מוסדיים, להכניס כל מיני ואריאציות באופציות ונילה וכן הלאה. זאת אומרת יש כאן צורך אמיתי לקיים את ההליך הזה ואני חושב שכדאי שכולם יתנקזו איך להוציא את העגלה מהבוץ ולא איך כל אחד שומר על האינטרס שלו. 

<היו"ר מכלוף מיקי זוהר:>
לשם כך התכנסנו כאן היום. 

<משה בן חורין:>
אני מבין את זה. 

<מיקי לוי (יש עתיד):>
איפה אתה עובד, בבקשה? אני מאוד מכבד אותך, הצגת רק את השם ו - - -

<משה בן חורין:>
אני משה בן חורין, ראש הקריה האקדמית אונו כרגע, פרופסור למימון. 

<מיקי לוי (יש עתיד):>
יופי, אין לך נגיעה לבורסה. אנחנו בדעתך, לא רוצים, לא לשנות את השינוי המבני, גם אנחנו כנציגי ציבור חושבים שזה נחוץ ודחוף לאור שקיעתה של הבורסה בביצה וחוסר האפשרויות באפיקי ההשקעה. אבל תפקידנו, כנציגי ציבור - - -

<משה בן חורין:>
אני מבין את זה לגמרי. 

<מיקי לוי (יש עתיד):>
אני סתם מעלה את הסיפור, אני מניח שאתה יודע יותר טוב ממני, את ההבדלים - - -

<משה בן חורין:>
אני מבין לגמרי וצריך לעמוד על כל סעיף וסעיף, אני מקבל את זה. 

<מיקי לוי (יש עתיד):>
זה הכול, אנחנו לא נגד השינוי. אנחנו מחויבים לכספי הציבור. 

<משה בן חורין:>
אבל אנחנו צריכים לדעת שהרפורמה הזאת חייבת לעבור והיא חייבת לעבור מהר. כמו שנאמר כאן, גם אחרי שתתקבל ההחלטה זה ייקח זמן עד שהיא תתבצע. 

<מיקי לוי (יש עתיד):>
אני מבטיח לך שהיא תעבור, אבל היא תעבור כשאנחנו ניגע בעמלות של הבנקים, כי הציבור משלם היום עמלות מטורפות ואנחנו נעשה את זה כך שזה לא יילך לאפיקים לא נכונים. שמעת על מניית טבע. 

<משה בן חורין:>
אני רוצה עוד נקודה אחת, ברשותך. אם מישהו חושב שכשהרפורמה הזאת תעבור הכול יסתדר אז זו טעות. 

<היו"ר מכלוף מיקי זוהר:>
בוא נוריד את המס על הבורסה ואז הכול יסתדר. 

<משה בן חורין:>
זה אחד הדברים. 

<מיקי לוי (יש עתיד):>
המלצתי לאוצר להוריד לחמש שנים. 

<משה בן חורין:>
אבל אני חושב שיש עוד דברים שאפשר לעשות והכנסת יכולה לעשות אותם, למשל - - -

<היו"ר מכלוף מיקי זוהר:>
אגב, גם את זה אני רוצה להוביל, להוריד את המס על הבורסה. אני מקווה שגם נצליח לעשות את זה. 

<משה בן חורין:>
למשל חברות שנסחרות בבורסה נקראות חברות ציבוריות גם כאשר בעל שליטה מחזיק 85%. מה ציבורי בזה? אין בזה שום דבר, יכול להיות שאפשר לעודד את זה על ידי - - -

<היו"ר מכלוף מיקי זוהר:>
אני יכול לומר לאדוני ולבשר לו שיש כבר איזה שהם תהליכים במסגרת משרד האוצר לגבי, גם המס על הבורסה, גם לגבי הפחתת הרגולציה, גם לגבי באמת עידוד משקיעים לבוא לשוק ההון. יש המון המון דברים שכרגע עומדים על הפרק, אני מקווה שבקרוב הם גם יבואו. אגב, גם במסגרת החוק הזה אנחנו נדבר על הנושאים הללו, אבל זה לא עכשיו. 

אני רוצה לומר, כי אני הולך לעבור להקראה ובשלב ההקראה יהיו מעט מאוד הערות ביניים. אני כבר מודיע, מעט מעט הערות ביניים, כי הנושאים הבוערים הועלו וגם אנחנו בצורה מפורשת שאנחנו הולכים לטפל בהם, גם בנושא המבנה שעלה פה, כבר דיברנו על זה, גם בנושא חלוקת ההחזקות, דיברנו איך היא אמורה להיראות ולמה אנחנו לא חוששים ממנה, וגם לגבי נושא העמלות, שאנחנו רוצים לדבר על זה בנפרד, לגבי הגבלת העמלות או פיקוח על עמלות עם סכום מקסימום, וגם לגבי הכנסת שחקנים חדשים מרחבי העולם, דיברנו. לכן כל דבר שקשור בארבעת הנושאים הללו לא יישמע בוועדה, כי דיברנו על זה וכבר אמרנו שאנחנו הולכים לטפל בזה. 
אם יש נושאים חדשים בהתאם להקראה, אני אאפשר אותם בקצרה, ואם הם לא יהיו רלוונטיים אני אקטע את הדובר ואני אמשיך בהקראה. תודה, בואו נתחיל בהקראה.

<אייל לב ארי:>
הגענו לעמוד 8, סעיף 45ח.

<שרה קנדלר:>
סעיף 45ח רבתי, אנחנו באמצע הנושא של היתרי שליטה והחזקה. 

העברת אמצעי שליטה בבורסה. 45ח.

מי שמחזיק אמצעי שליטה בבורסה לא יעביר אותם לאחר ביודעו שהנעבר זקוק להיתר לפי סעיף 45ז ואין בידו היתר כאמור. 

שינוי או ביטול היתר. 45ט.

(1) נותן ההיתר רשאי לשנות היתר החזקה או היתר שליטה שנתן, או לבטלו, בהחלטה מנומקת בכתב, אם מצא כי מתקיים אחד מאלה (בסעיף זה – פגם):
(1) בבעל ההיתר חדל להתקיים תנאי מהתנאים למתן היתר;
(2) בבעל ההיתר חדל להתקיים תנאי מהותי מתנאי ההיתר או שהוא הפר תנאי כאמור;
(3) מתקיימת אחת הנסיבות המנויות ברשימה לפי סעיף 45ה(ב), שיש בה כדי להעיד על פגם במהימנותו של בעל ההיתר או של נושא משרה בכירה בבעל ההיתר.
(2) נותן ההיתר לא ישנה או יבטל היתר שנתן אלא לאחר שנתן לבעל ההיתר הזדמנות לטעון את טענותיו, ואם הורה נותן ההיתר על תיקון הפגם לפי סעיף קטן (ג) – גם לאחר שחלפה התקופה לתיקונו.
(3) סבר נותן ההיתר כי הפגם ניתן לתיקון, רשאי הוא להורות על תיקונו בתוך התקופה שיורה.
חובת הודעה על פגם במהימנות. 45י.

התקיימה במי ששולט בבורסה או במי שמחזיק אמצעי שליטה בבורסה, בשיעור הטעון היתר לפי סעיף 45ז, או בנושא משרה בכירה באחד מהם, אחת הנסיבות כמפורט להלן, יודיע השולט או המחזיק כאמור לרשות ולשר האוצר מיד משנודע לו על כך:
(1) אחת הנסיבות המנויות בסעיף 27(ג) לחוק הייעוץ;
(2) לעניין תאגיד – ניתן צו לפירוקו או מונה כונס נכסים לנכסיו או לחלק מהותי מהם בשל אי תשלום חוב, ולעניין יחיד – ניתן לגביו צו כינוס נכסים בהליכי פשיטת רגל או שהוא הוכרז פסול דין. 
הוראות למי שפעל בלא היתר. 45יא.

(1) ראה יושב ראש הרשות שאדם שהוא בעל שליטה בבורסה או מחזיק אמצעי שליטה בבורסה בשיעור הטעון היתר לפי סעיף 45ז, בלא שבידו היתר כאמור, רשאי הוא, לאחר שנתן לאותו אדם הזדמנות לטעון את טענותיו, להורות – 
(1) על מכירת אמצעי השליטה שמחזיק אותו אדם, כולם או חלקם, בתוך תקופה שיקבע, כך שלא יחזיק אמצעי שליטה מסוג כלשהו מעל השיעור המותר להחזקה בלא היתר לפי סעיף 45ז;
(2) שלא יופעלו זכויות ההצבעה או זכויות למינוי דירקטור או מנהל כללי מכוח אמצעי שליטה שמחזיק אותו אדם בלא היתר לפי סעיף 45ז;
(3) שהצבעה מכוח אמצעי שליטה שהחזיק אותו אדם בלא היתר לפי סעיף 45ז, לא תבוא במניין הקולות באותה הצבעה;
(4) על ביטול מינויו של דירקטור או מנהל כללי שנגרם בידי אותו אדם.
(2) היה אדם בעל שליטה בבורסה מכוח העברת אמצעי שליטה על פי דין, או החזיק אדם אמצעי שליטה בבורסה מכוח העברה על פי דין בשיעור הטעון היתר לפי סעיף 45ז, רשאי יושב ראש הרשות, לאחר שנתן לאותו אדם הזדמנות לטעון את טענותיו, להורות לו למכור את אמצעי השליטה האמורים, כולם או חלקם, בתוך תקופה שיורה, כך שלא יהיה עוד בעל שליטה כאמור או שלא יחזיק אמצעי שליטה מסוג כלשהו מעל השיעור המותר להחזקה בלא היתר לפי הסעיף האמור.
<אייל לב ארי:>
בנושא הזה אמרתם שאתם כן תאפשרו במצב כזה לאותו בן אדם לבקש בקשה להיתר. 

<שרה קנדלר:>
נכון, ואם הוא לא יבקש - - - 

<אייל לב ארי:>
זה לא יהיה אוטומטי. 

<שרה קנדלר:>
נכון, אבל לא רוצים שיהיה אוטומטי, בלי שהנושא ייבחן על ידי יושב ראש הרשות. 

<קריאה:>
זה הערות אחרי כל סעיף 45 או שכל תת סעיף אפשר להעיר? 

<היו"ר מכלוף מיקי זוהר:>
נסיים סעיף, אם יש הערות - - - 

<שרה קנדלר:>
נסיים את הנושא של שליטה, של ההיתרים. 

<היו"ר מכלוף מיקי זוהר:>
ועוד פעם, רק בנושאים חדשים. 

<קריאה:>
זה לסעיפים, על ניסוחים. 

<היו"ר מכלוף מיקי זוהר:>
אוקיי, ובקצרה. 

<שרה קנדלר:>
(3) הורה יושב ראש הרשות לאדם, לפי הוראות סעיף קטן (ב), למכור אמצעי שליטה, רשאי הוא לתת הוראה כאמור בסעיף קטן (א)(2) עד (4), בשינויים המחויבים.
(4) לא מכר בעל השליטה או המחזיק את אמצעי השליטה בהתאם להוראות יושב ראש הרשות לפי סעיפים קטנים (א) או (ב), רשאי בית המשפט, לבקשת הרשות, למנות כונס נכסים למכירת אמצעי השליטה כאמור.
עד פה סיימנו את נושא היתרי השליטה, עכשיו אנחנו עוברים להוראות המהותיות שיחולו על הבורסה. 

פעילות בורסה. 45יב.

בורסה תפעל באופן תקין והוגן ותוך הבטחת עניינו של הציבור.

עיסוקים מותרים לבורסה. 45יג.

(1) בורסה או חברה שבורסה מחזיקה באמצעי שליטה בה תעסוק אך ורק בניהול מערכת למסחר בניירות ערך.
(2) על אף האמור בסעיף קטן (א), רשאית בורסה או חברה שבורסה מחזיקה באמצעי שליטה בה, בכפוף להוראות כל דין, לעסוק במתן שירותים נלווים בהתקיים אחד מאלה:
(1) השירותים הנלווים אינם מעוררים חשש ממשי לניגוד עניינים עם עיסוקה בניהול מערכת למסחר בניירות ערך;
(2) השירותים הנלווים חיוניים לעיסוקה של הבורסה בניהול מערכת למסחר בניירות ערך והרשות קבעה כי הבורסה רשאית לעסוק בהם בתנאים שקבעה הרשות, אף אם הם מעוררים חשש ממשי לניגוד עניינים עם עיסוקה בניהול מערכת למסחר בניירות ערך.
(3) הרשות רשאית לקבוע כי שירותים נלווים מסוימים ייחשבו לכאלה שמעוררים חשש ממשי לניגוד עניינים לעניין סעיף זה.
(4) בורסה רשאית לספק שירותים נלווים המעוררים חשש לניגוד עניינים, לפי הוראות סעיף זה, רק באישורה של ועדת הביקורת ובתנאים שתקבע הוועדה.
(5) בסעיף זה "שירותים נלווים" – שירותי סליקה של עסקאות בניירות ערך, שירותי משמורת של ניירות ערך ושירותים אחרים הקשורים בטיבם לעיסוקה של בורסה בניהול מערכת למסחר בניירות ערך.
<עדי גלעד ריבלין:>
אפשר להעיר על הסעיף הזה? 

<היו"ר מכלוף מיקי זוהר:>
בקצרה.

<עדי גלעד ריבלין:>
זה דבר שאסור לעשות, זה דבר שלא מקובל בשום מדינה בעולם. חייבים להפריד את המסלקה מהבורסה, זה המנגנון שיבטיח תחרות. כשמשווים לעולם, זה לא אותו דבר, אין. 

<היו"ר מכלוף מיקי זוהר:>
למה אתם סבורים שהפרדת המסלקה ת - - -

<עדי גלעד ריבלין:>
כי המסלקה זה כמו מרכזייה, המרכזייה רוצה כמה שיותר לקוחות. הבורסה, כפי שאנחנו רואים, הקרטל, דוחה, יש ניגוד עניינים ועובדה שבאמריקה הגדולה יש מסלקה אחת שאליה מחוברות עשרות בורסות ומערכות מסחר, באירופה יש שתיים. אסור לתת לבנקים, לקרטל הנוכחי - - -

<היו"ר מכלוף מיקי זוהר:>
הבנתי. מה הבנקים אומרים על הטענה הזו? 

<קריאה:>
זה צריך לשאול את הרשות. 

<היו"ר מכלוף מיקי זוהר:>
לא, בנקים חושבים שהם צודקים או שהם חושבים שהם לא צודקים? לפני שעונה יושב ראש הרשות. 

<אייל דותן:>
אני לא רואה מניעה להפרדה בין הבורסה לבין המסלקה. 

<היו"ר מכלוף מיקי זוהר:>
לא מפריע לכם להפריד. זאת אומרת מקובל עליכם. 
<שמואל האוזר:>
אבל זה לא העמדה שלכם. 

<קריאה:>
אתה אומר להם מה העמדה שלהם? 

<שמואל האוזר:>
לא, זה לא העמדה שלהם.

<היו"ר מכלוף מיקי זוהר:>
אז אתם לא יודעים - - -

<אייל דותן:>
לא דנו בזה. 

<שמואל האוזר:>
אתם כן דנתם. לא רק שדנתם, אתם מתנגדים לזה. 

<היו"ר מכלוף מיקי זוהר:>
טוב, נו, אז הם כבר לא מתנגדים. 

<שמואל האוזר:>
אני רוצה להגיד משהו. אם רוצים להרוג את החוק זה בדיוק הדרך שאפשר להרוג את החוק, ההצעה הזאת. אני מוכרח לומר, עדי הוא מאוד עקבי, הוא כבר 20 מנסה לשנות אותה והוא לא מצליח ולא בכדי, משום שאל"ף, הוא טועה, יש הרבה מאוד בורסות, אם לא רובן, שיש מסלקה אחת שעושה את כל העבודה והיא גם נמצאת חלק ממנה. הרבה מאוד. זה לא נכון להגיד שאין דברים כאלה. בי"ת, זו בורסה קטנה. גימ"ל, אנחנו אומרים את זה באופן חד משמעי, אם יפרידו, כל הבורסה עצמה זה 140 מיליון שקל, נניח 50% זה עמלת סליקה, עמלת מסחר, נניח שתפריד ביניהם, המשמעות שלכל אחד עכשיו צריך להיות הרבה מאוד עובדים, מחשב וזה, העלות של מסחר וסליקה תגדל, בגלל שאנחנו לא מדברים על סכומים גדולים. רק להקים את זה זו אופרציה של עשרות מיליוני שקלים, אם לא אפילו למעלה מזה, לכל גוף. 

<עדי גלעד ריבלין:>
לא צריך להפריד, זה קיים. 

<שמואל האוזר:>
והדבר האחרון, הנקודה הזאת נדונה שוב ושוב, הם העלו אותה ונתנו פתרון גם בחוק לעניין התחרות שהבורסה מחויבת לתת. אלא אם כן יש לה טענה סבירה למה לא היא חייבת לתת שירותי סליקה ולכן אנחנו פתרנו את הבעיה הזאת מכל הכיוונים. 

<אמנון נויבך:>
ברשותך, אנחנו בעניין הזה רואים עין בעין עם הרשות. אני חושב שההצעה שהעלה פה עדי, זו לא פעם ראשונה, אין לה שום אח ורע. יש מספר מקומות שיש ככה וככה, ברוב המקרים בורסות ומסלקות הולכות ביחד כי זו פעולה אחידה. בסדרי הגודל שלנו, אם מפרידים את זה המשמעות היא ניהול כפול. 

<היו"ר מכלוף מיקי זוהר:>
באיזה סדרי גודל, בוא נגיד, להערכתכם זה כן ריאלי? 

<שמואל האוזר:>
בערך פי שלושה, פי ארבעה. אתה רוצה להעלות עמלות? זה דבר הפוך שאנחנו רוצים, זה יעלה עמלות. 

<היו"ר מכלוף מיקי זוהר:>
חבר'ה, הדבר שאותי מנחה כרגע זה באמת איך זה משליך על הציבור. אז מצד אחד הטענה שעולה פה יכולה להעלות את העמלות, כי אם זה עולה יותר כסף אז זה יעלה יותר לציבור, מצד אחד, ומצד שני אתם אומרים שזה יכול לשמר את התחרות.

<שרה קנדלר:>
העמלות האלה זה עמלות שמסלקה קובעת והן בפיקוח של הרשות.

<שמואל האוזר:>
זה עמלות בפיקוח הרשות, אני מוכרח לומר.

<עדי גלעד ריבלין:>
הבעיה היא לא העמלות של המסלקה, אלא היכולת של המסלקה למנוע כניסה. 

<שרה קנדלר:>
פתרנו את זה בחוק. הם חייבים לתת שירות.

<היו"ר מכלוף מיקי זוהר:>
אתה אומר שיש בעיה, העלית בעיה שהדבר הזה יכול למנוע כניסה של שחקנים חדשים. 

<עדי גלעד ריבלין:>
זה לא עלול, זה מה שקורה 60 שנה.

<שרה קנדלר:>
אבל עכשיו אנחנו מצאנו פתרון. 

<היו"ר מכלוף מיקי זוהר:>
שמעתי, אני שומע היטב. 

<עפר ארז:>
ברשותך, בעולם יש הפרדה בין הבעלויות על הבורסות לבין הבעלויות על המסלקות. גם כשהמסלקות הן פרטיות הבעלות עליהן מופרדת מהבעלויות של הבורסות. ככה זה ב-BTC, ככה זה ב - - -
<קריאה:>
זה ממש לא נכון. 

<שמואל האוזר:>
עפר, אתה טועה. אתה לא מכיר את הנתונים. 

<עפר ארז:>
אני מכיר את הנתונים. 

<שמואל האוזר:>
תגיד לי ב-Chicago mercantile exchange, מי מחזיק את זה? או Chicago board of options exchange, מי מחזיק? אתה מכיר את זה או לא? אתה לא מכיר, אז לך תבדוק. 

<קריאה:>
או הבורסה בלונדון. 

<היו"ר מכלוף מיקי זוהר:>
אבל, חבר'ה, אתם צריכים להיות גם טיפה אובייקטיביים. אתם לא יכולים מצד אחד להגיד, אנחנו רוצים להידמות לכל העולם ומצד שני אנחנו לא רוצים להידמות. אנחנו צריכים להיות, עם כל הכבוד, מה שטוב למדינת ישראל, לא מה שטוב לכל העולם. אז אנחנו פה מייצגים את אזרחי המדינה, לא את אזרחי העולם. 

אז אני אומר, אני הבנתי את מה שאתם אומרים, העליתם טענה. יש תשובה מהרשות לניירות ערך שהטענה שלכם מופרכת ממש ברגעים אלה, כי הם יכולים למנוע את החשש הזה, שבעצם לא ייחסמו שחקנים. אנא מכם - - -

<שמואל האוזר:>
זה כתוב בחוק.

<שרה קנדלר:>
נכון, כתוב. לאור ההערות האלה שעלו תוך כדי כתיבת החוק הכנסנו בפרק המסלקה סעיף שמחייב אותם לקבל כל גוף. 

<היו"ר מכלוף מיקי זוהר:>
תודה רבה, הבעיה נפתרה. 

<נילי אבן חן:>
משפט אחד לעניין הזה ועוד כמה הערות לסעיפים אחרים. ראשית, דוח בן חורין, פרופ' בן חורין נמצא פה, בעמוד 56 לדוח מדבר שצריך לשקול לעשות הפרדה כזאת.

<היו"ר מכלוף מיקי זוהר:>
קיבלת תשובה על זה. הנושא של המסלקה נפתר, יש לך נושא אחר להעיר? 

<נילי אבן חן:>
הנושא של המסלקה - - -

<היו"ר מכלוף מיקי זוהר:>
נפתר. 

<נילי אבן חן:>
הוא לא נפתר, כיוון שהרשות המרכזית שאמורה לתת את התשובה, האם יש בעיה של מונופול אנכי או לא, זו הרשות להגבלים עסקיים. זה לא רשות לניירות ערך, עם כל הכבוד. 

<היו"ר מכלוף מיקי זוהר:>
אני חוזר ואומר, נושא המסלקה נפתר, יש בחוק הנחיה שהם חייבים לקבל כל לקוח. הלאה. יש נושא אחר? 

<נילי אבן חן:>
כן, יש נושא אחר. סעיף 45ז, אנחנו חושבים שצריך להוריד את המילים 'אלא על פי היתר', ה-5% זה די והותר. 

<היו"ר מכלוף מיקי זוהר:>
אל תתייאש, עוד 20 שנה אולי זה יצליח. 

<נילי אבן חן:>
45ז(א), כתוב 'לא יחזיק אדם 5% או יותר, אלא על פי היתר'. אני ערה לזה שההיתר הזה לא ניתן לחברי הבורסה, עדיין אנחנו חושבים שלא צריך לתת לאף אחד שליטה בבורסה. 

<שרה קנדלר:>
הוא לא הוקרא, זה היה בישיבה הקודמת. 

<היו"ר מכלוף מיקי זוהר:>
זה מהישיבה הקודמת, אפשר להתקדם? 

<נילי אבן חן:>
לא סיימתי. 45י. כותרת הסעיף זה חובת הודעה על פגם במהימנות והרשימה היחידה שמעידה על פגם במהימנות היא זו שנמצאת ב-45ה(ב) והיא לא מופיעה פה בסעיף ולכן אנחנו חושבים שצריכים להוסיף סעיף קטן (3) שיאמר שאחת הנסיבות המנויות ברשימה לפי סעיף 45ה(ב), כי אחרת אין שום עיגון לכל הכותרת של הסעיף של חובת הודעה על פגם במהימנות. 

<שרה קנדלר:>
זה לא נכון. 

<היו"ר מכלוף מיקי זוהר:>
מה הבעיה עם זה? 

<שרה קנדלר:>
קודם כל הסדר המהימנות כפי שהוא קבוע פה הוא קבוע כבר בכל החוקים. 

<היו"ר מכלוף מיקי זוהר:>
אני שואל אותך שאלה, זה מפריע לך ש - - -

<שרה קנדלר:>
כן, זה מפריע, בגלל - - -

<היו"ר מכלוף מיקי זוהר:>
מה זה פוגע?

<שרה קנדלר:>
זה לא פוגע בי, זה פוגע בציבור, כי פה הם צריכים להודיע על פגם במהימנות שהם יודעים עליו שהוא משהו אובייקטיבי, כתב אישום, חקירה בעבירה. רשימת הנסיבות הארוכה שנילי מדברת עליה יש בהם כל מיני דברים שיש בהם אלמנט של שיקול דעת ולכן אנחנו לא מבקשים מהם להודיע ביוזמתם. 

<היו"ר מכלוף מיקי זוהר:>
הבנתי, אז אנחנו לא רוצים לחדור לעצמותיהם של האזרחים, אנחנו רוצים רק במקרים ספציפיים חשובים למנוע את הקבלה. 

<נילי אבן חן:>
אני חושבת שיש הטיה בשם של הסעיף. 

<היו"ר מכלוף מיקי זוהר:>
אני חושב שהטענה שנאמרה פה היא טענה נכונה, אנחנו לא רוצים לדעת כל כך הרבה, רוצים לדעת דברים חשובים. 

<נילי אבן חן:>
זה פשוט שם מטעה. 45יג(ד), הסיפה של (ד), כתוב 'בתנאים שתקבע הוועדה' ואם אני לא טועה זו ועדת הביקורת. 

<שרה קנדלר:>
נכון. 

<נילי אבן חן:>
ואנחנו חושבים שלא צריך לסמוך פה על ועדת הביקורת, זה בכל זאת אורגן פנימי של הבורסה. 

<היו"ר מכלוף מיקי זוהר:>
ועדת הביקורת את לא רוצה לסמוך? 

<נילי אבן חן:>
אני חושבת שצריך להיות במקום זה שזה תנאים שתקבע הרשות ובתנאים שתקבע הרשות, כי אחרת אין לה כבר בשלב מסוים משקיף, אין לה נציגות. אני מזכירה שזו חברה פרטית, בניגוד לחברה ציבורית, שהדוחות מפורסמים, אף אחד לא יידע מה שקורה שם, אין משקיפים, הדוחות - - -

<שרה קנדלר:>
אנחנו מפקחים עליה. 

<נילי אבן חן:>
אתם מפקחים כמו ש - - -

<שרה קנדלר:>
אנחנו לא מנהלים אותה, אנחנו מפקחים עליה. 

<היו"ר מכלוף מיקי זוהר:>
קודם כל הנושא של המשקיף הוא מבחינתי - - -

<נילי אבן חן:>
הוא בפרק זמן קצר. 

<היו"ר מכלוף מיקי זוהר:>
קודם כל אני רוצה להבהיר, אני עוד לא הכרעתי בנושא המשקיף. אני לא יודע, יכול להיות שנשאיר משקיף באופן קבוע, עוד לא החלטתי. בינתיים יש משקיף זמני. בכל מקרה, בואו לא נסגור את המוסד הזה שנקרא חברה, יש ועדת ביקורת בחברה, אנחנו צריכים גם לכבד את עבודתה. 

<נילי אבן חן:>
אבל זה מונופול על כספי הפנסיה שלנו. צריך להבין, מה מושקע שם? זה לא סתם חברה פרטית שאתה יכול לבחור אם להיות קשור, זו הבורסה היחידה במדינת ישראל. 

<היו"ר מכלוף מיקי זוהר:>
זו טענה שיש בה מוטיב של היסחפות. יש עוד הערה? 

<נילי אבן חן:>
זה קצב מאוד - - -

<היו"ר מכלוף מיקי זוהר:>
מה? אנחנו באנו לעבוד. איך אמר יאיר? באנו לעבוד. אבל אני לא מ'יש עתיד', אני מהליכוד. 

<מיקי לוי (יש עתיד):>
מה יודע מה יקרה איתך? 

<היו"ר מכלוף מיקי זוהר:>
יכול להיות שאני לא אהיה פה בכלל, אני אהיה בביזנס. 

<שרה קנדלר:>
להמשיך? 

<היו"ר מכלוף מיקי זוהר:>
כן. 

<שרה קנדלר:>
הגבלה על ביצוע עסקה בידי בורסה לחשבונה העצמי. 45יד.

בורסה לא תבצע עסקה לחשבונה העצמי, אלא בהיתר מאת הרשות.

קביעת נהלים והקצאת משאבים ליישומם. 45טו.

(1) בורסה תקבע, לשם הסדרת פעילותה, נהלים כמפורט להלן, תפעל להבטחת יישומם ובכלל זה תקצה משאבים לכך:
(1) נהלים להבטחת עמידתה בתנאים למתן רישיון לפי סעיף 45א, בתנאים שנקבעו ברישיון לפי סעיף 45ד ובחובותיה לפי חוק זה;
(2) נהלים בדבר האמצעים הטכניים הדרושים לבורסה לצורך פעילותה, ובכלל זה מערכות מחשב או מערכות טכנולוגיות אחרות;
(3) נהלים לעניין פיקוח על ציות חברי הבורסה לכללים שנקבעו בתקנון הבורסה;
(4) נהלים לעניין פיקוח על ציות חברי הבורסה ועובדיהם לנהלים שקבעה הבורסה לפי סעיף זה;
(5) נהלים לעניין פיקוח על פעילות חברי הבורסה ועובדיהם לשם הבטחת תקינות המסחר בבורסה;
(6) נהלים שעניינם הבטחת ניהולה התקין וההוגן של הבורסה, בהתאם לכללים שנקבעו לעניין זה בתקנון הבורסה, ובכלל זה נהלים לאיתור ולטיפול בניגודי עניינים בפעילותה וכן נהלים לזיהוי סיכונים שאליהם חשופה הבורסה ולניהול סיכונים כאמור;
(7) נהלים בדבר התקשרות עם מסלקה שמקיימת הסדרים הולמים של סליקת עסקאות בניירות ערך ובדבר בקרה על פעילות הסליקה שמבצעת המסלקה עבור הבורסה;
(8) נהלים בעניינים אחרים שתקבע הרשות.
(2) מצא יושב ראש הרשות כי לא נקבעו נהלים לפי סעיף קטן (א) או שהבורסה לא פעלה להבטחת יישומם של נהלים כאמור או לא הקצתה משאבים לכך, יחולו לעניין זה הוראות סעיף 45ה(א)(5).
<עמיר שפטל:>
לגבי ימי המסחר. 

<נילי אבן חן:>
לפני ימי המסחר. 

<שרה קנדלר:>
אולי נקריא את הסעיף? 

<היו"ר מכלוף מיקי זוהר:>
את לא רוצה להקריא אותו ישר מתוקן? 

<שרה קנדלר:>
תכתיב.

<היו"ר מכלוף מיקי זוהר:>
בינתיים, עד ששמוליק יחזור. כן, אדוני. 

<עמיר שפטל:>
לגבי ימי המסחר, שעומדים להקריא את הסעיף הזה. אני מבין שכאן תילקח בחשבון הערתך שימי המסחר לא ישונו. 

<היו"ר מכלוף מיקי זוהר:>
כן, אני לא רוצה שיהיה בימי שישי מסחר. 

<קריאה:>
יש תורנים, מיקי.

<היו"ר מכלוף מיקי זוהר:>
לא, אבל זה גורם לציבור לגלוש עם עבודתו לשבת. אחרי שנגמר המסחר נעשות הרבה פעולות, צריכים לעשות הרבה פעולות על ידי כל מי שסחר וזה מצריך ממנו לעבוד בימי שישי בערב. מי שרוצה לעבוד בשישי בערב, יש לו בורסות אחרות.

<עמיר שפטל:>
דרך אגב, גם יושב ראש הוועדה מר גפני הודיע בישיבה הקודמת, בהמשך להערותיך שהסעיף הזה יירד. תוך כדי הישיבה - - -

<היו"ר מכלוף מיקי זוהר:>
אני וגפני רואים באותה עין בנושא הזה. 

<עמיר שפטל:>
אנחנו כהסתדרות מתנגדים לסעיף הזה. אני יכול לנמק, אבל אם לא צריך להרחיב אני לא ארחיב. 

<היו"ר מכלוף מיקי זוהר:>
הנימוק שלי הוא נימוק אחר משלך, אבל בסדר. 

<נילי אבן חן:>
אני אשמח להודיע לפרוטוקול ושזה יירשם שעמדת הממשלה היא כנוסח החוק.

<היו"ר מכלוף מיקי זוהר:>
אני לא מופתע. אוקיי, ימי הבורסה יישארו על כנם. 

<שרה קנדלר:>
אז להקריא או להקריא? 

<היו"ר מכלוף מיקי זוהר:>
להקריא, מה יש להקריא? אם את משנה את הימים אל תקריאי.

<אייל לב ארי:>
היום ימי המסחר קבועים בתקנון הבורסה, לפי תקנון הבורסה, וכרגע אנחנו משנים סוג של איזון שאני לא יודע כמה הוא רלוונטי לנושא העיקרי והכללי, גם של הצעת החוק וגם מבחינת בחינת ההשלכות על כלל המשק בשינוי הזה. אני חושב שלא נכון שהוועדה - - -

<היו"ר מכלוף מיקי זוהר:>
חבר'ה, אני רוצה להודיע לממשלה שיש לה שתי אפשרויות, עם כל הצער שבדבר, או לחכות עם החוק לממשלה הבאה ואז אולי החרדים לא יהיו בקואליציה וגם אנחנו לא נהיה אלה שמושכים בחוטים ואז אולי יעבור לכם החוק, או לקבל את עמדתנו, שימי המסחר לא ישתנו והחוק יעבור. כי יום שישי לא יהיה, נקודה, זה לא נתון לוויכוח. 

<נירית איבי:>
אפשר בתור ממשלה להגיב? 

<היו"ר מכלוף מיקי זוהר:>
בטח. את חייבת. 

<נירית איבי:>
אני חושבת שכיוון שזה כתוב כרגע כתקנון הבורסה, אני ממליצה, ואם יהיה אפשר שיו"ר הוועדה יקבל את עמדתי, להמשיך בחוק ולדלג על הסעיף הזה ובמידה שיהיו פערים בעתיד אנחנו - - -

<היו"ר מכלוף מיקי זוהר:>
טוב, הצעתך התקבלה. נשאר פתוח. תאמין לי שלא נרד מזה. 
<עמיר שפטל:>
אדוני, רק לומר לנוכחים, אל"ף, עניין המסחר בבורסה גולש לשבת, שינוי ימי המסחר גולש לתוך השבת, גם מול - - -

<היו"ר מכלוף מיקי זוהר:>
אנחנו לא רוצים לשנות, שכנעת אותי. 

<עמיר שפטל:>
הדבר השני, נניח שלא הייתה בעיה שבת - - -

<היו"ר מכלוף מיקי זוהר:>
רגע, אחרי שאתה תסיים את דבריך אנחנו גם נבקש לאסוף את דבריו המוקלטים ולהביא להסתדרות, להראות שהוא עשה את עבודתו. 

<עמיר שפטל:>
כל עובדי הבנקים ובתי ההשקעות, לא רק עובדי הבורסה, זה סעיף שנוגע לשינוי חייהם של אלפי עובדים שעובדים סביב שוק ההון. 

<היו"ר מכלוף מיקי זוהר:>
יישר כוח.

<עמיר שפטל:>
אי אפשר לעשות את זה במחטף, בחוק, בלי לנהל משא ומתן עם עובדים, ועדי הבנקים, הסכמים וכיוצא בזה. במחטף זה לא הולך.

<היו"ר מכלוף מיקי זוהר:>
אמת, כל מילה בסלע. 

<עמיר שפטל:>
זה יהפוך את כל יחסי העבודה ב - - - הבנקים גם הביעו את עמדתם, הנהלות הבנקים, לא רק אנחנו. 

<היו"ר מכלוף מיקי זוהר:>
יישר כוח. באמת. עם מי אתה עובד? עם אבי ניסנקורן? נא להוציא מייל לאבי ניסנקורן. 

<שרה קנדלר:>
חובה לפרסם עמלות מסחר וסליקה. 45יז.
(1) בורסה תפרסם באתר האינטרנט שלה, וכן בדרך אחרת שקבעה הרשות, אם קבעה, את העמלות שגובים חברי בורסה מלקוחותיהם, ובכלל זה עמלות מסחר ועמלות סליקה, וכל שינוי שלהן.
(2) חברי הבורסה ידווחו לבורסה על העמלות שהם גובים מלקוחותיהם כאמור בסעיף קטן (א) ועל כל שינוי שלהן.
<ענת פילצר סומך:>
אפשר להגיב, אדוני היושב ראש? 

<היו"ר מכלוף מיקי זוהר:>
כן, מי? 

<ענת פילצר סומך:>
עורכת דין ענת פילצר סומך, מייצגת את איגוד החברות הציבוריות. קודם כל, לתחושתי, ויתקנו אותי אם אני טועה, חבריי ברשות ובמשרד המשפטים, זה הסעיף הספציפי שדן בעמלות ובפיקוח עליהן ו/או בצורך בניטור - - -

<שרה קנדלר:>
זה לא הפיקוח. אין פה פיקוח על עמלות, יש פה רק גילוי לציבור.

<ענת פילצר סומך:>
נכון מאוד, לכן אני אומרת, אני משקפת את הדלתא בין מה שלשון החוק כרגע - - -

<קריאה:>
זה רק חובת פרסום. 

<ענת פילצר סומך:>
בסדר, אז אני אומרת, כרגע, כל הדיון המקדמי שערכנו, שאני גם רוצה להרחיב אותו מעבר לעמלות שחברי הבורסה גובים מהציבור, יש עמלות או אגרות והיטלים, אם נקרא להם בנוסח הנכון, שהבורסה גובה מהתאגידים הציבוריים שנסחרים בה. גם זה, בראייתנו כאיגוד החברות הציבוריות, צריך להיות איזה שהוא משהו שנמצא באיזה שהוא פיקוח, כי כרגע זה קבוע בתקנות ובעצם ברגע - - -

<שמואל האוזר:>
זה מפוקח על ידי הרשות. 

<ענת פילצר סומך:>
אני לא ראיתי את זה כתוב.

<שמואל האוזר:>
זה המצב הקיים וזה לא הולך להשתנות. 

<ענת פילצר סומך:>
בסדר גמור, אבל היום זה קבוע בתקנות. 

<שרה קנדלר:>
בתקנון. 

<ענת פילצר סומך:>
גם בתקנות. חלק מהדברים קבועים בתקנות. לא העמלות.

<היו"ר מכלוף מיקי זוהר:>
יושב ראש הרשות מעלה בפניי טענה, שכל דבר במקרה הזה, או העלאה של עמלה כזו או אחרת יבוא לאישור ועדת הכספים.

<שמואל האוזר:>
לא, זה אישור של הרשות, אבל הרשות מבקשת את אישורך.

<ענת פילצר סומך:>
אבל איפה זה כתוב בחוק הנוכחי? 

<שרה קנדלר:>
שוב, את מדברת על עמלות לרשות, או אגרות לבורסה? אלה שני דברים שונים. 

<ענת פילצר סומך:>
אני מדברת על אגרות לבורסה, עמלות לרשות זה אדוני היו"ר דיבר.

<שמואל האוזר:>
את מדברת על אגרות. אז אגרות - - -

<ענת פילצר סומך:>
אני מדברת על אגרות ואני לא רואה בנוסח הזה, תגידו לי אתם, אולי אני טועה - - -

<שרה קנדלר:>
זה נמצא כבר היום בחוק, לא צריך שזה יהיה בנוסח, כי זה היום כבר בחוק ניירות ערך. 

<שמואל האוזר:>
יש פיקוח. היום זה בחוק. 
<שרה קנדלר:>
זה חלק מהתקנון. 

<ענת פילצר סומך:>
החוק לא נוגע בזה? כי אני ראיתי בשינוי - - -

<שמואל האוזר:>
הוא לא נוגע בזה. 

<ענת פילצר סומך:>
זאת אומרת, כרגע בניסוחו של החוק - - -

<שמואל האוזר:>
מה שהיה - - -

<ענת פילצר סומך:>
מה שהיה הוא שיהיה וכל הסעיפים שדנים בפיקוח של רשות ניירות ערך, שמנוסחים - - -

<היו"ר מכלוף מיקי זוהר:>
איפה את עובדת? ברשות החברות? 

<ענת פילצר סומך:>
אני עורכת דין עצמאית, אני מייצגת את איגוד החברות הציבוריות. 

<היו"ר מכלוף מיקי זוהר:>
אנחנו נעביר לאיגוד החברות את דברייך בוועדה ובואו נמשיך.

<ענת פילצר סומך:>
לא, אני רוצה להבין באמת, לא רק למען הפרוטוקול. 

<היו"ר מכלוף מיקי זוהר:>
ברור, אף אחד פה זה לא למען הפרוטוקול. 

<מיקי לוי (יש עתיד):>
כל שינוי בעמלה מגיע ל - - -

<ענת פילצר סומך:>
כל שינוי באגרה שגובה הבורסה ממי מהתאגידים הציבוריים, מה שהיה הוא שיהיה? זהיצטרך לבוא לוועדת כספים? 

<שרה קנדלר:>
לא, לא, זה לא בא לוועדת כספים. 

<קריאה:>
זה אישור הרשות. זה המצב הקיים. 

<ענת פילצר סומך:>
אישור הרשות בלבד? 

<קריאה:>
זה המצב הקיים וזה המצב שיישאר.

<ענת פילצר סומך:>
אני יודעת שיש תקנות, יש גם תקנות של אגרות שצריכות להגיע לפה. 

<קריאה:>
אין תקנות של אגרות, יש אגרות לרשות לניירות ערך שמופיעות בתקנות. 

<שרה קנדלר:>
הבורסה לא מטילה באמצעות תקנות, הרשות - - -

<היו"ר מכלוף מיקי זוהר:>
טוב, מיצינו את הנושא הזה, נשאר המצב על כנו. 

<שרה קנדלר:>
אבל אני חושבת שאולי עשית ערבוב עם הנושא הבא שאני עומדת להקריא ואני חושבת שהתבלבלת אולי עם הנושא הבא, שזה תקנון הבורסה. נכון להיום תקנון הבורסה מגיע לאישור הרשות ושר האוצר ואישור ועדת כספים, ואנחנו מציעים, כדי שהבורסה תוכל לעבוד ביעילות יותר גדולה, כמו גוף פרטי, כמו כל הגופים האחרים, שזה לא יצטרך להגיע לוועדה וזה מה שאני עומדת להקריא.

<היו"ר מכלוף מיקי זוהר:>
לא, זה כן יצטרך להגיע לוועדה. 

<נילי אבן חן:>
שרה, לסעיף שכבר הקראת. ראשית, אנחנו שמחים שנוספה פה חובת השקיפות, רק אנחנו חושבים שהיא לא מספקת. היא לא מספקת כי חברי הבורסה מדווחים לבורסה. כל מה שנמצא בבורסה, הוא לא שקוף לציבור, כיוון שהדוחות הכספיים לא מפורסמים וכיוון שאין כרגע, בנוסח הסעיף, חיוב לפרסום לציבור, לכן ההצעה שלנו זה שהתעריפונים האלה, לא רק התעריפונים, אלא גם מה שבסיכומו של דבר בפועל נגבה, יש הפרש הרבה פעמים מאוד מאוד גדול בין מה שהם מפרסמים כתעריף לבין מה שהם גובים בפועל, לכן חשוב שזה יהיה באתר האינטרנט. 

<שרה קנדלר:>
זה מה שרשום. 

<היו"ר מכלוף מיקי זוהר:>
זה מה שכתוב, 'תפרסם באתר האינטרנט'. עכשיו, על בזבוז הזמן המיותר הזה בסעיף הבא יירדו כמות ההערות שלך.

<נילי אבן חן:>
ואנחנו חושבים שזה צריך להיות פעם בשלושה חודשים, צריך לקבוע - - -

<היו"ר מכלוף מיקי זוהר:>
לא, לא.

<נילי אבן חן:>
אז צריך לקבוע איזה שהוא פרק זמן, גם אם לא שלושה חודשים, צריך להחליט - - -

<היו"ר מכלוף מיקי זוהר:>
הערותייך נרשמו, חלקן יתקבלו וחלקן לא יתקבלו. 

<נילי אבן חן:>
על איזה פרק זמן. זה לגבי העמלות.

<היו"ר מכלוף מיקי זוהר:>
זהו, גברתי. 

<נילי אבן חן:>
רגע, אבל נושא אחר בסעיף הזה. אנחנו גמרנו את הנושא של הבורסה בלי שנדון בנושא שכן מופיע במסלקה ודיברו עליו עכשיו הרשות לניירות ערך, אבל לא מופיע בבורסה, זה הסעיף שבורסה לא תסרב סירוב בלתי סביר לבקשה שהוגשה להתקבל כחבר בורסה. פה אני מתחברת למה שכבוד היושב ראש דיבר. כיוון שדיברת על זה שהמטרה היא תחרותיות, אז אנחנו צריכים לראות שזה באמת קורה. אנחנו חושבים שהמבנה הנוכחי הוא בעייתי מבחינת תחרותיות שתקרה מעצמה ולכן חובה, לעמדתנו, להוסיף סעיף שבורסה לא תסרב סירוב בלתי סביר לבקשה שהוגשה להתקבל כחבר בורסה. זה סעיף שקיים לגבי המסלקה ולא קיים לגבי הבורסה והוא א'-ב' של כללים לתחרות.
<היו"ר מכלוף מיקי זוהר:>
אבל אמרנו שהמסלקה לא מסרבת. 

<נילי אבן חן:>
המסלקה לא, אבל לבורסה אין את הסעיף הזה. 

<היו"ר מכלוף מיקי זוהר:>
את רוצה להחיל את אותו סעיף? 

<נילי אבן חן:>
את אותו סעיף כמו שמופיע במסלקה, שיופיע גם בבורסה.

<היו"ר מכלוף מיקי זוהר:>
מה אתם אומרים? 

<איציק שורקי:>
בעיקרון מי שקובע את התנאים לקבלה של חבר חדש בבורסה זה דירקטוריון הבורסה שמחליט על שינוי בתקנון שמאושר על ידי הרשות, כך שהכללים הם בדרך כלל כללים אובייקטיביים, כללים שלא מאפשרים אפליה. 

<נילי אבן חן:>
זה לא תשובה.

<איציק שורקי:>
אנחנו מבחינה מקצועית לא סבורים שיהיה סירוב לא ממן העניין, כי יש לבורסה מוסדות ויש אפשרות לחבר בורסה שרוצה להתקבל לערער על החלטות של הבורסה. עם זאת - - -

<היו"ר מכלוף מיקי זוהר:>
לא מפריע לנו להכניס את - - -

<שרה קנדלר:>
לא נראה לנו שהוא נדרש ויש מנגנונים אחרים. 

<שמואל האוזר:>
הוא נמצא היום פה. 

<נילי אבן חן:>
כמו שהוספתם את זה במסלקה תוסיפו את זה בבורסה.

<היו"ר מכלוף מיקי זוהר:>
גם ככה מדינת ישראל אלופים בלסרבל חוקים, אז מה הבעיה? נסרבל עוד קצת את החוק, ובלבד שהתנועה לאיכות השלטון תהיה מרוצה. 

<שרה קנדלר:>
אבל יש מנגנון קבוע של הדירקטוריון, של התקנון. 

<נילי אבן חן:>
שבאמת נבטיח מנגנון של תחרותיות. 

<היו"ר מכלוף מיקי זוהר:>
הדברים שאת אומרת הם ברורים, כולם תמימי דעים שהם נכונים וגם טובים, החוק מאפשר זאת. את רוצה להוסיף? 

<שרה קנדלר:>
זה נראה לנו מיותר, אבל אנחנו מוכנים להכניס את זה.

<היו"ר מכלוף מיקי זוהר:>
אנחנו נכניס את זה. איזה הישג מרשים. נא להעביר לתנועה לאיכות השלטון את ההישג.

<נילי אבן חן:>
זה לציבור. זה לא לתנועה לאיכות השלטון.

<אמנון נויבך:>
כבוד היושב ראש, ברשותך, במסגרת כל השינויים יש גם את שינוי העניין שבין חברות ובעלות. אחד הרעיונות, שאתה יכול להיות חבר בורסה ולא להחזיק שום דבר מבחינת הבעלות, למה זה בא? זה מתוך כוונה להוסיף עוד חברים. זה באינטרס של הבורסה שיהיו בה עוד חברים ולכן ההערה - - -

<היו"ר מכלוף מיקי זוהר:>
בסדר, אני מבין.

<נילי אבן חן:>
אבל פה המחלוקת, כי בעינינו במבנה הנוכחי זה לא יקרה מעצמו. אנחנו יודעים היום - - -

<היו"ר מכלוף מיקי זוהר:>
בסדר, אנחנו סיימנו, אנחנו ממשיכים בהקראה.

<שרה קנדלר:>
ביטול סעיף 46א. 11. סעיף 46 לחוק העיקרי – בטל.

תיקון סעיף 47. 12. בסעיף 47(ב) לחוק העיקרי, במקום "החלטה לפי סעיפים 46 ו-46א שעניינה קביעת תקנון הבורסה, הנחיות או הנחיות זמניות" יבוא "החלטה לפי סעיף 46 שעניינה קביעת תקנון הבורסה או הנחיות".

תיקון סעיף 48. 13. בסעיף 48 לחוק העיקרי – 
(1) בסעיף קטן (א), במקום הסיפה החל במילים "השינוי טעון אישור" יבוא "השינוי טעון אישור הרשות; אישרה הרשות את השינוי, תמסור לשר האוצר הודעה על שינוי התקנון והשינוי ייכנס לתוקף בתום עשרה ימים מיום מסירת ההודעה, אלא אם כן הודיע שר האוצר לפני תום התקופה האמורה כי הוא מתנגד לשינוי; לא אישרה הרשות את השינוי, תמסור הודעה על כך לבורסה, בצירוף הנימוקים להתנגדותה לשינוי";
(2) בסעיף קטן (ב), במקום הסיפה החל במילים "רשאי שר האוצר" יבוא "רשאית הרשות לשנותו; החליטה הרשות על שינוי התקנון, תמסור לשר האוצר הודעה על כך והשינוי יקבל תוקף בתום עשרה ימים מיום מסירת ההודעה או במועד מאוחר יותר שתורה עליו הרשות, אלא אם כן הודיע שר האוצר לרשות, לפני המועד האמור, כי הוא מתנגד לשינוי";
(3) סעיף קטן (ג) – בטל. 
החלפת סעיף 49 והוספת סעיפים 49א ו-49ב. 14. במקום סעיף 49 לחוק העיקרי יבוא:

"פרסום תקנון הבורסה והנחיות לגביו. 49. תקנון הבורסה וההנחיות שנקבעו לגבי תקנון הבורסה לפי סעיף 46(ד), וכל שינוי בהם, יפורסמו בדרך שיורה יושב ראש הרשות.
<נילי אבן חן:>
אפשר? 
<שרה קנדלר:>
אולי אני אסביר קודם לפני ההערות? 

<היו"ר מכלוף מיקי זוהר:>
אז אולי תקשיבי להסבר? 

<שרה קנדלר:>
היום הבורסה פועלת לפי תקנון שהיא מתקינה ויש לה גם אפשרות לעשות הנחיות זמניות שיש להן מנגנון אישור יותר מהיר והוא קיים רק לשנה עם אפשרות להארכה לתקופות נוספות. היום המנגנון של תיקון תקנון הבורסה הוא מאוד ארוך, הוא לא מאפשר להם ניהול, אולי אחר כך אמנון יספר יותר למה הוא מסרבל את התהליכים, כי הוא דורש אישור הרשות, אחר כך אישור שר האוצר ואחר כך לבוא לכנסת, שבכנסת לא חייב להיות דיון, אלא אם כן - - -

<אמנון נויבך:>
לא, זה הזמניות. 

<שרה קנדלר:>
נכון, סליחה. מה שאנחנו מציעים פה זה לבטל את ההנחיות הזמניות ולעשות שינוי יותר מהיר של תקנון כדי לאפשר לבורסה לפעול ביתר יעילות ללא המנגנון המשולש הזה של האישורים, כשהרשות, שהיא הגוף המפקח, הרגולטור, תאשר את שינוי התקנון ולשר האוצר תהיה הזכות להתנגד תוך עשרה ימים. זו ההצעה שלנו. 

<נילי אבן חן:>
אם הקשבנו למה ששרה אמרה עכשיו אז ההבנה היא שוועדת הכספים יוצאת מכל הלופ הזה ואין לה זכות, כמו שהייתה לה היום, לפקח על התהליך הזה של המנגנון. הפיקוח של שר האוצר מאוד מצומצם ופיקוח ועדת הכספים מבוטל כליל ואנחנו חושבים שלאור החשיבות הרבה של הוראות התקנון והעובדה שהן בעלות השפעה מהותית על המשקיעים אז כן צריך פיקוח של שר האוצר וועדת הכספים על התיקון שלהם. לכן אנחנו חושבים שהתיקון הזה הוא מאוד בעייתי. 

<היו"ר מכלוף מיקי זוהר:>
גם מבחינה מהותית הוועדה אף פעם לא עסקה - - -

<נילי אבן חן:>
אבל עדיין - - - 

<היו"ר מכלוף מיקי זוהר:>
הטענות נרשמו, הן לא התקבלו. הלאה.

<נילי אבן חן:>
בסעיף 49 ההצעה שלנו להוסיף 'לרבות החלטת הרשות והחלטת שר האוצר בדבר שינוי התקנון על פי סעיף 48ב לחוק זה, והסיבה שאנחנו חושבים שנדרש להוסיף פיקוח ציבורי על הליך שינוי התקנון על מנת שיהיה אפשר לבקר את החלטת הרשות והחלטת שר האוצר, כי זו החלטה לאשר שינוי תקנון או ליזום שינוי כזה.

<שרה קנדלר:>
הם יפורסמו באותה דרך, כי המשמעות היא שתקנון הבורסה שונה, לא משנה אם זה על ידי הרשות או על ידי הבורסה. זה יפורסם באותה דרך. 

<היו"ר מכלוף מיקי זוהר:>
אוקיי. ממשיכים הלאה.

<שרה קנדלר:>
איסור הצעה למתן שירותי מסחר בניירות ערך באמצעות מערכת למסחר בניירות ערך שאינה מנוהלת בידי בורסה. 49א. 

(1) לא יפנה אדם בהצעה למתן שירותי מסחר בניירות ערך באמצעות מערכת למסחר בניירות ערך, אלא אם כן המערכת מנוהלת בידי בורסה.
(2) על אף האמור בסעיף קטן (א), רשאי יושב ראש הרשות להתיר לאדם לפנות בהצעה למתן שירותי מסחר בניירות ערך באמצעות מערכת למסחר בניירות ערך המנוהלת בידי בורסה מחוץ לישראל כהגדרתה בסעיף 35ל, בתנאים שיקבע, אם מצא שאין בכך כדי לפגוע במשקיעים בישראל.
פטור מתחולת ההוראות לפי פרק זה. 49ב. סבר יושב ראש הרשות כי אין בכך כדי לפגוע בענייניו של ציבור המשקיעים בישראל, רשאי הוא לקבוע, בהסכמת שר האוצר, כי בורסה המשתפת פעולה עם בורסה מחוץ לישראל, כהגדרתה בסעיף 35ל, לשם ניהול מערכת למסחר בניירות ערך, תהיה פטורה מההוראות לפי פרק זה, כולן או חלקן, בין השאר, אם מצא שהדין הזר החל על הבורסה מחוץ לישראל מבטיח די הצורך את ענייניו של ציבור המשקיעים בישראל ואינו מתיישב עם הוראות הדין בישראל; יושב ראש הרשות, בהסכמת שר האוצר, רשאי להתנות מתן פטור כאמור בתנאים".

<אייל לב ארי:>
שרה, למה נדרש פה שר אוצר? ההחלטות האלה הן סופר מקצועיות. אם הרשות היא רשות מקצועית, עצמאית, מה האינסנטיב פה של שר האוצר מתחולת ההוראות? איך זה הולך היום? 

<שרה קנדלר:>
היום אין סמכות כזו, זה פטור חדש שאנחנו רוצים לתת. 

<ענת פילצר סומך:>
את יכולה טיפה להסביר אותו יותר בהרחבה? 

<שרה קנדלר:>
הסעיף מדבר על שיתוף פעולה עם בורסות זרות, ולפעמים נוצר מצב של התנגשות דינים. אם אנחנו מדברים על בורסה שהיא מוסדרת כראוי פה ובורסה שהיא מוסדרת כראוי במדינה אחרת, אנחנו רוצים לתת סמכות לפטור מהוראות פה כדי שיתאפשר שיתוף פעולה במקרים שיש התנגשות כלשהי בין הדינים כאשר אנחנו בטוחים שעניינם של ציבור המשקיעים לא ייפגע בגלל ההוראות שחלות בבורסה הזרה. זו המטרה של הסעיף, לאפשר את שיתופי הפעולה האלה שקיימים בכל העולם. 

<ענת פילצר סומך:>
את פוטרת בעצם את מי ממה? 

<שרה קנדלר:>
את הבורסה מחלק מההוראות, אם אני רואה שיש הוראות אחרות שחלות עליה מכוח הדין הזר, שהן עושות את העבודה ושומרות על מה ש - - -

<ענת פילצר סומך:>
וזכותו של מי לערוך את הבחינה ולקבוע שזה בסדר? 
<שרה קנדלר:>
אז כרגע זו סמכותה של רשות ניירות ערך בהסכמת שר האוצר ואייל בדיוק שאל למה שר האוצר, ועל זה נירית רוצה לענות. 

<היו"ר מכלוף מיקי זוהר:>
הלאה.

<נירית איבי:>
הלאה? מה שתגידו. לענות או לא לענות? 

<היו"ר מכלוף מיקי זוהר:>
תמשיכי. 

<שרה קנדלר:>
תיקון סעיף 50. 15. בסעיף 50 לחוק העיקרי – 

(1) במקום כותרת השוליים יבוא "רציפות פעולתה של מערכת למסחר בניירות ערך";
(2) בסעיף קטן (א) במקום "לא תיסגר הבורסה" יבוא "לא תפסיק בורסה את פעולתה של המערכת למסחר בניירות ערך";
(3) בסעיף קטן (ב) במקום "סגירת הבורסה" יבוא "הפסקת פעולתה של המערכת למסחר בניירות ערך";
(4) בסעיף קטן (ג) במקום המילים "לסגור את הבורסה" יבוא "להפסיק את פעולת המערכת למסחר בניירות ערך" ובמקום הסיפה החל במילים "להורות שלא תיסגר" יבוא "להורות לבורסה שלא להפסיק את פעולת המערכת האמורה, ואם הפסיקה את פעולתה – להורות לה לשוב ולחדשה";
(5) אחרי סעיף קטן (ג) יבוא: "(ד) הפסיקה בורסה את פעולתה של מערכת למסחר בניירות ערך לפי סעיפים קטנים (ב) או (ג), או היה לשר האוצר חשש ממשי שהבורסה תפסיק את פעולתה של המערכת האמורה, יחולו הוראות אלה:
(1) שר האוצר רשאי להורות לבורסה לשוב ולחדש את פעולתה של המערכת למסחר בניירות ערך;
(2) יושב ראש הרשות רשאי, בהסכמת שר האוצר, למנות אדם שיופקד על המשך פעולת המערכת למסחר בניירות ערך (בסעיף זה – הממונה); הממונה יהיה אחראי לפעולתה של המערכת למסחר בניירות ערך עד שיפסיקו להתקיים הנסיבות שבשלהן היה לשר האוצר חשש ממשי כאמור ברישה של סעיף קטן זה, או עד שיינתן לחברה אחרת רישיון לפי סעיף 45 לגבי אותה מערכת;
(3) בידי הממונה יהיה כל התפקידים והסמכויות שבידי המנהל הכללי של הבורסה, הדירקטוריון וועדות הדירקטוריון, ואלה לא ימלאו את תפקידיהם ולא ישתמשו בסמכויותיהם כל עוד מינוי הממונה בתוקף, והכול לשם הבטחת המשך פעולת המערכת למסחר בניירות ערך ובכפוף להוראות שנתן יושב ראש הרשות באישור שר האוצר; הבורסה תשלם לממונה שכר כפי שיורה יושב ראש הרשות, באישור שר האוצר;
(4) יושב ראש הרשות ימנה את הממונה לפי הוראות פסקה (2) לאחר שנתן לבורסה הזדמנות להשמיע את טענותיה, אלא אם כן מתקיימות נסיבות המחייבות, לדעת יושב ראש הרשות ושר האוצר, מינוי דחוף;
(5) מינוי הממונה לפי סעיף קטן זה יהיה לתקופה שיקבע יושב ראש הרשות ושלא תעלה על שנה אחת (בסעיף קטן זה – תקופת המינוי); ואולם רשאי יושב ראש הרשות, בהסכמת שר האוצר, להאריך את תקופת המינוי לתקופות נוספות שלא יעלו על שישה חודשים כל אחת, וכן להחליף את הממונה בכל עת;
(6) כל עוד מינוי הממונה בתוקף לא תקבל הבורסה החלטה על פירוקה מרצון, אלא אם כן הסכים לכך הממונה, בכתב". 
<אייל לב ארי:>
גם פה יש החלטות שהן נראות יותר מקצועיות, בתחום - - -

<שרה קנדלר:>
דווקא פה אני חושבת שזה עקבי עם כל הוראות החוק, כי בשירותים חיוניים כמו בחוק התקשורת ומשק הגז, תמיד השר מעורב, כי זה שירותים חיוניים.

<אייל לב ארי:>
מה התקופה המרבית, ב-(5), שאפשר מבחינת ההערכות? 

<שרה קנדלר:>
לא תעלה על שנה. 

<אייל לב ארי:>
'ואולם רשאי'. 

<שרה קנדלר:>
נכון, אתה רוצה להגביל? אנחנו לקחנו מהחוקים שדיברתי עליהם, משק הגז והתקשורת, זה אותו סעיף בדיוק. אם אתה רוצה להגביל - - -

<אייל לב ארי:>
נבדוק את זה. 

<שרה קנדלר:>
הוספת כותרת סימן ח. 16. לפני סעיף 50א לחוק העיקרי יבוא: "סימן ג': מסלקה".

<נילי אבן חן:>
לפני הפרק של המסלקה. הערה אחת לפני הפרק של המסלקה. אם אנחנו מבינים נכון, ב-49, זה בעצם הסעיף בהצעת החוק שקובע איסור גורף להצעת שירותי מסחר באמצעות גופים שהם לא בורסה, שפועלת ברישיון וזה אפילו מגדיר את הפעולה הזאת כעברה פלילית.

<שרה קנדלר:>
נכון. 

<נילי אבן חן:>
לעמדתנו צריך לאזן בין הצורך להגן על הציבור של המשקיעים לבין הצורך לקדם תחרות בתחום זירות המסחר ואנחנו חושבים שמי שירצה להציע שירותי מסחר, לאו דווקא באמצעות בורסה או בורסה מחוץ לישראל, הוא יגיש בקשה לרשות והיא תוכל לאשר או לדחות את הבקשה הזאת. השינוי הזה עתיד להקל על האפשרות לתת היתר למערכת מסחר זרה לפעול במשק הישראלי וזה יכול גם לאפשר לבתי השקעות זרים וברוקרים מקוונים להציע את השירותים שלהם בישראל ולקדם את התחרות שאדוני היושב ראש דיבר על זה.

<היו"ר מכלוף מיקי זוהר:>
אז אנחנו מדברים על הכנסת ברוקרים מחוץ לארץ? 

<שרה קנדלר:>
אבל זה לא ברוקרים, זה פה בורסות. לגבי זירות מסחר יש פרק אחר בחוק ניירות ערך שמדבר על זה. זה לא זה.

<היו"ר מכלוף מיקי זוהר:>
אז אפשר להתקדם? זה לא הפרק הרלוונטי, בואו נמשיך.

<שרה קנדלר:>
תיקון סעיף 50א. 17. בסעיף 50א לחוק העיקרי – 

(1) במקום הכותרת יבוא "חובת רישוי ויציבות מסלקה";
(2) בסעיף קטן (א) – 
(1) בהגדרה "חבר בורסה", במקום הרישה עד המילים "כמשמעותו בסעיף 46 ולעניין" יבוא "לעניין";
(2) ההגדרה "מסלקה" – תימחק;
(3) אחרי סעיף קטן (א) יבוא:
"(א1) לא יפתח אדם ולא ינהל מערכת סליקה אלא ברישיון שניתן לו לפי הוראות סימן זה (בסימן זה – רישיון מסלקה).

(א2) שר האוצר רשאי, לאחר התייעצות עם הרשות, להעניק רישיון מסלקה לחברה שמתקיימים לגביה שניים אלה:

(1) היא עומדת בתנאים שקבע שר האוצר בתקנות, לפי הצעת הרשות או בהתייעצות עמה ובאישור ועדת הכספים של הכנסת, לרבות תנאים לעניין הון עצמי, ביטוח, פיקדון וערבות, ורשאי השר לקבוע כאמור הוראות שונות לגבי חברות המבקשות רישיון להפעלת סוגים שונים של מערכות סליקה לפי סימן זה;
(2) היא שילמה את האגרות שנקבעו לפי סעיף 55א, אם נקבעו.
(א3) בהחלטה בבקשת חברה למתן רישיון מסלקה לפי סעיף קטן (א2) יובאו בחשבון, בין השאר, העניינים המנויים בסעיף 45א(ב).

(א4) הוראות סעיפים 45ב ו-45ג יחולו, בשינויים המחויבים, לעניין הגשת בקשה למתן רישיון מסלקה והחובה לדווח לרשות על שינוי בפרטי הבקשה או במסמכים שצורפו לה, לפי העניין.

(א5) הוראות סעיף 45ד יחולו, בשינויים המחויבים, לעניין הסמכות לקבוע תנאים והגבלות ברישיון מסלקה ולשנותם.

(א6) הוראות סעיף 45ה יחולו, בשינויים המחויבים, לעניין ביטול רישיון מסלקה או התלייתו; שר האוצר רשאי, לפי הצעת הרשות או בהתייעצות עמה ובאישור ועדת הכספים של הכנסת, לקבוע עילות נוספות לביטול רישיון מסלקה או התלייתו.

(א7) ההוראות לפי סעיפים 45ו עד 45יא ו-50(ד) יחולו, בשינויים המחויבים, לעניין מסלקה.

(א8) סבר יושב ראש הרשות כי אין בכך כדי לפגוע בענייניו של ציבור המשקיעים, רשאי הוא, בהסכמת שר האוצר, לפטור חברה מסוימת המבקשת רישיון מסלקה, מההוראות לפי פרק זה, כולן או חלקן, וכן להתנות מתן פטור כאמור בתנאים";

את סעיף קטן (4) אנחנו מוחקים, הוא פה בטעות, אפשר למחוק אותו. 

<קריאה:>
אנחנו מבקשים להעיר. 

<אייל לב ארי:>
שרה, אני נשמע כמו קאטו הזקן, אני מצטער. לגבי סעיף (א2), הענקת רישיון מסלקה. אתם משנים אותו להענקת רישיון בורסה. גם בעניין רישיון הבורסה, אני חושב שאם אני זוכר נכון, השארנו פתוח, אותו עיקרון אמרנו שכאן - - -
<שרה קנדלר:>
יהיו תקנות.

<אייל לב ארי:>
לדעתי גם פה צריך להיכנס יושב ראש הרשות במתן הרישיון למסלקה, בין היתר כי התנאים נקבעו בתקנות על ידי השר. אז זה פעמיים בעצם השר, שוב, מבחינת המעמד של רשות ניירות ערך כרשות סטטוטורית עצמאית. 
<שמואל האוזר:>
אנחנו מוכנים לקבל את ההערה, גם האוצר מוכן. 

<נירית איבי:>
אין לי בעיה. אם התקנון נשאר כפי שהוא אין לנו התנגדות. 

<אייל לב ארי:>
התקנות נשארות בידי שר האוצר. 

<שרה קנדלר:>
בסדר, אז זה הרשות.

<נירית איבי:>
הרשות באישור שר האוצר, כן? 

<שרה קנדלר:>
לא, הוא אומר להוציא את שר האוצר. 

<שמואל האוזר:>
לא, הוא אומר שלא לעשות פעמיים, שבגלל שבסוף התקנות מאושרות על ידי האוצר אז בסוף זה מגיע לאוצר, אז לא להגיד גם אז וגם - - - פעמיים. בסוף האוצר עושה את זה. 

<נירית איבי:>
זה לא במהות. בניסוח אנחנו נעבור על זה. זה לא קריטי. 

<קריאה:>
לא, זה מהות, זה לא ניסוח. 

<נירית איבי:>
סליחה, אני חוזרת בי. אבל אני רק אומרת שנעבור על זה בפערים ונראה. זה לא משנה את כוונת החוק. 

<אייל לב ארי:>
אוקיי. 

<אייל דותן:>
אנחנו מבקשים להעיר. 

<היו"ר מכלוף מיקי זוהר:>
תן הזדמנות גם לבנקים. כן. 

<אייל דותן:>
לגבי סעיף (א1), התוצאה של הסעיף זה שכל הבנקים צריכים לקבל עכשיו רישיון, כי יוצא שהבנקים הם מסלקה. מאחר שהגדרת מסלקה היא הגדרה מאוד רחבה, ההגדרה החדשה, וכל צד נגדי מרכזי בעסקה בניירות ערך נחשב כמסלקה, יש שם שלושה סעיפים, שכל אחד שעומד אפילו באחד מהם מוגדר כמסלקה וצריך לקבל רישיון. זה ברור שזה מה שהבנקים עושים, הבנקים הם צד נגדי מרכזי בעסקאות בניירות ערך. לא יכול להיות שהבנקים, שהם מפוקחים ויש להם רישיון והיתרים, צריכים עכשיו ללכת ולקבל עוד היתרים כמסלקה ולפעול כמסלקה ולהיות תחת כל הפיקוח הזה של מסלקה. אני חושב שלא זו הייתה הכוונה, אני חושב שיש כאן טעות וראוי או להחריג את - - -

<שרה קנדלר:>
זו אכן לא הייתה הכוונה וזו אחת הסיבות שאנחנו כן רוצים להישאר עם ההגדרה הרחבה, כדי שהמסלקות כולן ייכנסו ולא יוכלו לצאת מההגדרה ולכן בדיוק הכנסנו את סעיף (א8), שיושב ראש הרשות רשאי לפטור חברה המבקשת מכל התנאים. ואני יכולה להצהיר לפרוטוקול שאנחנו לא נדרוש מהבנקים להוציא רישיון מסלקה.

<אייל דותן:>
למה שלא נוסיף סעיף, כמו בחוקים אחרים, שהבנקים פטורים מהסעיף הזה? 

<קריאה:>
לא, אבל אם מחר תפעיל מסלקה באמת אתה לא תהיה פטור. 

<אייל דותן:>
אם אני אפעיל מסלקה באמת - - - 

<קריאה:>
הפעילות שלך במסגרת הפעילות הבנקאית, הכוונה היא לא להפעיל את הרישוי במסגרת הפעילות הבנקאית כפי שהיא מתבצעת כיום, אבל אם אתה מחר תפעיל מסלקה או תרצה להקים מסלקה כבנק, אז ברור שתצטרך רישיון. 

<אייל דותן:>
לפי ההגדרה שלכם הבנקים מפעילים מסלקה היום, לכן אנחנו כבר שם. זה לא אם תפעילו בעתיד, אנחנו נמצאים כבר שם. אתם יכולים לבוא ולהגיד שלעניין הפעילות של הבנקים היום הבנקים לא יידרשו. 

<שרה קנדלר:>
אז קודם כל אנחנו אומרים את זה.

<אייל דותן:>
לא, אבל אם את אומרת שבעתיד - - -

<שרה קנדלר:>
אבל אם תפעילו מסלקה - - -

<היו"ר מכלוף מיקי זוהר:>
בואו נתקדם. 

<אייל דותן:>
אנחנו מבקשים לתקן את החוק בעניין הזה.

<היו"ר מכלוף מיקי זוהר:>
אתם מבקשים לתקן את החוק, קיבלנו הצהרה לפרוטוקול שלא יידרשו הבנקים לעניין הזה וזה בסמכות ראש רשות לניירות ערך לפטור אתכם מכך. אני חושב שזה מספק. 

<אייל דותן:>
הערה נוספת לסעיף (א7), הוראות לפי סעיף 45ו עד 45יא מחילים את כל ההוראות של הבורסה על מסלקה. אני חושב שגם כאן, בכל העולם יש מסלקות נוספות, אני לא מתערב לעניין השאלה שעלתה מקודם לגבי ההפרדה בין הבורסה הקיימת לבין המסלקות הקיימות.

<היו"ר מכלוף מיקי זוהר:>
החלטנו שלא תהיה הפרדה. 

<אייל דותן:>
אם יהיו מסלקות אחרות, אין סיבה, ובטח לא יבואו ויגידו שיש ניגוד עניינים, שבנקים יחזיקו במסלקות. 

<היו"ר מכלוף מיקי זוהר:>
אבל החלטנו שלא תהיינה מסלקות. 

<אייל דותן:>
לגבי המסלקות הקיימות היום, יש שתי מסלקות היום שהן בבעלות הבורסה ועל זה החלטתן. זו הייתה ההערה שרצו להפריד בין הבורסה לבין המסלקות. אם מחר תקום מסלקה, פה זה הוראות כלליות לגבי כל מסלקה שתקום במדינת ישראל. אין סיבה שבנקים - - - אין כאן ניגוד עניינים, להיפך. 

<איציק שורקי:>
למה זה קשור לניגוד עניינים? 

<אייל דותן:>
לא, כי כל ההוראות של - - -

<היו"ר מכלוף מיקי זוהר:>
הבנקים רוצים לשמור לעצמם את הזכות. 

<אייל דותן:>
45ו עד 45יא, שבאו והגבילו בנקים וחברי בורסה להחזקה של 5% - - -

<היו"ר מכלוף מיקי זוהר:>
יש לנו בעיה שהבנקים יקימו מסלקות בעתיד אם וכאשר - - -

<איציק שורקי:>
אבל זה על כל מחזיק שיש בו פגם במהימנות והוא צריך להודיע, או צריך לטפל בעניינים האלה. 

<אייל דותן:>
אני שואל למה לאסור על - - -

<איציק שורקי:>
המסלקה, גם אם המסלקה נפרדת מבורסה, היא מסלקה עם רישיון, יש לה מחזיקים בעלי היתר, יש בעלי שליטה. 

<היו"ר מכלוף מיקי זוהר:>
אדוני, יש לנו בעיה עם זה שבנקים יקימו מסלקות בעתיד, אם וכאשר זה יתאפשר מבחינתנו? 

<אייל דותן:>
כמו שמקובל בכל העולם. 

<איציק שורקי:>
אנחנו נצטרך לשקול את הנושא גם של התחרותיות. 

<שרה קנדלר:>
אבל זה גם מופיע, ב-(א8) יש לנו סמכות לפטור מכל ההוראות או מחלקן, נוכל לשקול את זה וכן לתת מההוראות הזאת פטור. 

<אייל דותן:>
אבל יש הבדל גדול בין איסור שנקבע בחוק ושאתם אומרים 'תבואו ונדבר איתכם' לבין - - - הרי אתם רוצים להגביר את התחרות, איזו מניעה שיוקמו מסלקות נוספות? מה גם שהבנקים הם הערבים - - -

<איציק שורקי:>
קודם כל אין מניעה, זו לא מניעה, הם צריכים לעבור איזה שהוא נוהל ויש גם מי שצריך לאשר את זה.

<אייל דותן:>
אני רוצה לציין שה - - -

<קריאה:>
ב-(א7) למשתמש יש איסור. 

<שרה קנדלר:>
כרגע יש איסור, אלא אם כן אנחנו לא - - -

<אייל דותן:>
גם המסלקות הקיימות היום, המסלקות והבורסה, הן פועלות בזכות הערבות ההדדית שחברי המסלקות נתנו לפעולות שמבוצעות בבורסה. ללא הערבות של הבנקים ויתר חברי הבורסה שחברים במסלקה לא הייתה אפשרות של בכלל פעילות המסלקה.

<היו"ר מכלוף מיקי זוהר:>
הבנתי, המסר שלך ברור, אני רק רוצה להבין למה אנחנו רוצים להגביל אותם, מה הסיבה. 

<נירית איבי:>
אני אשמח שנייה לתת נקודה למחשבה ליו"ר. כשאזרח מגיע לבנק ואומר לבנק 'אני רוצה היום לסחור בניירות ערך, תקנה לי טבע, תקנה לי כך וכך', הוא לקוח שבוי, כיוון שלמקומות המסחר השונים, בתי ההשקעות וכדומה, אין אפשרות לבוא ולנהל לו, מתוך העו"ש שלו, את המסחר בניירות ערך, הוא צריך לפתוח חשבון ויש לו כל מיני מכשולים בדרך, הוא הופך להיות לקוח שבוי. אם אנחנו נהיה במצב שהבנקים פותחים עוד מסלקות שהן מקבילות למסלקה שקיימת בבורסה, אנחנו נהיה במצב שכמו שהיום אנחנו מתארים בוועדת שטרום. לא הייתי רוצה להיות כמו מסלקת שבא ומסלקה נוספת שאני מביאה פה לשולחן, מה גם ששטרום נחקק פה בימים אלה בכנסת ואני לא חושבת שזה נכון להביא את הבעיה עוד כשאנחנו רואים את הפתרון ואת התוצאה שלה.

<אייל דותן:>
שטרום לא עוסק במסלקה של ניירות ערך. 

<נירית איבי:>
מסלקת שבא. 

<אייל דותן:>
היא לא מסלקה בניירות ערך. 

<נירית איבי:>
היא מסלקה.

<קריאה:>
אבל, נירית, הרי כל לקוח ש - - -

<נירית איבי:>
היא מסלקה בהיותה מסלקה. 

<אייל דותן:>
היא לא מסלקה, היא מאפשרת - - -

<נירית איבי:>
היא לא סולקת כסף - - -

<היו"ר מכלוף מיקי זוהר:>
חברים, אני רוצה לגמור את הפרשה. 

<אייל דותן:>
מי שסולק את הכסף זה - - - לא שבא. 

<היו"ר מכלוף מיקי זוהר:>
החוק קובע שבמידה שאתם תרצו לפתוח מסלקות אתם תצטרכו לבוא לאישור ברשות ניירות ערך ואישור שר האוצר - - -

<קריאה:>
לא, החוק אוסר. 

<היו"ר מכלוף מיקי זוהר:>
הוא אוסר, אבל הוא מאפשר באמצעות אישור של רשות לניירות ערך.

<קריאה:>
לא, הוא אוסר - - -
<היו"ר מכלוף מיקי זוהר:>
סעיף (8), תקריא אותו. 

<שרה קנדלר:>
הוא מאפשר לנו לפטור. 

<איציק שורקי:>
מאפשר לנו לפתור, אבל יש פה עדיין שיקולים. בכל זאת מסלקה זה גוף שמתחרה בשירותים הבנקאיים. 

<היו"ר מכלוף מיקי זוהר:>
אני אומר, אני כן רוצה שהאפשרות להחליט האם תוכלו או לא תוכלו תישאר בידינו. 

<אייל דותן:>
אז אני מציע שירחיבו את סעיף (א8), כדי לאפשר גם את מה שאני מבקש, בניגוד לסעיף (א7) ונראה לי ש-(א7), מתחת לרדאר של רשות ההגבלים העסקיים, שכנראה לא רוצים תחרות. 

<איציק שורקי:>
אני חושב שההיפך הוא הנכון. מסלקה נותנת שירותים של משמורת למשל, שהבנקים היום הם גופים מאוד מרכזיים במתן השירות הזה. מסלקה זה גוף שיכול להתחרות בבנקים, אנחנו חושבים שנכון יהיה שמסלקה תהיה מחוץ לבעלות של הבנקים ולא ניצור בעיות של תחרותיות - - -

<היו"ר מכלוף מיקי זוהר:>
הבנו. אני רוצה לתת אפשרות לבנקים לפנות אליכם. 

<שרה קנדלר:>
האפשרות קיימת. 

<היו"ר מכלוף מיקי זוהר:>
אם קיימת לבנקים האפשרות לפנות אליכם ולקבל אישור, זה בסדר. 

<שרה קנדלר:>
האפשרות קיימת.

<אייל דותן:>
אני מציע להרחיב את (א8).

<נילי אבן חן:>
לעמדתנו סעיף 50א(א8) הוא סעיף מאוד מאוד רחב ואנחנו חושבים שצריך לצמצם אותו. זה סעיף שמאפשר להעניק פטור מלא ומוחלט מהוראות החוק הנוגעות לרישיון מסלקה והקריטריונים הם קריטריונים מאוד עמומים שלא מוגדרים.

<היו"ר מכלוף מיקי זוהר:>
את שמת לב למי הוא מתיר? 

<נילי אבן חן:>
הוא מתיר לחברה מסוימת ולכן ה - - -

<היו"ר מכלוף מיקי זוהר:>
לא, אבל שמת לב למי מותר? למי הסמכות להתיר? 

<נילי אבן חן:>
כן, לרשות. 

<היו"ר מכלוף מיקי זוהר:>
ומי עוד?

<נילי אבן חן:>
גם האוצר, אבל - - -

<היו"ר מכלוף מיקי זוהר:>
גם האוצר. אז אני רוצה להבין, את לא סומכת על שר האוצר ועל מדינת ישראל ועל מקבלי ההחלטות שלה? אנחנו הרי חיים פה, אנחנו צריכים לסמוך עליהם. אנחנו גם נבחרים על ידי הציבור לעשות את עבודתנו. 

<נילי אבן חן:>
השאלה אם אתה נותן פטור ל - - -

<היו"ר מכלוף מיקי זוהר:>
גברתי, ההערה לא התקבלה. 

<נילי אבן חן:>
אבל לא אמרתי את ההערה.

<היו"ר מכלוף מיקי זוהר:>
אני הבנתי מה שאמרת, עוד מתחילת המשפט הראשון. אין שום טעם. מרגע שיש שני רגולטורים, לא אחד, שיכולים לעצור את התהליך, אז לא אמורה להיות פה שום בעיה.

<נילי אבן חן:>
טוב, אז אני רק רוצה להציע שבמקום המילים 'חברה מסוימת' בסעיף, זה יוחלף ב'חברה בשליטת המדינה' כדי שזה לא יהיה רחב לגבי כל החברות, אלא רק חברות של - - -

הערה נוספת, בסעיף 50א(א8) כתוב 'בענייניו של ציבור המשקיעים', אנחנו חושבים שזה צריך להיות 'בעניינו של הציבור' ומטעמים מיוחדים שיירשמו, כדי שזה באמת יחול על הציבור - - -

<היו"ר מכלוף מיקי זוהר:>
את אומרת שנפרסם את זה גם במקומון בקרית גת? 

<נילי אבן חן:>
לא, למה? כספי הפנסיה שלנו - - -

<שרה קנדלר:>
אז זה ציבור המשקיעים. 

<היו"ר מכלוף מיקי זוהר:>
גברתי, באמת, אני נותן לך את הבמה, אבל הערותייך קצת גובלות בחוסר ענייניות. באמת. 

<נילי אבן חן:>
שרה, מי שהכסף שלו מושקע בצורה עקיפה בקרנות פנסיה - - -

<שרה קנדלר:>
כן, זה ציבור המשקיעים. 

<היו"ר מכלוף מיקי זוהר:>
יש ציבור המשקיעים. ציבור המשקיעים זה אומר שגם אם הוא מושקע בצורה עקיפה הוא אמור לדעת מזה. 

<שרה קנדלר:>
אפשר להמשיך? 

<היו"ר מכלוף מיקי זוהר:>
כן, בטח.

<שרה קנדלר:>
תוספת סעיף 50א1. 18. אחרי סעיף 50א לחוק העיקרי יבוא: 

"עיסוקים מותרים למסלקה. 50א1.

(1) מסלקה או חברה שמסלקה מחזיקה באמצעי שליטה בה תעסוק אך ורק בניהול מערכת סליקה.
(2) על אף האמור בסעיף קטן (א), רשאית מסלקה או חברה שמסלקה מחזיקה אמצעי שליטה בה, בכפוף להוראות כל דין, לתת שירותים אחרים שהם שירותים נלווים הקשורים בטיבם לעיסוקה של המסלקה בניהול מערכת סליקה (בסעיף זה – שירותים נלווים), ויחולו לעניין מתן שירותים נלווים כאמור הוראות סעיף 45יג(ב) עד (ד), בשינויים המחויבים".
תיקון סעיף 50ב. 19. בסעיף 50ב לחוק העיקרי – 

(1) האמור בו יסומן "(א)" ובו – 
(1) ברישה, המילים "כהגדרתה בסעיף 50א" – יימחקו;
(2) בפסקה (1), במקום "של המסלקה" יבוא "של המסלקה או מערכת הסליקה", במקום "מי שאושר על ידיה כחבר בה (בסעיף זה – חבר מסלקה)" יבוא "חבר מסלקה" ובסופה יבוא "שינוי של כללים לעניין החברות במסלקה שגובשו לפי פסקה זו טעון אישור הרשות";
(3) אחרי פסקה (1) יבוא – 
(1א) גיבושם של כללים לעניין עמלות, דמי רישום או דמי טיפול בעד השירותים שנותנת המסלקה;";
(4) בפסקה (2), במקום "הפעלת המסלקה" יבוא "הפעלת מערכות הסליקה";
(5) בפסקה (4), במקום "במסלקה" יבוא "במערכת הסליקה";
(2) אחרי סעיף קטן (א) יבוא:
(ב)
(1) מסלקה תאפשר לכל בורסה או חבר מסלקה (בסעיף זה – משתמש) וכן לכל אדם אחר שאינו משתמש (בסעיף זה – לקוח) לקבל ממנה שירותים ולא תסרב סירוב בלתי סביר להעניק שירותים כאמור.

(2) על אף האמור בפסקה (1) רשאי יושב ראש הרשות לפטור מסלקה מסוימת ממתן שירות למשתמש מסוים, לאחר שנתן לאותו משתמש הזדמנות להשמיע את טענותיו ומטעמים שיירשמו, ורשאי יושב ראש הרשות לפטור מסלקות ממתן שירות ללקוח בנסיבות שעליהן יורה".
<נילי אבן חן:>
עברת לסימן ד'? 

<שרה קנדלר:>
עכשיו אני עוברת לסימן ד'.

<נילי אבן חן:>
לפני זה, לגבי סעיף 50א1, אנחנו לא מבינים למה אחרי המילים 'ניהול מערכת סליקה' אין תוספת 'למעט שירותי מסחר בניירות ערך', כי זה בעצם תמונת ראי משלימה לשינוי שאתם מציעים ביחס לסעיף 45יג(ה) בדבר הפרדה שנדרשת בין תחום המסחר לתחום הסליקה.

<שרה קנדלר:>
היא עוסקת רק בניהול מערכת סליקה ויש הגדרה של מערכת סליקה. זה ברור. 

<קריאה:>
היא לא יכולה לעסוק במסחר, בהגדרה.

<שרה קנדלר:>
היא יכולה רק לתת שירותים נלווים. 

<נילי אבן חן:>
אז לא צריך להוסיף את 'למעט שירותי מסחר בניירות ערך'? 

<שרה קנדלר:>
לא, כי זה לא כלול. 

<נילי אבן חן:>
זאת אומרת שזה לא יהיה כלול בסעיף הזה.

<שרה קנדלר:>
זה לא כלול, זה רק בניהול מערכת סליקה.

<נילי אבן חן:>
אוקיי, רק שיהיה ברור שזה למעט שירותי מסחר בניירות ערך. אם זה ברור, אז זה - - -

<היו"ר מכלוף מיקי זוהר:>
תודה. נא להמשיך. 

<נילי אבן חן:>
בסעיף 50ב, במקום המילים 'לא תסרב סירוב בלתי סביר', אנחנו חושבים שצריך להיות שמסלקה תעניק שירותים באופן שוויוני ולא תסרב סירוב בלתי סביר להעניק שירותים כאמור. להוסיף את 'המסלקה תעניק שירותים באופן שוויוני', בעינינו זה חשוב. הנושא של המסלקה, אנחנו יודעים שהוא בעייתי, כיוון שכבוד היושב ראש החליט, לצערנו, שלא תהיה הפרדה - - -

<היו"ר מכלוף מיקי זוהר:>
אני אומר שוויוני, הוגן, מכובד ו - - -

<נילי אבן חן:>
לא, אבל שזה יהיה לא רק 'לא תסרב' אלא שהיא תעניק שירותים באופן - - -

<שרה קנדלר:>
מה זה שירותים שוויוניים? זה לקוחות שונים, שירותים שונים. 

<נילי אבן חן:>
כיוון שהמסלקה היא מונופול, לא מספיק שלא ייקבע שהיא לא יכולה לסרב סירוב בלתי סביר, כי לפעמים אנחנו מגיעים למצב שבו יש הפרה יעילה ולכן אנחנו רוצים שהשירותים יוענקו בצורה שוויונית.

<היו"ר מכלוף מיקי זוהר:>
גברתי, אני לא חושב ש - - - אין לי בעיה להוסיף שוויוני, אם זה לא מפריע לכם.

<שרה קנדלר:>
לא, אני חושבת שזה לא נכון. תפרש את השוויוני. 

<היו"ר מכלוף מיקי זוהר:>
המילה כוללני, אז תוסיפו שנציגי השירות יחייכו ללקוח.

<קריאה:>
אוקיי, אפשרי. ויילך עם עניבה. 

<היו"ר מכלוף מיקי זוהר:>
זה היה ב - - - אני לא חושב שזה - - -

<אייל דותן:>
בסעיף (ב) לגבי השירותים שהמסלקה נותנת, כתוב שהמסלקה תיתן שירותים לבורסה, לחבר מסלקה ולכל אדם אחר. אנחנו לא הצלחנו עד היום להבין, למרות שדיברנו עם הרשות, מי זה אותו אדם אחר. אנחנו לא מכירים היום אדם אחר שמקבל שירותים מהמסלקה. אם הכוונה הייתה, לפי דברי ההסבר, כמו המסלקה הפנסיונית - - -

<היו"ר מכלוף מיקי זוהר:>
אבל אתם לא רוצים לחסום את זה לעוד לקוחות, נכון? אתם רוצים שיהיו עוד לקוחות.

<אייל דותן:>
אני רוצה להסביר. 

<היו"ר מכלוף מיקי זוהר:>
או שלא? 

<אייל דותן:>
אני אסביר את הבעיה. אם הכוונה הייתה, לפי דברי ההסבר, לתת רק אפשרות לקבל שירותי מידע, אז צריך להיות כתוב שייתנו שירותי מידע. כל שירות אחר לכל לקוח, צריך להבין שכל פעולה במסלקה כרוכה בסיכונים. מי שערב לסיכונים האלה הם חברי המסלקה, לכן אם נותנים לכל אדם לבוא ולפעול במסלקה זה מעלה את הסיכון, יכול להיות שלא תהיה סופיות של העסקה, והכול ייפול על המסלקה ועל חברי המסלקה. יש מינימום של הגנה - - -

<איציק שורקי:>
אז קודם מסלקה לא נותנת שירות רק לחבר מסלקה ולבורסה, יש למסלקה עוד לקוחות. למשל קרנות נאמנות, יושבים פה קרנות נאמנות, הם לא חברי בורסה, הם לא בורסה, הם מקבלים שירות מהמסלקה. זאת אומרת יש עוד לקוחות או סוגי לקוחות אחרים שהמסלקה נותנת להם שירות. 

לגבי החשש שהוא מעלה, לגבי המחויבות של המסלקה לתת ערבות לעסקאות, באמת יש פה אלמנט של ניהול סיכונים, בשביל זה יש רגולטור ויש כללים שקובעים את תנאי הסף - - -
<קריאה:>
אבל זה לא מספיק. אנחנו צריכים הגנה - - -

<איציק שורקי:>
אנחנו כמובן כרגולטור לא נרצה שהמסלקה תגיע לחדלות פירעון. זה התפקיד שלנו, לפקח על המסלקה וזה קודם כל האינטרס הראשון של המסלקה עצמה. 

<קריאה:>
זה צריך להיות בכפוף לתנאי המסלקה. כתוב שמותר לך לסרב סירוב סביר והסירוב הסביר ייקח בחשבון את אותו סיכון שנלווה ושכרוך בה - - - 

<אייל דותן:>
היום כתוב 'לכל אדם'. 

<שרה קנדלר:>
לא, ולא תסרב סירוב בלתי סביר, אז אם יש לך סיבה סבירה אז אתה יכול לסרב.

<אייל דותן:>
אז אנחנו מבקשים לקבל פטור לפחות לחברי המסלקה שנותנים את הערבות ההדדית לפעילות של המסלקה, לקבל פטור מהחבות שלנו לגבי פעולות של לקוחות כאלה שאנחנו לא יודעים מי הם ומה הם. לא יכול להיות - - -

<קריאה:>
גם היום - - -

<אייל דותן:>
אני רוצה עוד משפט. לא יכול להיות שמצד אחד - - -

<היו"ר מכלוף מיקי זוהר:>
השאלה שלי, אם לבנקים תהיה האפשרות להיות פטורים מלקבל לקוחות מסוימים - - -

<שרה קנדלר:>
לא, זה לא קשור. 

<היו"ר מכלוף מיקי זוהר:>
סליחה, המסלקה, תהיה לה האפשרות לא לקבל לקוח מסוים. 

<נילי אבן חן:>
אין תחרות. 

<היו"ר מכלוף מיקי זוהר:>
לא, לקוח מסוים מסיבה שהיא בלתי סבירה, הסברנו את זה, רק באופן בלתי סביר הם יכולים לסרב, אז אני אומר, אם זה משהו בלתי סביר, אם זה סביר אז כמובן שהם צריכים לקבל. 

<איציק שורקי:>
לכן המסלקה קובעת את הכללים לתנאי החברות במסלקה והכללים האלה מתייחסים גם ליציבות הפיננסית. 

<אייל דותן:>
אני מסכים. אז כתוב שהמסלקה תיתן שירותים לחבר מסלקה על פי הכללים של חבר מסלקה, אבל לא לזה הערתי, הערתי לכל אדם אחר.

<איציק שורקי:>
אדם אחר, עוד פעם, יש פה קרנות נאמנות שמקבלים שירות סליקה.

<אייל דותן:>
אין לנו מניעה שיכתבו גופים - - -

<היו"ר מכלוף מיקי זוהר:>
אז תרשמו קרנות נאמנות. 

<שרה קנדלר:>
לא, אבל זה היה דוגמה. 

<אייל דותן:>
אי אפשר להשאיר את זה פתוח. 

<היו"ר מכלוף מיקי זוהר:>
אי אפשר להגדיר את הגופים האלה?

<אייל דותן:>
אני רוצה עוד שני משפטים, ברשותך, כי זו נקודה חשובה. מצד אחד החוק בא ואומר, הבנקים וחברי הבורסה לא יהיו יותר חברים, מצד שני משאירים אותם כאחראים, לוקחים להם את הסמכות, אבל משאירים אותם כבעלי החבות. לוקחים לנו את הסמכות, אבל את האחריות משאירים אצלנו. מחר יבואו ויקבעו שכל אדם יכול לפעול - - -

<היו"ר מכלוף מיקי זוהר:>
מה אדוני מציע? 

<אייל דותן:>
מה שאני מציע זה שיבואו וישאירו בורסה וחברי מסלקה, ואם רוצים לתת לעוד גופים, מפוקחים, כמו היום בוועדת שטרום, שבאו ואמרו שמסלקה אחרת, שבא, יכולה לתת שירותים לגופים מפוקחים - - - 

<היו"ר מכלוף מיקי זוהר:>
אתם רוצים לבדוק מצב בו נוסיף סעיף נוסף לזה, 'או כל גוף אחר שיאושר על ידי הרשות לניירות ערך'? ואז תביאו רשימה של גופים וכל פעם שאתם תביאו גוף הם יהיו חייבים לקבל אותו. 

<איציק שורקי:>
האמת שאני לא מבין את ההערות שלו, אני חושב שהבנקים - - -

<היו"ר מכלוף מיקי זוהר:>
אני הבנתי את ההערות שלו. 

<איציק שורקי:>
יש היום בנקים שהם חברי מסלקה במסלקות בחו"ל.

<אייל דותן:>
שגם את זה שללנו. 

<איציק שורקי:>
גם שם אתם חוששים מצירוף של חברים שהם לא ראויים? אני לא מבין את זה. 

<אייל דותן:>
אנחנו לא מתנגדים לחברים, ההערה הייתה - - - 

<היו"ר מכלוף מיקי זוהר:>
אז אני אומר, אדוני, אנחנו נוסיף סעיף שיקבע, במקום גוף אחר, 'או כל גוף שתקבע רשות לניירות ערך'. ואתם תביאו רשימה ותעדכנו כל כמה חודשים

<איציק שורקי:>
זה קיים היום, יש סעיף (ב) שאומר שעל אף אותו סעיף שמחייב את מתן השירות רשאי יושב ראש הרשות לפטור מסלקה מסוימת ממתן שירות למשתמש מסוים. 

<אייל דותן:>
אנחנו רוצים הפוך. 

<היו"ר מכלוף מיקי זוהר:>
אז שנייה, את זה אני לא ידעתי. 

<מאיר לוין:>
והתשובה היא שאנחנו רצינו לתת פה פתרון של מסלקה - - -
<היו"ר מכלוף מיקי זוהר:>
אם הרשות לניירות ערך יכולה לפתור אותך מגוף מסוים, אז יתכבד הבנק, יעביר פנייה לרשות לניירות ערך, יאמר לה ש'יש גוף מסוים שאני חושב שאני לא יכול לעבוד איתו ואני מבקש לפטור אותי ממנו'. והרשות לניירות ערך תשקול. כי זה אותו דבר.

<אייל דותן:>
לא, זה הפוך. סעיף קטן (ב) מדבר על זה שהמסלקה תפנה, לנו כבר אין בעלות במסלקה - - - 

<היו"ר מכלוף מיקי זוהר:>
יושב ראש הרשות, כמה סמכויות. שמוליק, חבל על הזמן, אני אומר לך. 

<אייל דותן:>
ברשותך, אני רוצה לציין, הבנקים לא יהיו יותר חברים ולא יהיו יותר בעלים של הבורסה ולכן הם גם לא יישבו במסלקה. מי שיכול לפנות זו המסלקה, לא הבנקים ולא חברי הבורסה. לא יכול להיות שישאירו את הערבות אצלנו כשהמנגנון הוא לא בידינו. 

<היו"ר מכלוף מיקי זוהר:>
עוד פעם, אתם תוכלו בכל רגע - - -

<קריאה:>
אז תיפרדו מהמניות. 

<אייל דותן:>
בדיוק זה נובע מההיפרדות מהמניות.

<היו"ר מכלוף מיקי זוהר:>
חברים, אני רוצה להתקדם. אתם רשאים לפנות ליושב ראש הרשות. 

<אייל דותן:>
זה לא מה שכתוב, אנחנו לא רשאים לפנות. מי שרשאי לפנות זה המסלקה. אתם שוללים מאיתנו את הבעלות במסלקה, לכן אין לנו יותר השפעה - - -

<נירית איבי:>
המסלקה פונה בשמכם, אל תיתמם. 

<אייל דותן:>
מה זה בשמכם? 

<נירית איבי:>
אתה מחזיק במסלקה? מי מחזיק במסלקה?

<אייל דותן:>
איזה מעמד יש לי במסלקה? אחרי שבאתם בחוק הזה וקבעתם שהבנקים לא יהיו יותר בעלים של הבורסה והמסלקה נשלטת בבעלות מלאה על ידי הבורסה - - -

<נירית איבי:>
סליחה, בוא נגדיר בעלות. ניקח את הדיון הזה החוצה, כדי לא לבזבז את זמנו היקר של יו"ר הוועדה ונגדיר מה היא בעלות. אם אתה מחזיק 5% ואם אתה מייצג את כל איגוד הבנקים, אז גם אם אתה מהווה 25% מסך המניות בבורסה אתה עדיין חלק מבעלי הבורסה. אז בואו לא נטעה את חברי הוועדה.

<אייל דותן:>
אבל אני לא יושב בדירקטוריון של המסלקה, אין לי השפעה על התנהלות המסלקה. אנחנו מבקשים - - - לא יכול להיות שאנחנו נמשיך להיות ערבים - - -

<קריאה:>
תיפרדו מההחזקות. 

<אייל דותן:>
מה זה קשור? באמת. 

<קריאה:>
אתה לא יכול להגיד מצד אחד - - -

<אייל דותן:>
לא, אתם לא יכולים להגיד מצד אחד שאנחנו לא נהיה הבעלים, אבל מצד שני שאנחנו נהיה אחראים לפעילות. סליחה, זה בדיוק נובע, את לא יכולה לזרוק הערות לא מבוססות שאין להן שום אחיזה בהצעת החוק. באמת. 

<קריאה:>
טיעונים דמגוגיים זה לא המקום. 

<אייל דותן:>
זה לא טיעון דמגוגי. אני אומר, אם הטיעון שלי דמגוגי - - - 

<היו"ר מכלוף מיקי זוהר:>
גברתי, אני מבקש ממך לחזור בך מהערתך. 

<קריאה:>
מה, שהוא לא בעלים? 

<היו"ר מכלוף מיקי זוהר:>
לא, עוד מעט אולי תדברי איתם גם על כמה כסף הם צריכים להרוויח, או איך הם צריכים להתנהל בבנק ואיך השירות שם. זה לא תפקידך. 

<קריאה:>
זה לא תפקידי, אבל אם הוא מטעה את הוועדה - - - 

<אייל דותן:>
אני לא מטעה.

<קריאה:>
אמרה גם נציגת הממשלה, אז ראוי ל - - -

<היו"ר מכלוף מיקי זוהר:>
חברים, אני רוצה לסיים את זה.

<אייל דותן:>
עוד משפט. אם היא חושבת שהטיעון שלי דמגוגי, כל מה שאני אומר זה שלגבי הלקוח האחר שאנחנו לא יודעים מי הוא, לא נהיה אחראים, מה יותר פשוט מזה? שהמסלקה תהיה אחראית. 

<היו"ר מכלוף מיקי זוהר:>
אני אומר לאדוני שלמסלקה יש את הזכות לפנות לראש הרשות ולעדכן אותו על לקוח מסוים ספציפי שהיא איננה רוצה בקרבתו וראש הרשות יבחן ויחליט האם לאשר לה או לא לאשר לה. אני כן רוצה לסמוך על ראש הרשות שהוא יידע לעשות את ההבחנה. 

<אייל דותן:>
אז מה שאני מציע זה רק שתיתן לנו זכות שגם חבר מסלקה שהוא ערב לפעילות המסלקה, גם הוא יוכל ל - - - 
<היו"ר מכלוף מיקי זוהר:>
אדוני הכין רשימה של צ'ק ליסט כזה שמה שלא הולך - - -

<אייל דותן:>
לא, אני מתקדם לפי ההערות שלך. אני לא - - - אני רוצה שימחקו 'לקוח אחר' - - -

<היו"ר מכלוף מיקי זוהר:>
למה לא הלכת ישר ל - - - למה התחלת - - -

<אייל דותן:>
כי אני חושב שזה מה שצריך להיות.

<היו"ר מכלוף מיקי זוהר:>
האמת שזה מתאים לפוליטיקאים, לא ל - - - 

<אייל דותן:>
אבל אני מתקדם איתכם. אני אומר, לא יכול להיות שהמסלקה, שאין לי בעלות עליה ויכולת שליטה עליה ויכולת ניהול שלה, היא זו ש - - -

<היו"ר מכלוף מיקי זוהר:>
מה אדוני מציע? הפשרה הכי טובה שאתם מוכנים ללכת בה. 

<אייל דותן:>
שגם חבר מסלקה, שהוא ערב בערבות ההדדית לפעילות המסלקה יוכל לפנות ליושב ראש הרשות ולבקש את אותה בקשה. 

<היו"ר מכלוף מיקי זוהר:>
נשמע לי בסדר. בסדר, התקבל. 

<שרה קנדלר:>
בסדר. 

<היו"ר מכלוף מיקי זוהר:>
היית הולך ישר לזה, היית חוסך לנו רבע שעה.

<אייל דותן:>
אני לא חושב שזה הפתרון האידיאלי. 

<היו"ר מכלוף מיקי זוהר:>
גברתי, סיימנו עם הסעיף הזה, זהו, הוא אושר, ממשיכים. 

<נילי אבן חן:>
בסדר, אבל יש נושא אחד בסעיף שלא התייחסו אליו וזה לנושא המשמעות של ההפרה. הרי אנחנו יודעים שזה אחד הסעיפים המרכזיים בנוגע לתחרות, כי עד היום היה סירוב להכניס גם חברי בורסה ומסלקה ועכשיו לכאורה מה שכתוב שאסור להם. 

<היו"ר מכלוף מיקי זוהר:>
לא לכאורה, כתוב שאסור להם. מה זה לכאורה? 

<נילי אבן חן:>
כתוב שאסור להם, השאלה מה קורה אם הם עושים את זה. זה כרגע לא מופיע כעברה - - -

<שרה קנדלר:>
אנחנו נוסיף הפרה. זו הערה טובה, נוסיף הפרה. 

<היו"ר מכלוף מיקי זוהר:>
מה ההפרה?

<שרה קנדלר:>
לא, הפרה מנהלית, שמי שמפר את זה, שנוכל להטיל - - - 

<היו"ר מכלוף מיקי זוהר:>
שמונה שנות מאסר? 

<שרה קנדלר:>
קנס יותר - - -

<היו"ר מכלוף מיקי זוהר:>
לא, אני סתם אומר את זה בציניות. 

<נילי אבן חן:>
שתהיה סנקציה בצד ההוראה. 

<שרה קנדלר:>
יש לנו סמכות עכשיו. 

<היו"ר מכלוף מיקי זוהר:>
לא הבנתי את הסנקציות, מה אתם רוצים לעשות? 

<שרה קנדלר:>
אפשר להוסיף את זה בתוספות, שאפשר להביא לוועדה מנהלית ולהטיל קנס. 

<נילי אבן חן:>
לעמדתנו זו צריכה להיות עברה פלילית - - -

<היו"ר מכלוף מיקי זוהר:>
לא עברה פלילית. אני באמת מציע, בואו נרחיק אותם מהמדינה, גירוש. לא להגזים, נו. 

<נילי אבן חן:>
לא, יש עניין של הפרה. כיוון שכדאי להם לשלם את הכסף. המשמעות של להכניס ולקשר - - -

<היו"ר מכלוף מיקי זוהר:>
אנחנו נלך על הקטע המנהלי, זה בסדר, עם קנס. בואו נתקדם. 

<שרה קנדלר:>
הוספת סימן ד' וכותרת סימן ה'. 20. אחרי סעיף 50ב לחוק העיקרי יבוא: 

"סימן ד': ממשל תאגידי 

סימן משנה א': הגדרות ותחולה.

הגדרות. 50ב1. בסימן זה – 

"בן משפחה" – לרבות אח או הורה של בן הזוג או בן זוגו של כל אחד מאלה;

"דירקטור בלתי תלוי" – כהגדרתו בחוק החברות, ושמתקיימות בו דרישות הכשירות לפי סעיף 50ב5;

"ועדת איתור" – כמשמעותה בסעיף 50ב13.

תחולת הוראות חוק החברות. 50ב2. 

הוראות סימן זה יחולו בנוסף על הוראות חוק החברות. 

סימן משנה ב': בורסה – ממשל תאגידי

דירקטוריון של בורסה. 50ב3. 

(1) דירקטוריון של בורסה (בסימן משנה זה – הדירקטוריון) יכלול חמישה עשר חברים לכל היותר ורוב חבריו יהיו דירקטורים בלתי תלויים.
(2) הדירקטוריון יכלול שלושה דירקטורים בלתי תלויים לפחות, שימונו בידי האספה הכללית, לפי המלצת ועדת האיתור.
(3) הייתה בורסה חייבת במינוי דירקטורים חיצוניים לפי הוראות סעיף 239(א) לחוק החברות, ימונו הדירקטורים החיצוניים מבין המועמדים שעליהם המליצה ועדת האיתור, וההוראות לפי סעיף 50ב5 יחולו עליהם בנוסף להוראות לפי חוק החברות.
(4) הדירקטוריון יבחר אחד מחבריו לכהן כיושב ראש הדירקטוריון. 
(5) לא עמד הרכב הדירקטוריון בדרישות כל דין, רשאי הדירקטוריון למנות, באופן מיידי, דירקטורים כנדרש לשם השלמת הרכב הדירקטוריון בהתאם להוראות לפי סעיף זה; דירקטור שמונה בידי הדירקטוריון לפי הוראות סעיף קטן זה יכהן עד כינוסה של האספה הכללית הבאה של הבורסה.
(6) שר האוצר בהתייעצות עם הרשות רשאי לקבוע הוראות נוספות לעניין הרכב הדירקטוריון.
<ענת פילצר סומך:>
אפשר? 

<שרה קנדלר:>
אפשר לקרוא את כל הפרק, שאני אוכל להסביר אותו ואז שישמיעו הערות? 

<ענת פילצר סומך:>
זה פרק של שלושה-ארבעה עמודים, אנחנו נאבד אחר כך כל קשר - - -

<היו"ר מכלוף מיקי זוהר:>
אני לא מבין, אפשר את ההערה בסוף. 

<ענת פילצר סומך:>
זה כל כך הרבה סעיפים, אנחנו מאבדים קשר רציונלי למה שקורה. הסעיף הזה רק הוא כמעט עמוד שלם, אז איך אפשר לקרוא ארבעה עמודים ולזכור על מה דיברנו? 

<היו"ר מכלוף מיקי זוהר:>
טוב, אז אנחנו נלך סעיף סעיף. 

<ענת פילצר סומך:>
אפשר הערה?

<היו"ר מכלוף מיקי זוהר:>
בטח. 

<שרה קנדלר:>
אנחנו ב-50ב3, סיימנו את תת סעיף (ו). 

<ענת פילצר סומך:>
אנחנו מבקשים למנות נציג של איגוד החברות הציבוריות שיישב בדירקטוריון של הבורסה, בין אם כדירקטור ובין אם כמשקיף. אני רוצה לומר באופן כללי, אנחנו כמובן לא נעמוד בדרכה, לא של הבורסה ולא של הרשות בשינוי המבנה ואם זה מה שהם סבורים שנדרש - - -

<היו"ר מכלוף מיקי זוהר:>
אני חייב לציין שגם אם תנסו לא תצליחו.

<ענת פילצר סומך:>
אוקיי, בסדר גמור, אנחנו לא מנסים. לא מנסים, אם זה מה שהם סבורים שיעורר את מצבה של הבורסה - - -

<היו"ר מכלוף מיקי זוהר:>
זו החלטת הממשלה. אנחנו סך הכול המוציאים לפועל. 

<ענת פילצר סומך:>
בסדר גמור. כמובן אם זה מה שסבורים, גם הממשלה וגם הרגולטורים השונים, שנדרש לעורר את שוק ההון, אנחנו לא נעמוד בדרכו של איש. עם זאת אנחנו סבורים שבתוך תהליך של הפיכה של בורסה לחברה שהיא חברה פרטית נדרשים איזה שהם בלמים ואיזונים שלא יאפשרו פגיעה באינטרסים של התאגידים הציבוריים שנסחרים. אם אפשר איזה שהוא נציג שיישב בדירקטוריון ושיוודא, זה גם כמובן אינטרס של הציבור, שיוודא שלא נעשים שם דברים בלי שיש חובת שימוע, או איזה שהיא זכות טיעון של שינויים שיכולים להכביד בסופו של דבר על תאגידים מלהיסחר בבורסה, שזה לא אינטרס של אף אחד, לא של השוק ולא של הבורסה ולא של הציבור. אנחנו סבורים שיש צורך בזה.

אני מזכירה שאישרנו כבר את הסעיף שמאפשר להוציא את ועדת הכספים משינוי תקנון של הבורסה. אז אם אפשר, או ששינוי של תקנון יחייב איזה שהיא חובת שימוע וזכות טיעון, או שיהיה נציג של איגוד החברות הציבוריות בתוך הדירקטוריון כדי לסכל מהלכים שעלולים בסופו של דבר להכביד על התאגידים מלהיסחר בבורסה או לפגוע בזכויות שלהם ושבשרשור גם עלולים לפגוע באינטרסים של הציבור. 

<שמואל האוזר:>
אל"ף, לא מקובל שיש נציג של איגוד חברות בגוף כזה. בי"ת, אפילו את המדינה בחוק הזה יש הצעה להוציא אותה, על אחת כמה וכמה נציג של מישהו, וגימ"ל המטרה של הבורסה, יותר מהכול, זה לעודד שתבואנה חברות, אז אתם תבואו כדי לשמור שהבורסה כן רוצה חברות? זו מטרה כזאת שהיא מובנת אליה, לא זקוקים לה. לכן אנחנו חושבים שזה ממש לא נכון. אפילו אני חוזר, בגלל שאנחנו רצינו שזו תהיה חברה עסקית לכל דבר ועניין, אפילו העניין של המשקיף של הרשות יצא משם, על אחת כמה וכמה לא צריך איגוד. 

<ענת פילצר סומך:>
אני רק רוצה להבהיר את עצמי בתגובה לדברים שאתה אומר, אין חולק כמובן שהאינטרסים הם אינטרסים משותפים, גם של הרשות וגם של הבורסה וגם של החברות הציבוריות, אבל עדיין יש נקודות שבהם כן יכולים להתגלות ניגודי אינטרסים, כי בסוף חברה, תכליתה לפי חוק החברות, זה להשיא רווחים לבעלי מניותיה ואם למשל בסיטואציה מסוימת יש אינטרס להעלות אגרות או להגדיל את היקף התשלומים שמשולמים על ידי תאגידים, אז זה כן מקום של ניגוד אינטרסים בין התאגיד הציבורי - - -

<אמנון נויבך:>
אני רוצה רק להגיד מילה, שזה עוד גורם של קונפליקט של אינטרסים של החברות. הרי האינטרס שלנו שיהיו מה שיותר חברות, רוצה להעלות אגרות, עמלות, הרשות מחייבת אותי, לכן אני לא צריך עוד גורם שיפקח עליי, כשיש לו אינטרס. זה לא גורם ציבורי, זה גורם שבא מאינטרסים, אולי האינטרסים הכי טובים, אבל זה עוד קונפליקט של אינטרסים בשולחן הדירקטוריון. 

<היו"ר מכלוף מיקי זוהר:>
שכחנו את נילי. כן. 

<נילי אבן חן:>
50ב3(ב), ההצעה שלנו - - - 

<היו"ר מכלוף מיקי זוהר:>
לא צריך לקרב את המיקרופון, אני שומע אותה מצוין. 

<נילי אבן חן:>
ההצעה שלנו זה שהדירקטורים הבלתי תלויים, כדי שבאמת הם יהיו בלתי תלויים, שהם ימונו על ידי ועדת האיתור ולא רק יומלצו על ידי ועדת האיתור, כולם, כיוון ש - - -

<היו"ר מכלוף מיקי זוהר:>
אבל מי שממנה זה לא - - - יש - - -

<נילי אבן חן:>
זה פתרון - - -

<היו"ר מכלוף מיקי זוהר:>
אנחנו מתערבים בסמכות שלא לנו. 

<נילי אבן חן:>
אני אומרת, אם הולכים לפי הגישה שבאמת הבנקים לא יהיו בעלי מניות ולא יחזיקו ובאמת תהיה הפרדה מהותית בין הבעלות לחברות אז אין בעיה. 

<היו"ר מכלוף מיקי זוהר:>
אבל יש להם 55%, מה לעשות? 

<נילי אבן חן:>
עוד אין להם, הצעת החוק הזו תיתן להם. 

<היו"ר מכלוף מיקי זוהר:>
יש להם 70 עכשיו. 

<נילי אבן חן:>
לא, אין להם. זה לא נכון, אין להם 70. 

<קריאה:>
יש להם מקום מוקנה היום. 

<נילי אבן חן:>
אין להם, זה שהם הגיעו להסדר שהם עומדים לקבל 70 אחרי הרפורמה, אין להם 70. 

<שמואל האוזר:>
זה פשוט לא נכון מה שאת אומרת. 

<נילי אבן חן:>
זה חשוב, כיוון ששוגים בזה רבים. אין להם 70 היום, אין להם. זה לא נכון להגיד שיש להם, הצעת החוק הזו הולכת לתת להם, אין להם היום. 

<קריאה:>
כבוד היושב ראש, ברשותך. רק דקה, לעובדות, את מטעה. 

<נילי אבן חן:>
היום יש להם 7 מתוך 22, הם חלק מהחברות, אין להם הון מניות.

<היו"ר מכלוף מיקי זוהר:>
גברתי, הבנו את הניתוח, לא נסכים, אבל בואו נתקדם. 

<נילי אבן חן:>
וכיוון שכרגע יש להם אחוזי מניות לפי ההצעה, אז אנחנו אומרים שנווסת את זה לפחות במינוי של הדירקטורים הבלתי תלויים, שהם באמת יהיו בלתי תלויים ולא שהם ייבחרו על ידי הרוב של הבנקים וחברי הבורסה.

<היו"ר מכלוף מיקי זוהר:>
אני שמעתי ממך המון הערות היום. אני באמת חושב שאת צריכה ללכת לכיוון אחר, תבטלי את המושג הזה חברה במדינת ישראל. 

<נילי אבן חן:>
מה זה קשור? 

<היו"ר מכלוף מיקי זוהר:>
זה עדיף. לא צריך חברות, למה שיהיו חברות בע"מ? נעבור רק לעוסק מורשה, לא צריך חברה בע"מ יותר. כל מוסד החברות בנוי על דברים מסוימים, של בעלי מניות ובעלי שליטה, את רוצה לקחת את כל המושגים האלה, את רוצה להלאים את הסיפור הזה - - -

<נילי אבן חן:>
חלילה, אני רוצה לפתור בעיה של ניגודי עניינים. 

<היו"ר מכלוף מיקי זוהר:>
הדברים שאת מדברת עליהם, אני מבין את הרצון, אבל יש גם מגבלות, יש מגבלות של רגולציה, של מדינה, של דרך פעולה שאנחנו מחויבים לה ואנחנו לא יכולים לשנות פה סדרי עולם בהיקפים כמו שאת רוצה. 

<נילי אבן חן:>
אז אנחנו פה קובעים סדרי עולם ויש לנו אפשרות להחליט איזה סדרי עולם - - -

<היו"ר מכלוף מיקי זוהר:>
אבל לא, אנחנו קובעים חוק שגם החוק הזה כפוף לחוק החברות, שיש בו נהלים ודרכים מסוימות שצריכים להתנהל ואת רוצה לשנות את זה.

<נילי אבן חן:>
אני לא אומרת לעשות שינוי בניגוד לחוק החברות.

<היו"ר מכלוף מיקי זוהר:>
איך את רוצה למנות? אנחנו יכולים רק להמליץ. אני מניח שהמלצתנו תתקבל, למה? כי עדיין השארנו לעצמנו הרבה מאוד זכויות כדי לפעול אל מול החברה אם היא לא תקבל את המלצתנו. 

<נילי אבן חן:>
הצעת החוק הזו נותנת מנגנון, היא קבעה מנגנון שהוא לא קיים בחוק החברות ואני אומרת שהמנגנון הזה יוצר בעיה של ניגודי עניינים כתוצאה מהבעלויות עכשיו. לכן אני חושבת שהדירקטורים הבלתי תלויים, אם רוצים שהם יהיו בלתי תלויים באמת צריך לאפשר להם להיות בלתי תלויים. יש אפשרות אחת, שהצעתי עכשיו, ואם לא, אפשר ללכת לאופציה אחרת, שמי שהם חברי בורסה, כשתהיה הצבעה על הדירקטורים האלה, הם לא ירימו את האצבע, לא תהיה להם אפשרות של זכות הצבעה בכל מה שקשור בדירקטורים כדי שהם באמת יהיו בלתי תלויים.

השאלה אם אנחנו רוצים שהם יהיו בלתי תלויים או שאנחנו רק קוראים להם בלתי תלויים. כרגע הם לא בלתי תלויים כיוון שמי שמרים את היד זה 60% מחברי הבורסה. 

<היו"ר מכלוף מיקי זוהר:>
גברתי, את מתכנסת לסיום? 

<נילי אבן חן:>
כן. 

<היו"ר מכלוף מיקי זוהר:>
בוא נמשיך.

<נילי אבן חן:>
אז ההמשך הוא 50ב3(ד) וההצעה שלנו שאחרי המילים 'אחד מחבריו', יוסיפו 'שהינו דירקטור בלתי תלוי'.

<היו"ר מכלוף מיקי זוהר:>
זה בהקשר לאותו נושא שדיברת עכשיו? 

<נילי אבן חן:>
לא, זה נושא אחר, זה הסעיף שיושב ראש הדירקטוריון בוועדת האיתור, אם אנחנו רוצים שבאמת הדירקטוריון יבחר אחד מחבריו לכהן כיושב ראש הדירקטוריון, ההצעה שלנו שיושב ראש הדירקטוריון יהיה דירקטור שעומד בכשירויות של דירקטור בלתי תלוי. כי אם יש לנו מישהו שיעמוד בראש הדירקטוריון שהוא דירקטור תלוי, אני חושבת שאנחנו שוב פעם מגיעים לאותה בעיה של ניגודי העניינים. וזו הצעה אחרת מההצעה שדיברתי עליה קודם. 

לגבי סעיף 50ב3(ה), זה סעיף שמדבר על שהדירקטוריון יכול למנות באופן מיידי דירקטורים להשלמת הרכב הדירקטוריון ואני חושבת שהוא לא נתן את הדעת על מקרים שבהם יש פרישה או פיטורים של חבר דירקטוריון, שזה הרבה פעמים תמרור אזהרה להתנהלות של החברה, מצב כזה. אנחנו חושבים שלא צריך לאפשר לדירקטוריון להשלים את עצמו באופן מיידי, בהינתן לזה שכמו שיושב הראש אמר, אם אנחנו הולכים לחוק החברות, אז אין סמכות דומה להשלמה עצמית בחוק החברות. אנחנו לא רוצים להמציא את הגלגל ואנחנו חושבים שזה עלול להחליש את ה - - -

<היו"ר מכלוף מיקי זוהר:>
האם גברתי צודקת, שאין סמכות דומה? 
<אייל דותן:>
בוודאי שיש. 

<קריאה:>
יש סמכות דומה. 

<היו"ר מכלוף מיקי זוהר:>
אז גברתי טועה? 

<קריאה:>
באופן מוחלט.

<נילי אבן חן:>
באיזה סעיף יש? זה לא המנגנון הזה, זה לא נכון.

<היו"ר מכלוף מיקי זוהר:>
גברתי, האם חיסרת את השיעור בתואר? 

<נילי אבן חן:>
על סמך איזה סעיף עומד כבוד היושב ראש או מישהו אחר? שיפנה אותי לחוק החברות - - - 

<היו"ר מכלוף מיקי זוהר:>
איך נקרא השיעור? שכחתי כבר. 

<נילי אבן חן:>
אז אולי מי שלא היה בשיעור זה לא אני. 

<קריאה:>
דיני תאגידים. 

<היו"ר מכלוף מיקי זוהר:>
דיני תאגידים, כן. אז משרד המשפטים יכול להשיב לנו, האם טענת הגברת נכונה? הנה, נפתח הספר. 

<רוני טלמור:>
אם תפתח את חוק החברות. אני אבדוק את עצמי ואחזור אליך, אבל למיטב זיכרוני אין הוראה מפורשת כזאת, אבל גם אין הוראה שאוסרת את זה וזה נוהג שקיים בהרבה מאוד חברות. 

<אייל דותן:>
סעיף 59. 

<קריאה:>
אפילו אין בחוק החברות חובה שבעלי המניות יבחרו את הדירקטורים. 

<רוני טלמור:>
מה שאומר החוק בדיוק, הוא לא אומר את ההסדר שכתוב בחוק, הוא אומר שהאספה הכללית תמנה דירקטורים, אלא אם כן נקבע אחרת. אפשר לקבוע אחרת בתקנון, אפשר לקבוע הוראה כזאת וכאמור הוראה כזאת - - -

<היו"ר מכלוף מיקי זוהר:>
טוב, זו ההוראה שהתקבלה. אנחנו כן רוצים לאפשר למנות.

<נילי אבן חן:>
אני רק אומרת שכרגע זה הסדר חדש שנקבע בחוק הזה והוא לא קיים. 

<היו"ר מכלוף מיקי זוהר:>
טוב.

<נילי אבן חן:>
סעיף 50ב4(א). 

<שרה קנדלר:>
עוד לא קראתי. 

<היו"ר מכלוף מיקי זוהר:>
למה? אולי ניתן לה ואז נקרא? רוצה לקרוא את נוסח החוק לדעתך וזהו? הערותייך לא התקבלו, גברת. בואו נמשיך.

<שרה קנדלר:>
כשירות למינוי דירקטור בבורסה. 50ב4.

(1) עובד של הבורסה או מי שמועסק על ידי הבורסה או על ידי חברה קשורה לבורסה, למעט העסקה כדירקטור בחברה כאמור, לא ימונה ולא יכהן כדירקטור בבורסה.
(2) הוראות סעיפים 224א, 224ב, 226 ו-226א לחוק החברות, החלות לעניין מינוי דירקטור בחברה ציבורית, יחולו, בשינויים המחויבים, לעניין מינוי דירקטור בבורסה.
כשירות למינוי דירקטור בלתי תלוי בבורסה. 50ב5. 

(1) כשיר להתמנות לדירקטור בלתי תלוי בבורסה יחיד שהוא בעל כשירות מקצועית בהתאם לתנאים ולמבחנים שנקבעו לפי סעיף 240(א1)(2) לחוק החברות ובלבד שדירקטור בלתי תלוי אחד לפחות יהיה בעל מומחיות חשבונאית ופיננסית, בהתאם לאותם תנאים ומבחנים.
(2) לא ימונה לדירקטור בלתי תלוי בבורסה ולא יכהן כדירקטור כאמור מי שבמועד המינוי או בשנתיים שקדמו למועד המינוי מתקיים לגביו אחד או יותר מאלה – 
(1) הוא חבר בורסה או בעל שליטה בחבר בורסה;
(2) הוא בעל עניין מכוח החזקת מניות בתאגיד שניירות הערך שלו רשומים למסחר בבורסה;
(3) הוא בעל עניין בבורסה או בחבר בורסה;
(4) הוא בן משפחה של חבר בורסה, של נושא משרה בבורסה או בחבר בורסה, של בעל שליטה בבורסה או בחבר בורסה או של מי שנותן שירותים בשכר דרך קבע לאחד מאלה;
(5) יש לו זיקה לחבר בורסה, לנושא משרה בחבר בורסה, לתאגיד בשליטת חבר בורסה או לבעל שליטה בחבר בורסה או מי שנותן שירותים בשכר דרך קבע לאחד מאלה או לבורסה; ואולם לא יראו דירקטור במסלקה כבעל זיקה לעניין מינוי כדירקטור בלתי תלוי בבורסה וכן לא יראו דירקטור בבורסה כבעל זיקה לעניין מינוי כדירקטור בלתי תלוי במסלקה, רק בשל כהונתם כאמור; בסעיף קטן זה "זיקה" – כהגדרתה לפי סעיף 240(ב) לחוק החברות.
(3) שר האוצר, בהתייעצות עם שר המשפטים ועם הרשות, רשאי לקבוע בתקנות דרישות נוספות לכשירות דירקטור בלתי תלוי בבורסה.
תקופת כהונה של דירקטור בלתי תלוי ושל יושב ראש דירקטוריון. 50ב6.

(1) תקופת כהונתו של דירקטור בלתי תלוי שמונה לפי המלצת ועדת האיתור תהיה שלוש שנים וניתן לשוב ולמנותו לשתי תקופות כהונה נוספות של שלוש שנים כל אחת.
(2) תקופת כהונתו של יושב ראש הדירקטוריון תהיה חמש שנים וניתן לשוב ולמנותו לתקופת כהונה נוספת אחת של שלוש שנים; כיהן דירקטור בלתי תלוי, כאמור בסעיף קטן (א) כיושב ראש הדירקטוריון, יראו את תקופת כהונתו כיושב ראש הדירקטוריון כתקופת כהונה כדירקטור בלתי תלוי כאמור.
הפסקת כהונה של דירקטור בלתי תלוי שמונה לפי המלצת ועדת האיתור. 50ב7.

(1) דירקטור בלתי תלוי שמונה לפי המלצת ועדת האיתור לא יפוטר וכהונתו לא תופסק לפני תום תקופת כהונתו, אלא אם כן מתקיים אחד מאלה:
(1) הוא התפטר במסירת כתב התפטרות לדירקטוריון;
(2) הוא נעדר מארבע ישיבות רצופות של הדירקטוריון או משש ישיבות דירקטוריון בתוך שנה, אלא אם כן ועדת האיתור אישרה את המשך כהונתו לאחר שהשתכנעה כי הייתה הצדקה סבירה להיעדרו;
(3) לדעת ועדת האיתור נבצר ממנו למלא את תפקידו;
(4) ועדת האיתור מצאה כי חדל להתקיים לגביו תנאי הדרוש לפי חוק זה למינויו כדירקטור בלתי תלוי, הוא הפר את חובת האמונים לבורסה או שמתקיים לגביו תנאי מהתנאים הפוסלים אדם מלשמש דירקטור בלתי תלוי.
(2) דירקטור בלתי תלוי שהתפטר מכהונתו בדירקטוריון לפני תום תקופת כהונתו ימסור לדירקטוריון הודעה בכתב על נימוקי פרישתו ויעביר העתק ממנה ליושב ראש הרשות.
(3) הוראות סעיף 245א ו-246 לחוק החברות יחולו, בשינויים המחויבים, על דירקטור בלתי תלוי בבורסה.
השתתפות בוועדות. 50ב8. 

בכל ועדת דירקטוריון הרשאית להפעיל סמכות מסמכויות הדירקטוריון יכהן דירקטור אחד לפחות מהדירקטורים הבלתי תלויים שמונו לפי המלצת ועדת האיתור כאמור בסעיף 50ב13(ג).

כינוס ישיבות הדירקטוריון. 50ב9.

הדירקטוריון יתכנסו לישיבות לפי צרכי הבורסה ויקיים שתים עשרה ישיבות בשנה, לפחות.

תפקידי הדירקטוריון. 50ב10.

(1) נוסף על תפקידיו, לפי סעיף 92 לחוק החברות, אחראי דירקטוריון בורסה לקביעת נהלים להסדרת פעילות הבורסה לפי סעיף 45טו והבטחת יישומם, וכן – 
(1) ינקוט אמצעי בקרה ופיקוח מתאימים כדי להבטיח שמירה על יציבות הבורסה;
(2) ינקוט אמצעי בקרה ופיקוח מתאימים כדי להבטיח שהבורסה מתנהלת באופן תקין והוגן;
(3) יאשר את הכללים שנקבעו בתקנון הבורסה;
(4) ינקוט אמצעי בקרה ופיקוח מתאימים כדי להבטיח את ציות חברי הבורסה לכללים שנקבעו בתקנון הבורסה;
(5) ימנה מבקר פנימי לבורסה לפי הוראות סעיף 50ב15;
(6) ידון בכל נושא בעל חשיבות מהותית לפעילות הבורסה או לפיקוח ולבקרה על פעילותה.
(2) סמכויות הדירקטוריון לפי סעיף זה אינן ניתנות לאצילה למנהל הכללי של הבורסה.
ועדת ביקורת. 50ב11.

(1) הדירקטוריון ימנה מבין חבריו ועדת ביקורת.
(2) בוועדת הביקורת יהיו חברים שלושה מבין הדירקטורים הבלתי תלויים שמונו לפי המלצת ועדת האיתור כאמור בסעיף 50ב13(ג), לפחות, וכל חבריה יהיו דירקטורים בלתי תלויים; יושב ראש הדירקטוריון לא יהיה חבר בוועדת הביקורת.
(3) ועדת הביקורת תבחר אחד מחבריה שהוא דירקטור בלתי תלוי שמונה לפי המלצת ועדת האיתור, כאמור בסעיף 50ב13(ג), לשמש יושב ראש הוועדה.
(4) המניין החוקי לדיון ולקבלת החלטות בוועדת הביקורת יהיה רוב חברי הוועדה, ובלבד שאחד מהם לפחות הוא דירקטור בלתי תלוי שמונה לפי המלצת ועדת האיתור כאמור בסעיף 50ב13(ג).
(5) נוסף על תפקידיה המנויים בסעיף 117 לחוק החברות ועדת הביקורת – 
(1) תפעיל תהליכי בקרה ראויים לשם איתור מצבים של ניגוד עניינים בפעילות הבורסה וטיפול בהם, ובכלל זה תקבע דרכים לאישור פעולות שמתעורר לגביהן חשש לניגוד עניינים;
(2) תבחן ממצאי ביקורת ותוודא שהופקו מהם לקחים ושיושמו הלקחים שהופקו;
(3) תאשר לבורסה לספק שירותים נלווים מסוימים המעוררים חשש לניגוד עניינים; לעניין זה "שירותים נלווים" – כהגדרתם בסעיף 45יג(ה);
(4) תנקוט אמצעי בקרה מתאימים כדי להבטיח שהבורסה ממלאת את החובות והתפקידים המוטלים עליה לפי פרק זה, ובכלל זה החובה לקבוע נהלים לפי סעיף 45טו(א)(3) ו-(4), באופן יעיל והוגן ובכלל זה -
(1) תבחן ותאשר מדיניות ותכניות עבודה של הבורסה לעניין מילוי החובות והתפקידים כאמור ברישה וכן תבחן ותאשר הליכים שקבעה הבורסה לשם יישום המדיניות או תכניות העבודה כאמור;
(2) תבחן ותאשר את היקף המשאבים שמקצה הבורסה לגיבוש מדיניות ולהכנת תכניות עבודה כאמור בפסקת משנה (א) וכן לביצוע הליכי בקרה על יישום המדיניות או תכניות העבודה האמורות;
(3) תבטיח שהבורסה ממלאת את החובות והתפקידים כאמור ברישה בהתאם להוראות לפי פרק זה או בהתאם להוראות תקנון הבורסה;
(5) תציע לדירקטוריון מועמד לתפקיד המבקר הפנימי.
(6) הוראות סעיפים 115(ה) ו-116 לחוק החברות יחולו, בשינויים המחויבים, לעניין ועדת הביקורת.
<נילי אבן חן:>
רגע, אולי - - -

<היו"ר מכלוף מיקי זוהר:>
למה? כל כך יפה זה רץ. סתם. 

<נילי אבן חן:>
למה? כי יש לי כל כך הרבה הערות, יש לי עד עכשיו עשר. 

<היו"ר מכלוף מיקי זוהר:>
סתם, זה היה בבדיחותא. זה רץ כל כך יפה ופתאום - - -

<קריאה:>
היה שקט מהקהל. 

<נילי אבן חן:>
אין שקט, אני מחכה שתהיה נשימה בשביל שנוכל - - -

<היו"ר מכלוף מיקי זוהר:>
הגברת עשתה אימוני נשימה לפני שהגיעה, עבדה על זה בבריכה בבוקר. כן, בבקשה, נילי. 

<נילי אבן חן:>
אני צריכה לקבל אישור היושב ראש.

<היו"ר מכלוף מיקי זוהר:>
קיבלת. 

<נילי אבן חן:>
תודה. 50ב4(א). עובד של הבורסה, או מי שמועסק על ידי הבורסה, או על ידי חברה קשורה לבורסה. הצעה שלנו, להוציא את 'למעט העסקה כדירקטור בחברה כאמור', כיוון שאם אנחנו קוראים את דברי ההסבר לסעיף הזה, אז כתוב, אני מצטטת, 'הסעיף נועד לשמור על ממשל תאגידי תקין ולמזער את ניגודי העניינים בבורסה' ובהחרגה של דירקטורים בחברה שקשורה לבורסה הסעיף מאפשר לדירקטורים המכהנים בבורסה ושל חברה קשורה לכהן בדירקטוריון הבורסה. וכיוון שבין שני התפקידים האלה מתקיים ניגוד עניינים מובנה וזה מופיע גם בסעיפים שנוגעים בצורך להפריד בין הבורסה לבין המסלקה לעמדתנו, כדי למנוע את ניגוד העניינים - - -
<שרה קנדלר:>
העמדה הזאת לא התקבלה. דיברנו על זה, על ההפרדה מהמסלקה, זה לא התקבל בוועדה. זאת ההערה. 

<נילי אבן חן:>
כן, נכון, אבל לפחות אם ההחלטה להשאיר את המסלקה והבורסה, אז לפחות הנושא של הדירקטורים, כדי שבאמת יהיו שני דירקטוריונים נפרדים ולא דירקטוריון קשור, כי זה ניגוד עניינים מובנה בפנים. 

<שרה קנדלר:>
אין ניגוד עניינים בין מסלקה לבורסה.
<נילי אבן חן:>
בוודאי שיש.

<היו"ר מכלוף מיקי זוהר:>
היא טוענת לניגוד עניינים. 

<נילי אבן חן:>
זה אותו מונופול אנכי שאנחנו מדברים עליו. זה הנושא של החלפת חברים - - -

<היו"ר מכלוף מיקי זוהר:>
אנחנו חוזרים על טענות. 

<נילי אבן חן:>
לא, הנושא של דירקטוריון עוד לא עלה. 

<היו"ר מכלוף מיקי זוהר:>
אתם מתעקשים שיש פה ניגוד עניינים, אנחנו מתעקשים שלא, אז מה נעשה? נתקדם לנושא הבא? 

<נילי אבן חן:>
50ב5(ב). אנחנו חושבים שצריך להעלות את התקופה משנתיים לשלוש שנים. 

<שרה קנדלר:>
זה הכלל, גם בחוק החברות. אנחנו לא רוצים לעשות פה כלל אחר, השנתיים. 

<היו"ר מכלוף מיקי זוהר:>
תתקדמי. 

<נילי אבן חן:>
50ב6(א). אחרי המילים 'שלוש שנים כל אחת', הצעה שלנו זה להוסיף מינוי לכהונה נוספת של דירקטור בלתי תלוי, שמונה לפי המלצת ועדת האיתור, יהיה דרוש אישור של ועדת האיתור בלבד ללא הצבעה באספה הכללית כדי למנוע - - -

<היו"ר מכלוף מיקי זוהר:>
שאלה לא לפרוטוקול, השכר שלכם גלובלי שם בתנועה לאיכות השלטון או שזה לפי שעה? 

<נילי אבן חן:>
השכר שלנו הוא גלובלי, השכר שלי גלובלי והוא שכר שהוא מאוד - - - קשה אפילו לקרוא לו שכר, הוא מאוד צנוע. 

<היו"ר מכלוף מיקי זוהר:>
לא, סתם ככה עניין אותי, כי לא רציתי שאת תהיי בניגוד עניינים חס וחלילה. 
<נילי אבן חן:>
אז אל"ף, השכר שלנו מפורסם, אתה יכול לבדוק, והוא שכר צנוע מאוד מאוד.

<היו"ר מכלוף מיקי זוהר:>
אנחנו עוברים פה כמה שעות נחמדות, קצת להקליל את האווירה, לא משהו רשמי. 

<נילי אבן חן:>
ההצעה שלנו פה, ושוב, זה במסגרת הניסיון לגרום לדירקטורים הבלתי תלויים באמת להיות בלתי תלויים. כיוון שלדירקטורים יש אפשרות למינוי של כהונה נוספת, אז ההצעה שלנו שהכהונה הנוספת תהיה דרושה אישור של ועדת האיתור ולא אישור של האספה הכללית, כדי לאפשר - - -

<היו"ר מכלוף מיקי זוהר:>
כבר דיברנו על זה. 

<נילי אבן חן:>
לא, על כהונה נוספת לא דיברנו. 

<היו"ר מכלוף מיקי זוהר:>
לא, דיברנו על זה שאנחנו לא רוצים לפגוע בעיקרון של התנהלות בסיסית של החברה.

<נילי אבן חן:>
אבל הם כבר בחרו, גם לפי ההצעה הקיימת זה עלה לאישור באספה הכללית. עכשיו, נניח הדירקטור הזה בדרך נס הוא באמת דירקטור בלתי תלוי ופועל לטובת הבורסה ועושה דברים שלא מוצאים חן בעיני חברי הבורסה, מתוך ראייה כללית שזה טוב לבורסה. יש סכנה שהוא לא יבצע את הפעולות האלה כי לא יאשרו לו המשך כהונה. אנחנו רוצים לאפשר את המנגנון הבלתי תלוי גם להארכת הכהונה ושזה לא יהיה תלוי באספה הכללית ולכן ההמלצה שהאישור יהיה על ידי ועדת האיתור ולא על ידי האספה הכללית. 
<היו"ר מכלוף מיקי זוהר:>
אבל ועדת האיתור רק ממליצה. 

<נילי אבן חן:>
אני מדברת על הארכה כהונה, לא על המינוי הראשון. 

<היו"ר מכלוף מיקי זוהר:>
היא ממליצה גם על הארכת כהונה. 

<נילי אבן חן:>
זה לא מה שכתוב. 

<היו"ר מכלוף מיקי זוהר:>
ועדת האיתור רשאית להמליץ על הארכת - - -

<איציק שורקי:>
ממילא האספה הכללית בוחרת מבין אותם מועמדים שהוועדה המליצה עליהם. אז אין פה איזה נביא מועמד כזה ונביא מועמד אחר.

<נילי אבן חן:>
אבל זה המינוי הראשון, אני מדברת על הארכת כהונה. נניח הדירקטור הזה הואיל לפעול כמו שצריך, אז אנחנו רוצים לגרום לזה שהארכת הכהונה שלו לא תהיה תלויה בבעלי המניות. זה מנגנון שלפחות הארכת הכהונה תהיה על ידי ועדת האיתור והוא לא יהיה תלוי באותם בעלי המניות. אני מציעה לכם לשקול את זה כי אני חושבת שזו הצעה שהיא - - -
<איציק שורקי:>
אין פה ניגוד עניינים בין בעלי המניות שרוצים את טובת החברה לבין דירקטור שרוצה את טובת החברה, אני לא חושב ש - - -

<נילי אבן חן:>
אבל לבעלי המניות יש ניגוד עניינים.

<איציק שורקי:>
את עוד פעם חוזרת למצב של החברים עם הבעלים. 

<נילי אבן חן:>
נכון, ואני מנסה למצוא פתרונות. אחד הפתרונות, פתרון של לפחות הארכת הכהונה. 

<היו"ר מכלוף מיקי זוהר:>
אנחנו חוזרים ו - - - 

<נילי אבן חן:>
אני עוברת ל-50ב5(ב)(5). לעמדתנו צריך למחוק את המילים 'ואולם לא יראו דירקטור במסלקה כבעל זיקה לעניין מינוי כדירקטור בלתי תלוי בבורסה'. 

<היו"ר מכלוף מיקי זוהר:>
עוד פעם. 

<נילי אבן חן:>
נכון, אבל אני צריכה להעיר על זה בכל סעיף רלוונטי. 

<היו"ר מכלוף מיקי זוהר:>
בסדר, אבל גם המורה לפעמים אומרת שאם טעית בשיעורי הבית אולי תעשי אותם מחדש. אני לא מקבל את עמדתך לגבי הנושא של האיתור. ועדות האיתור רק ממליצות, אין להן שום סמכות מעבר לזה, לכן כל התזה שלך נפלה. אז בואי, או שנתקדם, או שתחפשי תזה חדשה. 

<נילי אבן חן:>
לפחות שלדיראון עולם הדברים שלי יהיו בפרוטוקול כדי שכשנראה את התוצאות לפחות יהיה מישהו שעמד והתריע בשער. 

<היו"ר מכלוף מיקי זוהר:>
אני בטוח שגם תדעו לבוא ולהראות לנו שטעינו, אם נטעה. הכול בסדר, אבל עדיין הבהרתי לך שאנחנו לא הולכים לשנות את הקו הזה ואת חוזרת עליו שוב ושוב. 

<נילי אבן חן:>
טוב, אז אני עוברת ל-50ב8. ההמלצה שלנו שוועדת הדירקטוריון, שרשאית להפעיל סמכויות מסמכויות הדירקטוריון, תהיה מורכבת מרוב של דירקטורים בלתי תלויים. זו לא אותה הערה, אז אני מבקשת שזה כן יישמע. כתוב פה שיכהן דירקטור אחד לפחות מהדירקטורים הבלתי תלויים, ואנחנו מבקשים שבוועדות הדירקטוריון יהיה רוב לדירקטורים בלתי תלויים. שוב, אם אנחנו - - -

<היו"ר מכלוף מיקי זוהר:>
מה הבעיה עם זה, חברים? 

<איציק שורקי:>
קודם כל יש כל מיני ועדות לדירקטוריון. בוועדת הביקורת וועדת התגמול יש לנו הרכב מאוד מסוים. 

<היו"ר מכלוף מיקי זוהר:>
איזה ועדות אחראיות על נושא עמלות? 

<איציק שורקי:>
אין ועדה, זה הדירקטוריון. 

<היו"ר מכלוף מיקי זוהר:>
כל הדירקטוריון קובע בכללותו את נושא העמלות? 

<שרה קנדלר:>
כן. 

<היו"ר מכלוף מיקי זוהר:>
אוקיי, איזה עוד נושאים - - - אני שואל אותך, גב' נילי, תני לי ועדות שיכולות לפגוע בציבור או שקובעות - - -

<נילי אבן חן:>
בורסה יכולה לקבוע ועדות נוספות שלא קבועות. 

<היו"ר מכלוף מיקי זוהר:>
אני שואל שוב, איזה ועדות, בעינייך, יכולות להשפיע על כיס הציבור?

<נילי אבן חן:>
כמו שכבוד היושב ראש אמר - - -

<היו"ר מכלוף מיקי זוהר:>
אמרו לך עכשיו שאת העמלות כל הדירקטוריון מחליט. 

<איציק שורקי:>
ובאישור הרשות. 

<היו"ר מכלוף מיקי זוהר:>
אז את אומרת ועדת קישוט, נניח. בוועדת קישוט את רוצה גם נציגים? חבר'ה, בואו, נהיה ענייניים, אני רוצה לדעת - - -

<נילי אבן חן:>
ועדה על עמלות המסלקה הם יכולים להקים? 

<איציק שורקי:>
אין ועדה כזאת. 

<נילי אבן חן:>
אבל מותר לדירקטוריון להקים כל - - - מותר להם להחליט - - - 

<שמואל האוזר:>
לא, דירקטוריון מאשר. 

<קריאה:>
אין לך בעיה עם עמלות המסלקה, עמלות המסלקה מדווחות על ידי הרשות לניירות ערך - - -

<היו"ר מכלוף מיקי זוהר:>
גברתי הציבה לעצמה מטרה חשובה, להגן על הציבור, נכון? אם יש ועדה שיש בסמכותה לפגוע בכיסו של הציבור, ברור שאנחנו רוצים שם אנשים לא תלויים. אז אני שואל את גברתי, האם את חושבת שישנה ועדה שכן צריכים להיות בה אישי ציבור בלתי תלויים, ואני אשמח לתמוך בעמדתך, אבל אנא ממך אמרי איזו ועדה.

<נילי אבן חן:>
אז אל"ף, אני אשמח אם הבורסה תתאר את כל שמות הוועדות הקיימות היום ו - - -

<היו"ר מכלוף מיקי זוהר:>
אז אני שואל אתכם, יש ועדות שיכולות להשפיע על כיס הציבור? 

<איציק שורקי:>
לא, הוועדות העיקריות שחשובות הן ועדת הביקורת - - -

<נילי אבן חן:>
לא חשובות, כל הוועדות. 

<איציק שורקי:>
ועדת התגמול, שם יש רוב לבלתי תלויים. 

<היו"ר מכלוף מיקי זוהר:>
ושאר הוועדות לא משפיעות על כיס הציבור? 

<נילי אבן חן:>
מה זה לא משפיעות? כל ועדה תשפיע על כיס הציבור. 

<איציק שורקי:>
יכולה לקום מחר ועדה ספציפית - - -

<קריאה:>
יש ועדה אסטרטגית. אי אפשר להקים ועדה שתיקח סמכויות מוועדת הביקורת. 

<קריאה:>
אין דבר כזה, זה לא קיים. 

<היו"ר מכלוף מיקי זוהר:>
גברתי, בואי נתקדם. 

<קריאה:>
הרעיון של ועדת קישוט מוצא חן בעיניי.

<היו"ר מכלוף מיקי זוהר:>
תקשטו את הבניין שאנחנו לא נותנים לכם למכור. 

<ענת פילצר סומך:>
אבל גברתי צודקת בהיבט אחד, שבאמת ניטלה זכות הטיעון וזכות השימוע שהייתה בעבר לציבור, הוא יכול היה לבוא לוועדת הכספים, אז היא רוצה איזה שהוא מיקח וממכר לעניין שינויים שעלולים לפגוע. אז אני מבינה את הטענה, יש בה ממש. 
<היו"ר מכלוף מיקי זוהר:>
אני גם מבין אותה, אני לא אמרתי שאנחנו פה יכולים להגן בצורה אבסולוטית על הכול, אבל אם יש 80%-90% הגנה זה מספק. 

<ענת פילצר סומך:>
איך אתה מתכוון לפתור באמת את הסוגיה שהעלית בראשית הישיבה לעניין הפיקוח על העמלות? 

<היו"ר מכלוף מיקי זוהר:>
איך אנחנו מתכוונים? בסעיף אחד בחוק נוכל לעשות את זה, סעיף אחד בלבד, לא מעבר לזה. הוא גם יהיה סעיף מאוד קצר. 

<ענת פילצר סומך:>
אוקיי, אז אם אפשר על הסעיף הזה להכניס גם פיקוח על אגרות שמוטלות על תאגידים ציבוריים אני אשמח מאוד. 

<שמואל האוזר:>
אבל יש את זה בחוק. 

<ענת פילצר סומך:>
זה היום בפיקוח ועדת הכספים. 

<היו"ר מכלוף מיקי זוהר:>
הגברת צריכה להצדיק את שכרה.

<ענת פילצר סומך:>
זה יהיה אצל הרשות, זה לא יהיה אצל הוועדה, זה שוני גדול מאוד. היום אני יכולה לבוא לוועדה ולומר 'האגרה גבוהה' ומחר אני לא אוכל לבוא ולהגיד את זה.

<היו"ר מכלוף מיקי זוהר:>
נראה. בואו נתקדם.

<נילי אבן חן:>
אם הסעיף הזה ישונה לפי הצעתנו זה לא יפגע בשום דבר, יהיה באמת רוב של דירקטורים בלתי תלויים בכל ועדה.

<היו"ר מכלוף מיקי זוהר:>
גברתי, הבנו. 

<נילי אבן חן:>
50ב10(2). ההצעה שלנו זה להוסיף את המילים 'מתוך הבטחת עניינו של הציבור' ואם אתם רוצים ציבור המשקיעים, שיהיה ציבור המשקיעים, רק שתהיה פה התייחסות לציבור.

<היו"ר מכלוף מיקי זוהר:>
זאת אומרת את רוצה להפוך את הדירקטוריון כפוף לציבור ולא לחברה.

<נילי אבן חן:>
לא, זה לא מה שאמרתי. כתוב שהוא ינקוט אמצעי בקרה ופיקוח מתאימים, כדי להבטיח שהבורסה מתנהלת באופן תקין והוגן והייתי מוסיפה 'מתוך הבטחת עניינו של הציבור'. 

<קריאה:>
אבל תקין והוגן בהגדרה זה הבטחת עניינו של הציבור, גברתי. הרי מה את רוצה לדעת? 

<שמואל האוזר:>
התפקיד של רשות ניירות ערך הוא הגנה על הציבור.

<קריאה:>
זה הגנה על הציבור.

<נילי אבן חן:>
השאלה מה זה הוגן כלפי - - -

<שרה קנדלר:>
יש לך את זה גם בסעיף הכללי - - -

<נילי אבן חן:>
אני הערתי את זה גם שם. 

<היו"ר מכלוף מיקי זוהר:>
גברתי, אין עניין בנושא, בואי נמשיך. 

<נילי אבן חן:>
50ב11(ה)(3). האמת שזו אותה התייחסות שהייתה לנו לגבי המסלקה. אני רק מציינת שזה גם פה. בהתאם לתיקון שאנחנו הצענו לסעיף 45יג(ה), אז אנחנו חושבים שצריך למחוק את סמכות ועדת הביקורת לאשר לבורסה לספק שירותים נלווים שמעוררים חשש לניגוד עניינים. 

<שרה קנדלר:>
אני הגעתי עד 12. 

<היו"ר מכלוף מיקי זוהר:>
עכשיו מתחייבת נילי לאפשר לך לקרוא לפחות ארבעה עמודים ללא הפרעה. נכון, נילי?

<נילי אבן חן:>
כבוד היושב ראש החליט. 

<היו"ר מכלוף מיקי זוהר:>
אז תרשמי לך הערות, תני לנו לרוץ קצת. תרשמי הערות וכמו ששמת לב, כל הערותייך נרשמו. 

<נילי אבן חן:>
אני מודה מאוד לכבוד היושב ראש שהוא מרשה לי להתייחס לכל סעיף וסעיף. 

<שרה קנדלר:>
ועדת תגמול. 50ב12.

(1) הדירקטוריון ימנה מבין חבריו ועדת תגמול שתמלא את התפקידים המנויים בסעיף 118ב לחוק החברות.
(2) הוראות סעיף 50ב11(ב) עד (ד) ו-(ו) יחולו לעניין ועדת התגמול, בשינויים המחויבים.
(3) הדירקטוריון רשאי לקבוע כי ועדת ביקורת תשמש גם ועדת תגמול.

ועדת האיתור. 50ב13.

(1) תוקם ועדה לאיתור מועמדים לכהונת דירקטור בלתי תלוי בבורסה (בסימן זה – ועדת האיתור); הוועדה תכלול שלושה חברים, והם:
(1) שופט שמינה שר המשפטים, בהסכמת נשיא בית המשפט העליון, והוא יהיה היושב ראש;
(2) יושב ראש הדירקטוריון, ואם לא מכהן יושב ראש דירקטוריון – דירקטור בלתי תלוי שמינה יושב ראש הרשות;
(3) איש סגל אקדמי בכיר במוסד להשכלה גבוהה או מי שהיה איש סגל כאמור, שמינה יושב ראש הרשות.
(2) לא ימונה ולא יכהן כחבר ועדת האיתור לפי סעיף קטן (א)(1) או (3) מי אינו כשיר להתמנות לדירקטור בלתי תלוי בבורסה לפי סעיף 50ב5(ב) או (ג).
(3) ועדת האיתור תמליץ לאספה הכללית של הבורסה על שני מועמדים לפחות לכל משרה פנויה לכהונת דירקטור בלתי תלוי, כנדרש לשם השלמת המספר המזערי של דירקטורים בלתי תלויים בהתאם להוראות סעיף 50ב3(ב).
(4) ועדת האיתור תקבע את נהלי עבודתה ואת סדרי דיוניה.
(5) חבר ועדת האיתור לא ייחשב למחזיק באמצעי שליטה בבורסה או לשולט בבורסה רק בשל חברותו בוועדה וועדת האיתור לא תיחשב למחזיקה באמצעי שליטה בבורסה או לבעלת שליטה בבורסה.
מינוי ופיטורין של המנהל הכללי ונושאי משרה. 50ב14.

(1) לבורסה יהיה מנהל כללי; המנהל הכללי ימונה ויפוטר בידי הדירקטוריון. 
(2) נושאי משרה בבורסה, למעט דירקטורים, ימונו ויפוטרו בידי המנהל הכללי.
מבקר פנימי. 50ב15.

הוראות פרק רביעי לחלק הרביעי בחוק החברות יחולו, בשינויים המחויבים, על הבורסה כאילו הייתה חברה ציבורית.

אישור מינוי נושא משרה. 50ב16.

(1) לא יכהן אדם כנושא משרה בבורסה, אלא אם כן נמסרה ליושב ראש הרשות הודעה, שישים ימים לפחות לפני תחילת הכהונה, ויושב ראש הרשות לא הודיע בתוך התקופה האמורה על התנגדותו למינוי האמור, או שהודיע כי אינו מתנגד למינוי.
(2) החלטת יושב ראש הרשות להתנגד למינוי תהיה מנומקת, בכתב, ותינתן לאחר שנתן למועמד הזדמנות להשמיע את טענותיו, והוא יביא בחשבון לעניין זה את התאמתו של המועמד לתפקיד המוצע, לרבות ניסיונו העסקי, יושרו, יושרתו וקשריו, מכל סוג שהוא, עם הבורסה או עם נושא משרה בה או עם חבר בורסה או נושא משרה בו, ואם המועמד כיהן בעבר כנושא משרה בבורסה או בחבר בורסה – גם את תפקודו בתקופת כהונתו כאמור; לעניין מועמד לכהונת דירקטור בלתי תלוי יביא יושב ראש הרשות בחשבון גם את עיסוקיו ועסקיו האחרים של המועמד ואת התאמתו של הרכב הדירקטוריון לתחומי פעולתה של הבורסה.
(3) מונה נושא משרה בורסה, ולאחר מינויו התבררו פרטים נוספים או חדשים לעניין השיקולים האמורים בסעיף קטן (ב), רשאי יושב ראש הרשות, לאחר שנתן לו הזדמנות להשמיע את טענותיו, להורות על הפסקת כהונתו, בשל הפרטים הנוספים או החדשים כאמור.
(4) בסעיף זה "נושא משרה" – דירקטור, מנהל כללי, מבקר פנימי ויועץ משפטי, וכן מי שיושב ראש הרשות קבע כי הוא נושא משרה לעניין סעיף זה, ובלבד שלא יקבע יושב ראש הרשות לפי הוראות סעיף קטן זה יותר משבעה נושאי משרה.
עסקאות עם בעלי עניין. 50ב17.

הוראות פרק חמישי לחלק השישי בחוק החברות יחולו על בורסה שאינה חברה ציבורית כאילו הייתה חברה פרטית שהיא חברת אגרות חוב כהגדרתה בחוק האמור.
איסור עשיית עסקה בניירות ערך. 50ב18. 

הוראות סעיף 5(א) ו-(ב) יחולו, בשינויים המחויבים, על חבר הדירקטוריון ועל עובד בורסה, אלא שההודעה לפי סעיף 5(ב) תימסר לגביהם ליושב ראש הרשות וליושב ראש הדירקטוריון. 

<נילי אבן חן:>
לפני הפרק הבא. 

<היו"ר מכלוף מיקי זוהר:>
כן, הערות.

<נילי אבן חן:>
50ב13(א). אני יודעת שהערתי לא התקבלה, אבל עדיין אני רוצה לציין שלעמדתנו זו צריכה להיות ועדה למינוי ולא לאיתור. 

<אייל דותן:>
ועדה למינוי משמעותה הלאמה. 

<נילי אבן חן:>
להסביר עוד פעם את העמדה? היושב ראש ביקש שאני לא אגיד עוד פעם את העמדה.

<היו"ר מכלוף מיקי זוהר:>
לא, אנחנו יודעים אותה מצוין. 

<נילי אבן חן:>
ב-50ב13(א)(2) יש בעיה עם יושב ראש הדירקטוריון אם הוא לא יהיה בלתי תלוי. זאת אומרת אם תתקבל ההסתייגות, מה שאמרנו על 50ב3(ד), שהוא יהיה בלתי תלוי, אז הכול מסתדר, אבל אם לא, אז אסור לאפשר לו לקחת חלק בהליך של מינוי הדירקטורים הבלתי תלויים כדי להבטיח את העצמאות שלהם. זאת אומרת אם אנחנו רוצים ותולים את יהבנו בוועדת האיתור, שהיא קובעת דירקטורים בלתי תלויים, אבל שמים כיושב ראש הוועדה מישהו שהוא דירקטור שדהוא כן תלוי, אז כל ועדת האיתור הזאת כבר - - -

<היו"ר מכלוף מיקי זוהר:>
אבל שמו שם מצד שני גם אנשים שהם - - - 

<נילי אבן חן:>
אבל כל המנגנון הוא, אם אתה שם את יושב ראש הדירקטוריון שמה, אז אני אומרת, אם מתקבלת ההערה שלנו, שיושב ראש הדירקטוריון הוא בלתי תלוי, אז אין בעיה, אז הוא באמת בלתי תלוי והוועדה היא בלתי תלויה. בוועדות איתור, אני חושבת בכל ועדות האיתור שאני מכירה, אולי אני לא מכירה את כולן ואני אשמח אם תאירו את עיניי לוועדה אחרת, אבל הנציגים שיושבים ובוחרים, הם חייבים להיות חפים מניגודי עניינים. אתה לא שם בשום ועדה שבוחרת מישהו שיש לו ניגוד עניינים. זה קיים בכל ועדות האיתור היום במדינת ישראל ואין שום סיבה שלוועדה הזו יהיו כללים שונים בהתאם לגישה של - - -

<היו"ר מכלוף מיקי זוהר:>
מה יש לכם לומר בנושא הזה? 

<איציק שורקי:>
קודם כל במצב הקיים בחוק ניירות ערך יש ועדת מינויים שמורכבת מהרכב דומה, ביחד עם יושב ראש רשות ניירות ערך והיא ועדה ממנה. אני חושב שאנחנו הולכים פה צעד אחורה כי מצד אחד יושב ראש הדירקטוריון, יכול להיות שהוא גורם שיש לו אולי איזה שהם רצונות להשפיע, אבל אני חושב שזה טבעי שכשאתה קובע הרכב של דירקטוריון ואתה רוצה מומחיות שהיא רלוונטית לבורסה ורלוונטית לתחום העיסוק שלה, שליושב ראש הדירקטוריון תהיה איזה שהיא השפעה. אני לא חושב שההשפעה שלו היא דרמטית - - - 

<נילי אבן חן:>
אז תקבע אותו כבלתי תלוי, או שתראה לי ועדת איתור במדינת ישראל שנמצאים בה דירקטורים בלתי תלויים. 

<איציק שורקי:>
ההשפעה שלו היא לא דרמטית, כי בכל זאת יושב ראש ועדת האיתור הוא שופט שמינה שר המשפטים ויש עוד נציג שיושב ראש הרשות ממנה, הוא אחד מתוך שלושה. אני לא יודע עד כמה הוא דומיננטי ובסופו של דבר זאת רק ועדה ממליצה והאספה הכללית היא זו שתבחר. 

<אמנון נויבך:>
יש לנו ניסיון טוב מאוד בשנים האחרונות בתהליכי עבודה. אני חושב שההצעה שמוצעת פה היא סבירה פלוס. 

<נילי אבן חן:>
אי אפשר להגיד על כל אחד זה רק ממליצה, זה לא שום דבר, ומצד שני לתלות את יהבנו בזה שאלה דירקטורים בלתי תלויים בוועדה הזאת. אם באמת זו הוועדה שאמורה להבטיח את ניגודי העניינים, את חוסר ניגודי העניינים, אז ש - - -

<קריאה:>
למה כולם בניגוד עניינים? 

<נילי אבן חן:>
למה בניגודי עניינים? כי זו המהות של הרפורמה, הפרדה בין בעלות לחברות.

<נירית איבי:>
אדוני היושב ראש, אני רוצה לשאול שאלה לשם הבהרה. אם ועדת האיתור לא ממליצה על מישהו כזה או אחר כי הוא לא עבר את מיוניה, האם האנשים שלוקחים חלק באספה הכללית יכולים לבוא ולהציע אנשים אחרים שלא הומלצו על ידי ועדת האיתור? 

<היו"ר מכלוף מיקי זוהר:>
למיטב ידיעתי לא. 

<נירית איבי:>
אז זה פותר לך את הבעיה. 

<נילי אבן חן:>
זה לא פותר, כיוון שהוא נמצא בוועדה ויש לו יכולת להשפיע על אנשים שחברי הבורסה רוצים והוא נמצא בתוך הוועדה, אין יצור כזה של ועדות כאלה במדינת ישראל.

<היו"ר מכלוף מיקי זוהר:>
אבל איך הוא ייצר רוב אם הוא אחד מתוך - - -

<נילי אבן חן:>
אתה מכניס אותו ללב הוועדה - - -

<קריאה:>
אין דבר כזה.

<קריאה:>
בטח שיש.

<נילי אבן חן:>
ועדות איתור מורכבות מאנשים נטולי ניגודי עניינים. אלה הכללים שחלים על כל ועדות האיתור. רוצים להמציא פה ועדת איתור חדשה, שיש בה כללים חדשים, שלא קיימים בשום ועדת איתור במדינה? אני הולכת לפי אותו קו שכבוד היושב ראש אמר, אתה לא רוצה להמציא את הגלגל, למה שהוא יומצא פה? הפתרון הוא שבאמת יושב ראש הדירקטוריון יהיה דירקטור בלתי תלוי, שזה פתרון מצוין. אחת משתיים, או שהוא יהיה בלתי תלוי והוא יהיה חבר בוועדה, אבל אם הוא לא בלתי תלוי, יש לו יכולת השפעה, עדיין הוא אחד מתוך שלושה ואנחנו יודעים, לא מכניסים לוועדות האיתור אנשים שמנוגדי עניינים. לא רק זה, אם הם מנוגדי עניינים, הם יוצאים החוצה כשיש דיון באותו נושא.

<איציק שורקי:>
יש גם סעיף נוסף בחוק, שכל מינוי נושא משרה, וזה כולל גם את אותו דירקטור שיומלץ או ייבחר, שעובר את אישור של יושב ראש הרשות. זאת אומרת יש פה מנגנונים של פיקוח, זה לא משהו שנתון בידיו של יושב ראש הדירקטוריון לעשות מה שעולה על דעתו, יש פה ועדה, היא ממליצה, יש אספה שבוחרת, יש את יושב ראש הרשות שיכול לסרב למינוי הזה בסופו של דבר, אם הוא חושב שיש פגם במינוי. 

<נירית איבי:>
אני מזכירה לך שיש לו גם כפיפות לחוק החברות, שממילא יש לך כללי ניגוד עניינים וחובת אמון, זה חל ממילא. 

<נילי אבן חן:>
לא, הוא היה אמור לצאת בכל החלטה כזאת. נכון שזה מה ש - - -

<היו"ר מכלוף מיקי זוהר:>
בסדר, יש עוד מנגנוני בקרה חשובים ש - - -

<נילי אבן חן:>
לא, אבל גם במינוי הדירקטורים בבנק לאומי - - -

<היו"ר מכלוף מיקי זוהר:>
גברתי, את תיאלצי עד תום הדיון לייצר איזה שהוא אמון במדינה ובמנגנונים שלה. 

<נילי אבן חן:>
זה לא קשור למדינה. זה לא המדינה יושבת שם. יושב שם מישהו בעל אינטרסים - - -

<היו"ר מכלוף מיקי זוהר:>
אבל יושב ראש הרשות הוא לא בעל אינטרס.

<נילי אבן חן:>
זה לא המדינה, תחליפו אותו במדינה אני אשמח מאוד. 

<היו"ר מכלוף מיקי זוהר:>
חבר'ה, אי אפשר להיות כל הזמן כאלה חשדנים. זה בסדר, אנחנו מטבענו גם אנשים חשדניים, אבל יש מצבים שאנחנו צריכים לתת אמון במערכת ובחוק. מי שעובר על החוק או מי שפועל בניגוד לחוק, יש גם דרך לטפל בו, יש מנגנוני בקרה. אם ראש הרשות יכול להטיל וטו או לקבוע אם מינוי הוא ראוי או לא ראוי, אם הוא יבחין במשהו שהוא לא בסדר הוא יצטרך לטפל בזה. אגב, אם הוא לא יעשה את זה הוא חוטא לתפקידו והוא מסכן את תפקידו. 

<נילי אבן חן:>
אבל הוא לא יהיה באותן שיחות ש - - -

<היו"ר מכלוף מיקי זוהר:>
ומעבר לזה גם ועדת האיתור צריכה להמליץ עליו כדי שהוא יוכל להיות - - - 

<נילי אבן חן:>
אבל זו ועדת איתור שיש לך מישהו - - -

<היו"ר מכלוף מיקי זוהר:>
והוא רק אחד מתוך שלושה, הוא לא הרוב שם. יש פתרונות. 

<נילי אבן חן:>
מה שאני מעירה זה שמנגנון שלא קיים בוועדות האיתור היום, אנחנו הולכים למנגנון שהוכר היום כמנגנון בעייתי.

<היו"ר מכלוף מיקי זוהר:>
טוב, בסדר, גברתי. בבקשה, אדוני. 

<אלי בבלי:>
אנחנו ישיבה שלישית כבר יושבים פה בנושא הזה ושומעים את ההערות של הגברת, אני רק רוצה לומר שההערות הן לא ענייניות ולא פרקטיות. אי אפשר לקיים בורסה במכלאה כזאת כמו שמנסים ליצור. 

<היו"ר מכלוף מיקי זוהר:>
אבל הם לא מצליחים, זה בסדר. 

<אלי בבלי:>
לא, אני רק אסיים את המשפט. לא יבואו משקיעים לפה שיקנו את הבורסה, או שישקיעו בה, כמו נסדא"ק שדובר עליה, תחת כל המגבלות האלה שהן לא ריאליות לחלוטין. 

<נילי אבן חן:>
אין צורך במגבלות האלה אם הבנקים כחברי הבורסה ייצאו החוצה. 

<היו"ר מכלוף מיקי זוהר:>
גברתי, גברתי - - - 

<אלי בבלי:>
את מנסה להנציח פה את שלטון הבנקים עדיין בבורסה כי אף אחד לא יקנה את המניות שלהם בשיטה הזאת. 

<נילי אבן חן:>
אם ייתנו לי זכות דיבור אני אגיב. 

<היו"ר מכלוף מיקי זוהר:>
אז אני תיכף לא אתן לך זכות דיבור להגיב, אני אתן לך זכות דיבור להמשיך בסעיפים, אבל אני אומר ככה, רוב ההערות לא התקבלו, אלא אם כן הן היו מאוד מאוד ענייניות בהקשר למטרות החשובות שלנו, שזה לשמור על האינטרס הציבורי. אנחנו לא נאפשר, ואני גם לא אאפשר, שהגוף הזה שיקום יהיה משהו מוזר, או משהו שהוא לא קיים. זה יהיה גוף כמו כל הגופים, עם שיפורים קלים, לא נכויות קלות אלא שיפורים קלים, כדי שהוא יהיה גוף הכי יעיל והכי טוב שניתן. אז ההערה שלך במקומה, הגברת עושה את עבודתה על פי אמונתה, הרצון שלי זה באמת לאפשר לאנשים להתבטא ולומר כדי שיחשבו שבסופו של דבר אני גם דמוקרט רציני. 

<קריאה:>
יחשבו, אתה אומר? 

<יצחק לרנר:>
אני יושב ראש ועד העובדים של הבורסה. אני רוצה להעיר בקשר לטענה שלה, שהיא בעצם טענה מוצדקת, ככה זה נראה לי, על פי הכתבות שיצאו בעיתון לפני כמה ימים בסך הכול, על ועדת האיתור של הבורסה, שעל פי רשימה שהוכנה מראש של מועמדים, כאשר ברשימה הזאת, על פי מה שכתוב, היה זכות וטו לכל אחד מחברי הוועדה, כן להכניס מועמד או לא להכניס מועמד. בסופו של דבר התקבלה רשימה של שלושה אנשים ובסופו של דבר אחד מאלה שנבחרו, או זה שנבחר על ידי הוועדה, שהיושב ראש של הוועדה היה יושב ראש הבורסה, נקבע חבר דירקטוריון. 

<קריאה:>
מה זה קשור? 

<היו"ר מכלוף מיקי זוהר:>
אדוני רומז, לא אומר - - -

<יצחק לרנר:>
אני חושב שהבן אדם ראוי - - -

<היו"ר מכלוף מיקי זוהר:>
אדוני רומז, לא אומר, שוועדת האיתור לא הוגנת? 

<יצחק לרנר:>
לא אמרתי שלא הוגנת, יכול להיות מקרה כזה כמו שהיא אומרת. 

<קריאה:>
הוא לא מדבר על ועדת איתור, הוא מדבר על ועדת דירקטוריון. 

<היו"ר מכלוף מיקי זוהר:>
מה המסר? 

<יצחק לרנר:>
הטענה שלה, שאם אנשים הם בלתי תלויים אז הם בלתי תלויים, אז אין בעיה, אבל אם הם כן תלויים, אז יש מעין ניגוד אינטרסים. 

<קריאה:>
אבל אתה אומר שהם קיבלו את ההחלטה הנכונה בסוף. 

<יצחק לרנר:>
אני חושב שהבן אדם ראוי, אבל זה לא קשור. 

<קריאה:>
למה זה לא קשור?

<יצחק לרנר:>
זה לא אומר שהוא לא תלוי, שאין לו אינטרס אחר. אני אומר, מבחינת הכישורים של הבן אדם, אני חושב שיש לו את הכישורים, אבל אולי הוא לא היחיד? 

<נילי אבן חן:>
אפשר להמשיך? 

<שרה קנדלר:>
אני ממשיכה. סימן משנה ג': מסלקה – ממשל תאגידי. 
<נילי אבן חן:>
לא, עצרו אותי באמצע. 

<היו"ר מכלוף מיקי זוהר:>
כן. לאיפה הגענו? 

<נילי אבן חן:>
אנחנו ב-50ב16(ד). 

<היו"ר מכלוף מיקי זוהר:>
אני רוצה לבשר לוועדה בשורה, מיד בסיום הערותיה אנחנו נסיים את הדיון ואנחנו נמשיך אותו בעוד - - - 

<נילי אבן חן:>
אז עכשיו הכול תלוי בכמה אני זריזה? 

<היו"ר מכלוף מיקי זוהר:>
בעצם ההחלטה עוד לא התקבלה. 

<נילי אבן חן:>
אז הורדת את זה מהאחריות שלי. 

<היו"ר מכלוף מיקי זוהר:>
תמשיכי.

<נילי אבן חן:>
אנחנו ב-50ב16(ד). אני רק אגיד משפט כללי, שכל ההערות שמתייחסות לכל הנושא של דירקטורים בלתי תלויים זה בגלל אותה בעייתיות שהזכרנו בתחילת הישיבה, של הבעלות של חברי הבורסה. אם הם לא היו אז גם כל ההערות שלנו לגבי הניסיון של המנגנון של הדירקטורים, שלפחות הם ייתנו את האיזון לבעיית ניגוד העניינים שאנחנו רואים בבעלות הייתה מתייתרת. אז צריך להבין מאיזה מקום זה מגיע. כמעט כל ההערות האלה היו מתייתרות אם באמת הייתה הפרדה בין החברות לבעלות, כמו שהרפורמה הזאת מדברת עליה. 

אני עוברת ל-50ב16(ד), לסייג שלא יקבע יושב ראש הרשות, לפי הוראות סעיף קטן זה, יותר משבעה נושאי משרה והשאלה שלי מה הסיבה להגביל את הסמכות של רשות ניירות ערך בהקשר לזה. לא מצאנו לזה גם דברי הסבר בהצעת החוק ואנחנו חושבים שהסמכות של רשות ניירות ערך צריכה להיות לא מוגבלת לשבעה נושאי משרה, היא לא צריכה להיות מוגבלת בכלל ונשמח לשמוע אם יש איזה שהוא רציונל. בכל אופן בדברי ההסבר - - -

<שרה קנדלר:>
קודם כל זו אותה מגבלה שקיימת גם בחוקי הבנקאות וגם בביטוח, שזה ההסבר הראשון. ההסבר השני, יש פה כל הזמן בפרק הזה, של הממשל התאגידי, יש איזון בין פיקוח לבין לתת לגוף עסקי להתנהל. פה נקודת האיזון שלקחנו אותה מהחוקים המקבילים לנו. 

<היו"ר מכלוף מיקי זוהר:>
הנוהל טיפה משתנה, תתבצע הקראה עד תום החוק, עשרה עמודים אחרונים, בתום ההקראה נשמע הערות והדיון הבא יהיה לפתרון הסוגיות שהועלו בתחילת הישיבה ולהצבעה על החוק. 

<נילי אבן חן:>
על כל הנושאים ביחד? עכשיו אנחנו הולכים להקריא הכול ואז נחזור חזרה?

<היו"ר מכלוף מיקי זוהר:>
עשרה עמודים אחרונים. 

<שרה קנדלר:>
סימן משנה ג': מסלקה – ממשל תאגידי.
<היו"ר מכלוף מיקי זוהר:>
גברתי הכינה הערות מבעוד מועד.

<נילי אבן חן:>
הכול מוכן.

<היו"ר מכלוף מיקי זוהר:>
אני יודע, זה לא שאנחנו מגלים דברים חדשים עכשיו.

<שרה קנדלר:>
תחולת הוראות סימן משנה ב' על מסלקה. 50ב19.

<היו"ר מכלוף מיקי זוהר:>
אני מגדיר עוד פעם סדרי דיון. ייקרא כל החוק, לאחר מכן יוערו ההערות, יישמעו, יידונו, בתום ההקראה נבוא לדיון נוסף בוועדה, בו ייפתרו ויועלו כל הסוגיות שהעליתי בתחילת הישיבה ובתום הישיבה תהיה גם הצבעה על החוק. זה אומר שבישיבה הבאה יהיה בעזרת ה' חוק. 

<עמיר שפטל:>
הערה, ברשותך, היושב ראש, בישיבה הקודמת העיר יושב ראש הישיבה, מר גפני, בהמשך להערה שלנו, הוא העיר ליושב ראש רשות ניירות ערך, הוא הציע להתקדם עם המשא ומתן עם העובדים על השלכות החקיקה הזאת על עובדי הבנקים.

<היו"ר מכלוף מיקי זוהר:>
אז אני מציע לעובדים לתאם פגישה איתי דחוף, כדי לנסות לדון בנושא לפני שהחוק יבוא להצבעה. 

<עמיר שפטל:>
אנחנו ישבנו אתמול אצל יושב ראש ההסתדרות, ביחד עם ההנהלה, ישיבה ארוכה, אבל עדיין - - - 

<היו"ר מכלוף מיקי זוהר:>
יושב ראש ההסתדרות מכיר אותי היטב, מכיר גם את הטלפון שלי, הוא צלצל אליי לא מעט פעמים, אין בעיה, אני זמין. 

<שרה קנדלר:>
(1) הוראות סימן משנה ב' בסימן ד' למעט סעיפים 50ב7(א), 50ב11(ה), 50ב13 ו-50ב16 יחולו לעניין מסלקה, בשינויים המחויבים ובשינויים אלה:
(1) על אף האמור בסעיף 50ב3(א), לא תחול הדרישה שרוב חברי הדירקטוריון יהיו דירקטורים בלתי תלויים.
(2) על אף האמור בסעיף 50ב3(ב), יכלול דירקטוריון המסלקה שלושה דירקטורים בלתי תלויים לפחות ולא תחול הדרישה לעניין מינויים לפי המלצת ועדת האיתור;
(3) על אף האמור בסעיף 50ב8, יכהן, בכל ועדת דירקטוריון מסלקה הרשאית להפעיל סמכות מסמכויות הדירקטוריון, דירקטור בלתי תלוי אחד לפחות ולא תחול הדרישה לעניין מינויו לפי המלצת ועדת האיתור;
(4) על אף האמור בסעיף 50ב9, יתכנס דירקטוריון מסלקה לישיבות לפי צרכי המסלקה ויקיים ארבע ישיבות בשנה לפחות;
(5) על אף האמור בסעיף 50ב11(ב), (ג) ו-(ד) – 
(1) לא תחול הדרישה שבסעיף 50ב11(ב) שלפיה יהיו חברים בוועדת הביקורת שלושה לפחות מבין הדירקטורים הבלתי תלויים שמונו לפי המלצת ועדת האיתור כאמור בסעיף 50ב13(ב);

(2) יושב ראש ועדת הביקורת ייבחר בידי הוועדה מבין הדירקטורים הבלתי תלויים ולא תחול הדרישה שבסעיף 50ב11(ג) לעניין מינויים לפי המלצת ועדת האיתור;
(3) לא תחול הדרישה שבסעיף 50ב11(ד) לעניין המניין החוקי בוועדת הביקורת, שלפיה אחד לפחות מבין הדירקטורים הבלתי תלויים הנוכחים בישיבת ועדת הביקורת מונה לפי המלצת ועדת האיתור;
(6) יקראו את סעיף 50ב12(א) כך שבסופו יבוא "בהתאם למדיניות ניהול הסיכונים של המסלקה".
(2) דירקטוריון מסלקה רשאי להחליט על חלוקה כאמור בסעיפים 307 ו-308 לחוק החברות רק אם אין בכך כדי לפגוע ביציבותה של המסלקה או בניהולה התקין וההוגן.
סימן ה': פיקוח הרשות להגדרת ניירות ערך.

תיקון סעיף 50ג. 21. בסעיף 50ג לחוק העיקרי – 

(1) בסעיף קטן (א) המילים "כהגדרתה בסעיף 50א" – יימחקו ואחרי "יציבותה ויעילותה" יבוא "של מערכת הסליקה";
(2) בסעיף קטן (ב), המילים "כמשמעותם בסעיף 50ב(1)" – יימחקו ובמקום "להפעיל את המסלקה" יבוא "להפעיל את מערכת הסליקה";
(3) בסעיף קטן (ג), המילים "כמשמעותם בסעיף 50ב(1)" – יימחקו;
(4) בסעיף קטן (ד), המילים "כמשמעותם בסעיף 50ב(1)" – יימחקו;
(5) אחרי סעיף קטן (ד) יבוא:
"(ד1) הוראות סעיף 51 יחולו לעניין מסלקה, בשינויים המחויבים ובשינוי זה; בסעיף קטן (ב) של הסעיף האמור לא יקראו את המילים "או הנחיותיה";
(6) בסעיף קטן (ה) בהגדרה "כללי מסלקה", במקום "מופעלת מסלקה" יבוא "פועלת מסלקה, ובכלל זה הכללים שגובשו לפי סעיף 50ב, ושעל פיהם מפעילה המסלקה את מערכת הסליקה".
תיקון סעיף 51. 22. בסעיף 51 לחוק העיקרי – 

(1) בסעיף קטן (ב), אחרי "בניגוד" יבוא "לנהלים שקבעה או בניגוד";
(2) בסעיף קטן (ג), במקום המילים "ולפי הפרטים" יבוא "לפי הפרטים ובדרך" ובסופו יבוא "הרשות רשאית לקבוע הוראות לעניין פרסומם לציבור של הדוחות";
(3) סעיף קטן (ד) – בטל.
<אייל לב ארי:>
סעיף קטן (ד) זה הסעיף של המשקיף. 

<היו"ר מכלוף מיקי זוהר:>
אז להזכיר שהוא נשאר פתוח.

<שרה קנדלר:>
תיקון סעיף 52. 23. 

בסעיף 52 לחוק העיקרי, בהגדרה "ניירות ערך" במקום הסיפה החל במילים "ולרבות יחידות של קרן סגורה" יבוא "והם מכשיר פיננסי כהגדרתו בסעיף 44יב".

<אייל דותן:>
אנחנו מבקשים להעיר לסעיף. 

<שרה קנדלר:>
בסוף, הוא אמר. 

<אייל דותן:>
אי אפשר, כל המטרה של ההקראה זה כדי שנוכל להעיר. 

<שרה קנדלר:>
הוא אמר בסוף ההקראה.

<אייל דותן:>
אי אפשר להקריא עכשיו את כל החוק. כל המטרה של ההקראה זה שנוכל להעיר בסעיפים. 

<היו"ר מכלוף מיקי זוהר:>
לא נלך מפה עד שלא תסיים להעיר את כל הערותיך וכולן יישמעו ויכול להיות, תתפלא, אולי חלקן גם יתקבלו. 

<שרה קנדלר:>
תיקון סעיף 52נו. 24. 

בסעיף 52נו לחוק העיקרי בסעיף קטן (א) יבוא: "(7) בורסה ומסלקה".

תיקון סעיף 53. 25. בסעיף 53(ב) לחוק העיקרי – 

(1) בפסקה (1) במקום "או 45ג" יבוא "או 50ב18";
(2) אחרי פסקה (7) יבוא: 
"(7א) פנה בהצעה למתן שירותי מסחר בניירות ערך באמצעות מערכת למסחר בניירות ערך שאינה מנוהלת בידי בורסה, בניגוד להוראות סעיף 49א(א), ובלא שניתן לו היתר לפי הוראות סעיף 49א(ב);"
תיקון סעיף 56ו. 26. 

בסעיף 56ו לחוק העיקרי המילים "על בורסה" – יימחקו.

אייל, זה ביקשתי להוסיף, תיקון לתוספת השנייה, תיקון טכני, זה שם של בורסה שהשתנתה. זה תיקון טכני. 

תיקון לתוספת השנייה.

בתוספת השנייה לחוק העיקרי במקום "פרט 2" יבוא "2NYSE ,MKT". 

תיקון תוספת שביעית. 27.

בתוספת השביעית, בחלק ג', בפרט (8), במקום "בורסה לניירות ערך" יבוא "מערכת למסחר בניירות ערך כהגדרתה בסעיף 44לא".

תיקון חוק המשכון. 28. 

בחוק המשכון, התשכ"ז-1968, בסעיף 17 – 

(1) בהגדרה "גוף מוסדי", בפסקה (5), במקום "בהתאם לתקנון הבורסה כמשמעותו בסעיף 46 לחוק ניירות ערך" יבוא "כהגדרתו בחוק ניירות ערך";
(2) בהגדרת "משכון ניירות ערך", בפסקה (2), במקום "בסעיף 50א לחוק ניירות ערך" יבוא "בחוק ניירות ערך".
תיקון חוק הבנקאות (שירות ללקוח). 29. 

בחוק הבנקאות (שירות ללקוח) התשמ"א-1981, אחרי סעיף 5א1 יבוא: 

"הודעה ללקוח המבקש לפתוח חשבון ניירות ערך. 5א2. תאגיד בנקאי יציין בפני לקוח המבקש לפתוח ולנהל באמצעותו חשבון ניירות ערך כי ניתן לקבל שירות כאמור גם באמצעות חבר בורסה כהגדרתו בחוק ניירות ערך וכי העמלות שחברי הבורסה גובים בעד השירות מתפרסמות באתר האינטרנט של הבורסה, לפי סעיף 45יז לחוק האמור".

<אייל לב ארי:>
תסבירי את הסעיף הזה.

<שרה קנדלר:>
אוקיי. הסעיף הזה נועד - - - 

<היו"ר מכלוף מיקי זוהר:>
לבנקים יש עוד הערות על שאר הסעיפים שהוקראו או שאתם רוצים להעיר על הסעיף הזה? 

<אייל דותן:>
יש לנו גם סעיף קודם וגם הסעיף הזה.

<היו"ר מכלוף מיקי זוהר:>
אז אני אעשה שינוי קל בסדרי הדיון. תעירו על הסעיף הקודם ועל הסעיף הזה.

<אייל דותן:>
בסעיף הקודם, זה סעיף 23 שמתקן את סעיף 52 לחוק, לעניין הגדרת ניירות ערך. בסעיף 23 מתקנים את הגדרת ניירות ערך לצורך הפרק של הבורסה והמסלקה ומוסיפים מכשירים פיננסיים כהגדרתם בסעיף 44יב, שאלו מכשירים שאינם נסחרים. למרות שפנינו לרשות וביקשנו להבין למה מרחיבים את ההגדרה של ניירות ערך לגבי ניירות ערך שלא רלוונטיים לפעילות הבורסה, לא קיבלנו תשובה. 
בנוסף, מאחר שפרקים נוספים בחוק ניירות ערך, לרבות לעניין שימוש במידע פנים, מפנים להגדרה של ניירות ערך בסעיף 52 בפרק הבורסה, גם לא ברור מה המשמעות של מכשירים נגזרים שהם לא נסחרים, שהם לא מידע פנים, שהם לא מוגדרים כמידע פנים, מה להם ולעניין פרק של איסור שימוש במידע פנים. 

<שרה קנדלר:>
אני חושבת שכן נתנו תשובה, אבל אני אתן אותה עוד פעם. קודם כל היום ההגדרה בסעיף 52 היא לא ברורה, כי היא פותחת במילים 'לרבות', זאת אומרת היא לא מגדירה בדיוק מה היא כוללת ואנחנו כן רוצים שהיא תהיה ברורה, ואנחנו רוצים שהיא תחול, למשל, גם אם תקום בורסה של נגזרים ושיש נכסים אחרים שלא כלולים היום בסעיף. חשוב לנו שהם כן ייכללו בהגדרה. נכון, למידע פנים זה לא רלוונטי כי ההגדרה לא רלוונטית, אז מה? אבל ההגדרה היא קודם לפרק של הבורסה, ואם היא לא חלה על מידע פנים אז היא לא תחול, זאת אומרת אין לזה רלוונטיות. זה לא מרחיב את ההגדרה.

<אייל דותן:>
אז כל מה שצריך לעשות, אין לנו התנגדות לבהירות ושההגדרה תהיה ברורה, אז אפשר להגדיר בצורה ברורה, לזה אין לנו התנגדות, ולבוא ולהגיד שההרחבה לעניין המכשירים האלה זה לעניין בורסה - - -

<שרה קנדלר:>
זה לא רק, יש עוד דברים. 

<אייל דותן:>
אז בואו תגידו מה. גם בפרק איסור שימוש במידע פנים, כשאתם מפנים להגדרה הזו, תבואו ותגידו שאתם מפנים לסעיפים, תגדירו מה שצריך - - - 

<שרה קנדלר:>
אבל זה לא משנה, כי אם זה לא רלוונטי לעבירת שימוש במידע פנים אז זה לא משנה שיש שם עוד הגדרה. זה לא רלוונטי - - -

<אייל דותן:>
זה שאתם אומרים היום שזה לא רלוונטי זה לא מונע - - -

<שרה קנדלר:>
רק לעניין הזה זה לא רלוונטי, של מידע פנים, 52 מפנה לכל מיני מקומות שהם כן רלוונטיים, למסלקה, לבורסה.

<אייל דותן:>
או שאנחנו רוצים שההגדרות יהיו ברורות ורלוונטיות - - -

<שרה קנדלר:>
זה בדיוק מה - - -

<אייל דותן:>
לא - - -

<שרה קנדלר:>
אבל ההגדרה כן רלוונטית למידע פנים על כל חלקיה, למעט מה שלא נסחר בבורסה. אם זה לא נסחר אז לא תהיה עבירת שימוש במידע פנים. מה זה משנה שזה נמצא שם, כי זה לא חלק מיסודות העבירה של מידע פנים. 

<אייל דותן:>
סליחה שאני אומר את זה וסליחה שהנציגים של החברות הציבוריות לא נמצאים כאן, כי זה רלוונטי גם להם, אבל למה שההגדרה לא תהיה ברורה? 

<שרה קנדלר:>
ההגדרה היא ברורה, זה בדיוק מה שאנחנו עושים. אנחנו מבהירים את ההגדרה.

<אייל דותן:>
לא, תכתבו הגדרה מסודרת, עם תתי סעיפים - - -

<שרה קנדלר:>
כתבנו, לרבות, אנחנו מפנים למכשיר פיננסי כהגדרתו ב-44יב, זו הגדרה מאוד ברורה. אין לך בעיה שהיא לא ברורה. אתה לא רוצה להרחיב את ההגדרה, אבל היא מאוד ברורה. היום היא לא ברורה.

<אייל דותן:>
יש לי שתי בעיות. הבעיה הראשונה זה בפרק של הבורסה, שתבואו ותגידו בדיוק למה אתם מרחיבים את ההגדרה של ניירות ערך. 

<שרה קנדלר:>
הנה, 'לרבות מכשיר פיננסי כהגדרתו בסעיף 44יב'. זה מאוד ברור.

<אייל דותן:>
לעניין פעילות של בורסה, שעוסקת בנגזרים. 

<שרה קנדלר:>
לא, אני לא רוצה. 

<אייל דותן:>
בי"ת, לגבי הפרק של איסור שימוש במידע פנים, יש הפניה לסעיף הזה, אז תכתבו 'כאמור בסעיף 52 למעט - - - 

<שרה קנדלר:>
אבל אני לא צריכה להגיד את זה, כי ממילא אני לא אוכל להרשיע מישהו על שימוש במידע פנים, כשזה מכשיר פיננסי שהוא לא נסחר בבורסה.

<אייל דותן:>
כן, אבל אנחנו בעוד כמה שנים נצטרך, יבואו ומישהו ימצא איזה שהוא משהו שקשור למידע פנים ואף אחד לא מבין מה אתם רוצים, אף אחד לא מבין מה המשמעות. כשאתם תחליטו בעוד כמה שנים אף אחד לא יבוא ויגיד 'מה אמרו בפרוטוקול של הוועדה לפני שלוש שנים?' 

<שרה קנדלר:>
אבל זה לא נכון משפטית. זה לא יעלה.

<אייל דותן:>
למה שההגדרות לא יהיו ברורות? אני לא מבין. אני מוכן להציע ניסוחים. 

<שרה קנדלר:>
לא, זה הניסוח שאנחנו רוצים. לא צריך להציע ניסוח אחר. אנחנו כן מבקשים להרחיב את ההגדרה של נייר ערך כדי שתהיה הגדרה רחבה בסעיף 52. 

<אייל דותן:>
הגדרה רחבה לסעיף 52 לפרק בורסה ש - - -

<שרה קנדלר:>
אבל היא חלה גם במקומות אחרים, לא רק - - -

<אייל דותן:>
כשזה לא רלוונטי לפעילות של בורסה ולפרק איסור שימוש במידע פנים שאנחנו יודעים שהוא פרק מאוד רגיש - - -

<שרה קנדלר:>
זה חל גם בעוד מקומות, אבל על מידע פנים זה לא יחול. כי יש מיסודות העבירה, שהחברה תהיה נסחרת וזה לא, אז זה לא יחול.

<אייל דותן:>
אני חושב שאתם צריכים לתקן את ההגדרות. אני מוכן להציע ניסוח. ההגדרות שלכם בהחלט לא ברורות. עובדה שכל הבנקים העירו את ההערה הזו, לצערי - - -
<שרה קנדלר:>
כל הבנקים. כל הבנקים העירו עוד הרבה הערות.

<אייל דותן:>
זו לא הערה שהגיעה מבנק אחד. יש פה אי בהירות. 

<היו"ר מכלוף מיקי זוהר:>
אני רוצה לשאול שאלה. במידה שבקשתו תתקבל ונצטרך להבהיר הבהרות ולתת קצת יותר ביאורים לעניין הזה, האם זה גורם לנו או מקשה עלינו להגן על האינטרס שאנחנו רוצים להגן פה? 

<שרה קנדלר:>
לא הבנתי את השאלה. 

<היו"ר מכלוף מיקי זוהר:>
אנחנו שמנו את הסעיף הזה מאינטרס מסוים, אם נבהיר אותו, את אותו סעיף - - -

<שרה קנדלר:>
אני לא יודעת מה זה להבהיר, כי הוא ברור. אנחנו רצינו להרחיב אותו, הבנקים לא מעוניינים להרחיב אותו - - -

<היו"ר מכלוף מיקי זוהר:>
מה הסיבה? 

<שרה קנדלר:>
הם גם כתבו בהערות שלהם בכתב, הוא לא מעלה את זה פה, שהוא יפגע בחוק ההתרמה, אבל חוק ההתרמה לא בא לעולם. כשנגיע לחוק ההתרמה אנחנו נבהיר את זה שם אם צריך. 

<אייל דותן:>
לכן לא העליתי אותו. 

<שרה קנדלר:>
אז אני אומרת, לעניין הזה זה רלוונטי, לעניין מידע פנים זה לא רלוונטי, נקודה. אז זה לא משנה. 

<אייל דותן:>
אם זה לא רלוונטי למידע פנים אז למה ההגדרה בפרק מידע פנים צריכה לכלול גם את זה? 

<שרה קנדלר:>
היום יש הגדרה שמדברת על 'לרבות'.

<אייל דותן:>
כדי שכשיישבו עורכי הדין על תכניות האכיפה וישברו את הראש מה רלוונטי - - -

<שרה קנדלר:>
אבל היום יש להם בעיה כי כתוב 'לרבות' ולא ברור מה זה בא לרבות. אני דווקא בדיוק ההיפך עושה, אני אומרת שזו בדיוק ההגדרה ב-44יא, אני אומרת באופן מאוד בהיר. אתם רק לא רוצים הגדרה רחבה - - -

<היו"ר מכלוף מיקי זוהר:>
אז אם הגברת הפנתה אתכם לסעיף 44?

<אייל דותן:>
אבל ההפניה לסעיף 44 היא שיוצרת את הבעיה. אני מסכים שלא צריך לכתוב 'לרבות'.

<היו"ר מכלוף מיקי זוהר:>
מה, סעיף 44 לא ברור? 

<אייל דותן:>
לא, הוא מאוד ברור, הוא רק כולל מכשירים שלא רלוונטיים לאיסור שימוש במידע פנים - - -

<שרה קנדלר:>
הוא מאוד ברור, הוא רק רחב והם לא רוצים שהוא יהיה רחב. זה מה שהם רוצים, זה לא שהוא לא ברור.

<אייל דותן:>
וכשיישבו ויכתבו את הנהלים, כל החברות הציבוריות יושבות וכותבות נהלים לאיסור שימוש במידע פנים וכולם ישברו את הראש, מה המכשירים האלה רלוונטיים לאיסור שימוש במידע פנים. למה אי אפשר לכתוב למעט? 

<היו"ר מכלוף מיקי זוהר:>
אדוני מבקש לצמצם את היריעה.

<אייל דותן:>
נכון, אני מוכן להציע ניסוח. 

<שרה קנדלר:>
זו לא בעיה ניסוחית. 

<היו"ר מכלוף מיקי זוהר:>
מה ההערה השנייה? 

<אייל דותן:>
בסעיף 29, שמתקן את 5א2 לחוק הבנקאות (שירות ללקוח), שתאגיד בנקאי צריך לציין בפני הלקוח - - -

<היו"ר מכלוף מיקי זוהר:>
חובת היידוע. 

<אייל דותן:>
שניתן לקבל את השירות גם באמצעות חבר בורסה ולמסור את המידע, אנחנו חושבים - - - 

<נירית איבי:>
אני יכולה להסביר? 

<היו"ר מכלוף מיקי זוהר:>
כן, למה הסעיף הזה? 
<נירית איבי:>
הסעיף הזה בדיוק כמו שהסברתי קודם, כשהלקוח נכנס לבנק ואומר שהוא רוצה להתחיל לסחור בניירות ערך בבורסה הוא לקוח שבוי, אנחנו רוצים באמת לשמור על האינטרסים של הלקוחות השבויים של הבנק ולהגיד שיהיה פה גילוי נאות ושהבנק יגיד 'אתה יכול לבוא ולנהל את כספך דרכי, אבל אני לא לבד פה בשוק, אני לא לבד, יש פה עוד אנשים שיכולים לבצע את השירות. 

<קריאה:>
סליחה, הלקוח הוא לא לקוח שבוי, גם היום ניתן לעשות פעולות מניעה - - -

<היו"ר מכלוף מיקי זוהר:>
אדוני, אם תבואי לחנות בגדים ויגידו לך 'תקשיבי, יש ג'ינס, אותו ג'ינס ממש פה בחנות ליד, את לא חייבת לקנות רק ממני', מה היית אומרת? לא היית מסתכלת על המוכר בפליאה ואומרת לו 'תגיד לי - - -

<נירית איבי:>
אני אענה לאדוני. קודם כל זה לא אותו דבר, אילו הייתה לנו מערכת שהיינו יכולים להשוות בין העמלות של הבנקים והייתי יכולה להיכנס באופן נגיש כמו שאני נכנסת לעלי באבא או לטופ שופ או לכל חנות ג'ינסים אחרת שמראה בפלטפורמה אינטרנטית נגישה את העמלות או את המחירים אז לא הייתי מצפה שהוא יבוא ויגיד לי משהו. פה מדובר על מערכת מאוד מאוד מאוד מסורבלת, שאף אחד לא בדיוק, בטח לא הצרכנים יודעים לקרוא את העמלות שעליהם הם משלמים, הם משלמים עמלות מופרזות שלא ברורות - - -

<היו"ר מכלוף מיקי זוהר:>
אנחנו מדברים על הפיקוח של העמלות, דיברנו על פיקוח. 

<שמואל האוזר:>
זה נוגע ממש לעניין הזה של עמלות, שאנחנו רוצים מתוך השוק שיהיה איזה שהוא פיקוח וצריך לזכור שבנקים, לעומת בתי השקעות, יש להם סינוף מאוד רחב והם לקוחות שבויים מבחינה זאת שהם נותנים שירותים מאוד רחבים ועל רקע - - -

<היו"ר מכלוף מיקי זוהר:>
אני חושב שהפתרון הוא שבמקום שיהיה לקוח שבוי, שיהיה ספק שבוי. אם נגביל ונקבע תקרת מקסימום לקביעת עמלה אז בסוף העניין הזה מתייתר. 

<שמואל האוזר:>
אז אולי נשאיר - - -

<היו"ר מכלוף מיקי זוהר:>
אני משאיר אותו פתוח.

<נירית איבי:>
תשאיר אותו פתוח כי היינו רוצים לראות את הניסוח. 

<היו"ר מכלוף מיקי זוהר:>
כי אם אנחנו נביא פתרון באמצעות תקרת מקסימום בגביית עמלה, אז זה כבר משהו שהוא יהיה יותר מדי. 

<נירית איבי:>
אין בעיה, אדוני מציע - - -

<היו"ר מכלוף מיקי זוהר:>
מה אדוני רוצה לומר? 

<אייל דותן:>
שכך או כך הסעיף הזה הופך את הבנקים לחברת פרסום. הבנקים לא צריכים - - -

<היו"ר מכלוף מיקי זוהר:>
לא, לא יבקשו ממנו לפרט את מי. 

<נירית איבי:>
לא, הוא לא מבקש ממנו לפרט, הוא מבקש ממנו ל - - -

<אייל דותן:>
אני צריך לפרסם את הפעילות של הברוקרים? 
<היו"ר מכלוף מיקי זוהר:>
אדוני, בעניין הזה אני מאוד חושב כמוך. 

<אייל דותן:>
שהברוקרים ייצאו במסע פרסום. 

<היו"ר מכלוף מיקי זוהר:>
יצא מקרה ואמרתי לך שיכול להיות שגם נסכים על משהו היום. 

<אייל דותן:>
זו מדינה חופשית, הם יכולים לצאת במסע פרסום, שיידעו ליידע את הלקוחות. 

<טיבי רבינוביץ:>
אם כבר, אתה יודע למה אי אפשר להשוות? אני אסביר לך למה, כי התעריפון של הבנקים מאוד גלוי, אלא מה? לך תמצא תעריפונים אחרים של גופים אחרים, אתה לא תמצא אותם, לכן אתה לא יכול להשוות. 

<קריאה:>
סליחה, אדוני, אני מציעה לך להביא תעריפון כזה ליו"ר הוועדה, אם הוא יצליח לקרוא את זה. 

<טיבי רבינוביץ:>
אל תפריעי לי, בבקשה. 

<קריאה:>
אולי בורותי לא - - - 

<טיבי רבינוביץ:>
קודם כל. אחת, הלקוח הוא לא שבוי, הוא יכול להשוות עם גופים אחרים. אם גופים אחרים יפרסמו תעריפונים באופן שקוף, כפי שקיים בבנקים, אז יהיה הרבה יותר קל להשוות. אני עסק ואני לא אמור לקחת את הלקוח ולהפנות אותו לכל עסק אחר. באמת, אתה אמרת את זה ואני חושב שיש הרבה טעם במה שאמרת. 

<היו"ר מכלוף מיקי זוהר:>
זה נשאר פתוח. 

<נילי אבן חן:>
אני שואלת את המדיניות השתנתה באופן שבו אולי מה שהוקרא עד עכשיו להעיר עכשיו? 
<היו"ר מכלוף מיקי זוהר:>
לא, פשוט היו כמה נושאים שהבנקים, הכיסא קצת רעד, נתתי להם להוציא קיטור, אנחנו ממשיכים. עכשיו אנחנו נמשיך עד הסוף. היה פה דבר מהותי מבחינת הבנק, לכן מצאתי לנכון כן לעצור ולתת לבנק לומר את הדברים, עכשיו אנחנו ממשיכים עד הסוף. 

<שרה קנדלר:>
תיקון חוק הבנקאות (רישוי). 30. 

בחוק הבנקאות (רישוי), התשמ"א-1981 – 

(1) בסעיף 24(ב), במקום הסיפה החל במילים "בבורסה לניירות ערך" יבוא "בבורסה כהגדרתה בחוק ניירות ערך";
(2) בסעיף 27א, במקום "כמשמעותה בחוק ניירות ערך" יבוא "כהגדרתה בחוק ניירות ערך".
תיקון פקודת מס הכנסה. 31.

בפקודת מס הכנסה – 

(1) בסעיף 1, בהגדרה "בורסה", במקום הרישה עד המילים "לפי סעיף 45 לחוק ניירות ערך" יבוא "בורסה כהגדרתה בחוק ניירות ערך" ובסופה יבוא "שר האוצר רשאי, בצו, לקבוע תנאים או הגבלות לעניין הגדרה זו";
(2) בסעיף 63(ד), במקום "בבורסה לניירות ערך בתל אביב" יבוא "בבורסה כהגדרתה בחוק ניירות ערך".
<אייל לב ארי:>
כאן אנחנו נבקש רק אישור טכני מהוועדה, אני כבר מנצל את הפלטפורמה הזאת, לתקן תיקון טכני בפקודת מס הכנסה שפשוט נשאר שם סימון לא נכון של סעיף קטן (א), כשהסעיף הוא סעיף שלם, ללא סעיפים קטנים, בסעיף 135ו רבתי. אם זה ייעשה פה או במהלך חוק ההסדרים. רק ליידע ושהתיקון הזה ייכנס במסגרת ההצעה הזו. 

<שרה קנדלר:>
תיקון חוק בתי המשפט (נוסח משולב). 32. 

בחוק בתי המשפט (נוסח משולב), התשמ"ד-1984, בסעיף 42ג(א)(3), במקום הרישה עד המילים "הנחיות זמניות" יבוא "החלטה לפי סעיף 46 לחוק ניירות ערך שעניינה קביעת תקנון הבורסה או הנחיות". 

תיקון חוק הסדרת העיסוק בייעוץ השקעות, בשיווק השקעות ובניהול תיקי השקעות. 33.

בחוק הסדרת העיסוק בייעוץ השקעות, בשיווק השקעות ובניהול תיקי השקעות, התשנ"ה-1995, בסעיף 1 – 

(1) בהגדרה "בורסה מחוץ לישראל", במקום "בורסה שקיבלה אישור" יבוא "חברה שקיבלה אישור לנהל מערכת למסחר בניירות ערך";
(2) ההגדרה "התחייבות חיתומית" – תימחק;
(3) אחרי ההגדרה "מנהל קרן" יבוא: "מערכת למסחר בניירות ערך" – כהגדרתה בסעיף 44לא לחוק ניירות ערך;";
(4) בהגדרה "בן משפחה", "בעל עניין", "הון עצמי", "פרט מטעה", "שליטה", "בורסה", "החזקה" ו"רכישה", אחרי "הון עצמי" יבוא "התחייבות חיתומית".
תיקון חוק השקעות משותפות בנאמנות. 34. 
בחוק השקעות משותפות בנאמנות, התשנ"ד-1994, בסעיף 1, במקום ההגדרה "בורסה בישראל" יבוא: "בורסה בישראל" – בורסה כהגדרתה בחוק ניירות ערך;"

תיקון חוק החברות. 35. 

בחוק החברות, התשנ"ט-1999, בסעיף 1, במקום ההגדרה "בורסה בישראל" יבוא "בורסה בישראל – בורסה כהגדרתה בחוק ניירות ערך;"

תיקון חוק הסכמים בנכסים פיננסיים. 36. בחוק הסכמים בנכסים פיננסיים, התשס"ו-2006, בסעיף 1 – 

(1) אחרי ההגדרה "העברה לתיחום חשיפה" יבוא: "חבר מסלקה" – כהגדרתו בסעיף 50א לחוק ניירות ערך;";
(2) בהגדרה "מוסד פיננסי", בפסקה (4), במקום הסיפה החל במילים "בהתאם לתקנון הבורסה" יבוא "כהגדרתו בחוק ניירות ערך";
(3) במקום ההגדרה "מסלקה" ו"חבר בורסה" יבוא: "מסלקה" – כהגדרתה בחוק ניירות ערך;".
תיקון חוק מערכת תשלומים. 37. 

בחוק מערכת תשלומים, התשס"ח-2008 – 

(1) בסעיף 1, במקום ההגדרה "מסלקת הבורסה" יבוא: "מסלקת בורסה" – מסלקה כהגדרתה בחוק ניירות ערך;";
(2) בסעיף 2, ברישה, במקום "מסלקת הבורסה" יבוא "מסלקת בורסה";
(3) בסעיף 4(4), במקום "למסלקת הבורסה" יבוא "למסלקת בורסה";
(4) בסעיף 12, במקום "ממסלקת הבורסה" יבוא "ממסלקת בורסה";
(5) בסעיף 20(א), במקום "מסלקת הבורסה" יבוא "מסלקת בורסה".
תיקון חוק בנק ישראל. 38.

בחוק בנק ישראל התש"ע-2010, בסעיף 1, בהגדרה "גוף פיננסי" – 

(1) בפסקה (6), במקום הסיפה החל במילים "בהתאם לתקנון הבורסה" יבוא "כהגדרתו בחוק ניירות ערך";
(2) בפסקה (7), במקום "בסעיף 50א לחוק ניירות ערך" יבוא "בחוק ניירות ערך".
תיקון חוק לקידום התחרות ולצמצום הריכוזיות. 39.

בחוק לקידום התחרות ולצמצום הריכוזיות, תשע"ד-2013, בתוספת, אחרי פרט 22, יבוא: 

24. מערכת לסליקת 

24.1 תחום הפעילות שלגביו

עסקאות בניירות ערך

נדרש רישיון לפתיחה ולניהול





של מערכת סליקה לפי סעיף

 


50א לחוק ניירות ערך
תחילה. 40. 

(1) תחילתו של חוק זה שלושה חודשים מיום פרסומו (להלן – יום התחילה).
(2) על אף האמור בסעיף קטן (א) – 
(1) תחילתו של סימן משנה ב' בסימן ד' לפרק ח' לחוק העיקרי, כנוסחו בסעיף 20 לחוק זה, בתום שנה מיום התחילה;
(2) תחילתו של סעיף 22(3) לחוק זה בתום שלוש שנים מיום אישור הסדר כאמור בסעיף 41(יב)(2) לחוק זה.
<היו"ר מכלוף מיקי זוהר:>
זהו. עכשיו הערות למה שהוקרא עד עכשיו. את הוראות המעבר נעשה באופן נפרד, כי להוראות מעבר יש משמעות קצת יותר מרחיקת לכת. 

<נילי אבן חן:>
50ב19(א). ההערות שלנו פה מדברות על כל - - - אני יכולה להקריא את זה, אבל לעמדתנו צריך למחוק את המילים 'למעט סעיפים 50ב3(ב), 50ב7(א), 50ב11(ה) ו-50ב13 ו-50ב16.

<שרה קנדלר:>
את 50ב3(ב) כבר מחקתי. 

<נילי אבן חן:>
וגם את סעיפים 50ב19(א)(1) עד (3) ו-(5). ההסבר שלנו זה שהמסלקה מהווה שירות חיוני לציבור הישראלי לא פחות הבורסה ולכן אין הצדקה להחיל עליה כללי ממשל תאגידי רכים יותר. אנחנו סבורים שגם דירקטוריון המסלקה צריך להיות מורכב מרוב של דירקטורים בלתי תלויים ואני חוזרת, שצריך לוודא שוועדת האיתור היא שתמנה את הדירקטורים הבלתי תלויים - - -

<היו"ר מכלוף מיקי זוהר:>
לא תמנה, תמליץ. 

<נילי אבן חן:>
לא, אנחנו מדברים על המסלקה, על זה לא דיברתי. 

<היו"ר מכלוף מיקי זוהר:>
בכל מקרה אנחנו עומדים על העיקרון של להמליץ ולא למנות. רק העניין הוא שהעירו הערה לגבי הדירקטורים הבלתי תלויים בדירקטוריון של המסלקה. 

<שרה קנדלר:>
אז אני אסביר קצת על ההבדל בין הממשל התאגידי והמסלקה והבורסה. זה נכון שיש פה הערות קצת שונות אבל באמת התפקיד שלהם הוא קצת שונה.

<היו"ר מכלוף מיקי זוהר:>
אני הייתי רוצה להקביל את אופי הדירקטוריון של המסלקה לאופי הדירקטוריון של - - -

<שרה קנדלר:>
אז אני רוצה להסביר לך למה אנחנו חושבים שלא צריך, כי הפיקוח החשוב מבחינת המסלקה זה בנושא היציבותי, בגלל הכספים שעוברים שם. המסלקה, בניגוד לבורסה, היא לא מסדירה את עצמה, אין בה פיקוח על החברים, אין בה את כל נושא ניגוד העניינים כמו שיש בבורסה, לכן זה לא אותם - - -

<היו"ר מכלוף מיקי זוהר:>
למסלקה יש השפעה מאוד מאוד משמעותית על הציבור, גם באופי של ההתנהלות שלה, לכן אני חושב שכן צריך להקביל בין הדירקטוריון של החברה וזה מבחינת המאזן שלו, ממי הוא מורכב. 

<איציק שורקי:>
עשו פה קודם הרבה פעמים שימוש במונח מה קורה בעולם וכשרוצים משתמשים בזה וכשלא רוצים לא משתמשים בזה, אז במקרה הזה אנחנו בדקנו מה קורה בעולם - - -

<היו"ר מכלוף מיקי זוהר:>
אבל אל תשכח שאנחנו גם המצאנו כמה דברים שאף אחד בעולם לא יודע להמציא, גם את זה אל תשכח. את הפייסבוק יהודי המציא, אתה יודע? 

<איציק שורקי:>
בסופו של דבר כשאתה מסתכל, והייתה חקיקה לא מלפני מאה שנה, אלא חקיקה מאוד חדשה וחדשנית באירופה בשנים האחרונות ואנחנו הסתכלנו על החקיקה הזאת ולמדנו לא מעט ממנה ואנחנו מסתכלים מה קורה בארצות הברית ואנחנו לא רואים דברים דומים לסוג כזה של מבנה של דירקטוריון. בסך הכול מדובר פה בגוף, גוף משמעותי, נכון, גוף שמפוקח בצורה הדוקה, גוף שמפוקח גם יציבותית, גם על ההתנהלות שלו, גוף שהאחריות של רשות ניירות ערך כלפיו היא גדולה ולכן גם הפיקוח הוא קפדני ואין פה צורך של איזה דירקטוריון ציבורי בדומה לבורסה, בטח בורסה יחידה, שאפקט השוויוניות וההוגנות במסחר הוא הרבה יותר חשוב. כאן מדובר במסלקה שבסוף, בסופו של יום, נותנת שירות למספר מאוד מאוד מצומצם של גופים, שכולם גופים מתוחכמים. בסופו של דבר לא הציבור הוא הלקוח הישיר של המסלקה, אלא מי שהוא הלקוח הישיר של המסלקה זה או גופים מוסדיים, או תאגידים בנקאיים וגם בתי השקעות. זאת אומרת אין פה גוף שיש בו אלמנטים שהם דומים לאלמנט הציבוריות שיש בבורסה. 

צריך לזכור שכל החמרה שכזו, יש לזה גם עלויות. יכול לספר פה יושב ראש הדירקטוריון במה זה כרוך. אנחנו לא מחפשים במקום שאין לו הצדקה, וגם אין לו דוגמה בעולם, להכביד ברגולציה. מצאנו פה לנכון כן להקל ועשינו את זה. 

<שמואל האוזר:>
ההבדל העיקרי הוא העובדה שפה מדובר על מספר של לקוחות. מספר הלקוחות הוא קטן, הם מתוחכמים, להבדיל מכלל הציבור. 

<היו"ר מכלוף מיקי זוהר:>
כן, אני מבין את זה, רק שפשוט מסלקה היא גם גורם ש - - - 

<אמנון נויבך:>
אבל בוא ניתן סדרי גודל במה מדובר. סך הכול הפעילות של הבורסה זה סדר גודל של בין 250 ל-260 מיליון שקל, בכל קנה מידה זה יחסית גוף קטן. לבורסה אנחנו שמים את כל הנטל של הממשל התאגידי הנדרש, כמו שצריך, וזה בסדר גמור, בגלל הבעיה של הוגנות ושקיפות וכל מה ש - - -

<היו"ר מכלוף מיקי זוהר:>
אבל מה הבעיה להקביל את זה גם עם המסלקה? 

<אמנון נויבך:>
כי זה נטל נוסף ואנחנו לא יכולים - - -

<היו"ר מכלוף מיקי זוהר:>
מה המשמעות של הנטל? 

<אמנון נויבך:>
אתה מחזיק עוד דירקטוריון ועוד אנשים נפרדים, זה תשלומים. זה עלות שיכולה להגיע לעוד 2 מיליון - - -

<נילי אבן חן:>
אבל זה אנשים אחרים, רק הדירקטורים הם בלתי תלויים. זה אותו איש שאתה צריך לשלם לו. 

<אמנון נויבך:>
גברתי, ברשותך, באמת, מה שאת לא מבינה - - - אנחנו מדברים על עלויות נוספות שמכבידות בסוף היום על הבורסה. גם ככה הנטל הרגולטורי הוא גבוה, וזה בסדר, אנחנו לוקחים על עצמנו את כל הדברים, אבל לא צריך להכביד איפה שזה לא נדרש מבחינת הפעילות ומבחינת הדרישות מאיתנו כדי לעמוד בכל הדרישות של הרשות. בעניין הזה אנחנו עומדים מעל ומעבר ואנחנו עושים את כל הפעילויות כמו שצריך, אבל לא נדרשת תוספת החמרה בעניין. 

<נילי אבן חן:>
בבורסה התשובה הייתה שהם משאירים את הבעלות והחברות דרך המנגנון של דירקטורים בלתי תלויים. זו הייתה הערה שלי, אני רוצה להגיב לזה. במסלקה משאירים, אבל אפילו את כבשת הרש, את המנגנון הזה של דירקטורים בלתי תלויים, גם את זה לוקחים. אני חושבת שזה המקום למצוא לזה פתרון ולעשות - - -

<אמנון נויבך:>
זה אותם דירקטורים, אני לא יודע מה את אומרת. 

<נילי אבן חן:>
מה שאני אומרת זה שאותם כללי ממשל תאגידי שחלים על הבורסה, אין שום הצדקה ואפילו יותר מזה, או שבאמת תהיה הפרדה בין המסלקה לבורסה ואז תבוא גאולה לעולם. 

<אמנון נויבך:>
ואז נשית את העלויות על הציבור. 

<נילי אבן חן:>
אבל כיוון שכרגע אני לא רואה שזה מה שהולך לקרות, לצערנו, אז לפחות לתקן את זה עם ממשל תאגידי. 

<היו"ר מכלוף מיקי זוהר:>
גם על המסלקה? 

<נילי אבן חן:>
כן, שתהיה הפרדה. לעמדתנו צריכה להיות הפרדה, אבל, שוב, אי אפשר ללכת על הכול. אם אין הפרדה בין הבעלות לחברות ואם אנחנו יודעים פה שזה אותם אנשים וניגודי העניינים נשארים, אז לפחות שהמנגנון התאגידי ייתן סוג של פתרון. אבל לא, פה אנחנו משאירים אותם עם הבעלות וגם נותנים דירקטורים תלויים, איך אנחנו נראה באמת התחברות? הרי כל המטרה היא שיגיעו עוד חברי בורסה חדשים. 

<היו"ר מכלוף מיקי זוהר:>
מה המשמעויות הכלכליות להקים - - -

<נילי אבן חן:>
שהמדינה תקים - - -

<אמנון נויבך:>
זה יכול להגיע לעוד 2 מיליון שקל בשנה. 

<שמואל האוזר:>
אני רוצה להעיר פה. בהיקף ההכנסות של הבורסה 2-3 מיליון שקל זה הרבה מאוד כסף. זה המון כסף. המשמעות היא לגלגל את זה בסוף ללקוחות. 

<היו"ר מכלוף מיקי זוהר:>
האם הגברת חושבת שסביר שניקח 2 מיליון שקל מכספי - - -

<נילי אבן חן:>
מה שאני אומרת זה שבחדר אחר, בימים שני ושלישי, מתקיים פה דיון מקביל בכל הנושא של ועדת שטרום ונושא של שבא, שהיא מאוד מקבילה מבחינת - - - זה מתג, זה בדיוק המתג שנותן את השירותים וגם שם יש כבר הבנה שצריך - - -

<היו"ר מכלוף מיקי זוהר:>
אבל הגברת לא רוצה להכביד בעוד 2 מיליון שקל. 

<נילי אבן חן:>
אבל למה? לדירקטורים האלה לא משלמים. 

<היו"ר מכלוף מיקי זוהר:>
הגברת לא רוצה להכביד בעוד 2 מיליון שקל. 

<נילי אבן חן:>
השאלה מה המחיר. 

<היו"ר מכלוף מיקי זוהר:>
המחיר, הובהר פה, 2 מיליון שקל בשנה להקים גוף כזה. 

<נילי אבן חן:>
לא, אבל המחיר הוא גישה לחברי בורסה חדשים והמחיר הוא זה שהמסלקה הזו תיתן שירותים ל - - -

<שמואל האוזר:>
לא, מה פתאום? 

<נילי אבן חן:>
זה שהוא אמר 2 מיליון שקלים זה אומר שזה - - - שיבואו עם ניירות עבודה, שיסבירו למה זה 2 מיליון שקלים ואז אולי אחרי זה הוועדה תוכל לקבל - - - לשלוף מספרים, גם לדירקטורים האלה יצטרכו לשלם - - - 

<היו"ר מכלוף מיקי זוהר:>
הגברת טוענת שאתה שולף מספרים. 

<נילי אבן חן:>
לא, אני אמרתי שצריך לבוא עם נייר ולהסביר למה זה תוספת של 2 מיליון שקלים. 

<אמנון נויבך:>
תראה, הגברת, אם כבר נתת את האתגר הזה, היא כל כך הרבה דברים אומרת שכל כך לא מבוססים שאני לא רוצה אפילו להגיב על זה, מפאת כבודה. 

<נילי אבן חן:>
לא, המשפט הזה הוא לא ראוי. או שתתייחס לדברים שאמרתי שהם לא מבוססים, או שתיקח את המשפט הזה אחורה. להפריח משפט כזה לחלל החדר, אני חושבת שזה לא מכובד ולא ברור לי שהיית עושה את זה לכל אחד.

<אייל דותן:>
ולקרוא לאנשים דמגוגים זה ראוי? 

<נילי אבן חן:>
אם אמרתי משהו שהוא לא מדויק או לא נכון אני אשמח לשמוע את ההערות ספציפית. 

<אמנון נויבך:>
מקודם אמרתם מה יש בעולם במסלקות, איפה בעולם יש דרישה לרוב בלתי תלוי במסלקות? אני רוצה לשמוע. 

<נילי אבן חן:>
אני אומרת, במרבית העולם יש הפרדה, לא נוצרת בעיה - - -

<שמואל האוזר:>
זה לא נכון. 

<נילי אבן חן:>
אני חוזרת למה שאמרתי מלכתחילה, שבמרבית העולם יש תחרות, במרבית העולם המסלקות והבורסות נמצאות במקום תחרותי. אנחנו נמצאים פה במצב של מונופול אנכי - - -

<אמנון נויבך:>
מי אמר לך את זה? בארצות הברית יש מסלקה אחת, באירופה יש שתי מסלקות ב - - -

<נילי אבן חן:>
אבל נותנת שירותים - - - אנחנו העברנו לכם ניירות בעניין הזה. 

<אמנון נויבך:>
אין דבר כזה תחרות - - - יש מדיניות של גופים, גופי הסליקה הגדולים, אין מה לעשות, גם באירופה וגם בארצות הברית יש מאות שחקנים. 

<נילי אבן חן:>
כבוד היושב ראש, אז אולי תקיים דיון ונביא נתונים ונדון בנתונים. 

<היו"ר מכלוף מיקי זוהר:>
לא, את הדיון אנחנו מסיימים היום. הדברים שאמרת הם באמת העירו את תשומת לבי, אבל העלות שלהם היא מאוד מאוד משמעותית וכשיש עלות של 2 מיליון שקל, עם כל ה - - -

<נילי אבן חן:>
העלות של דירקטורים בבורסה הרבה יותר גדולה מזה, אפשר לבטל בכלל את כל נושא הדירקטוריון, אפשר לתת לכל מי שמוכן לעבוד בחינם שם, מבטיחה שיהיו כאלה שבחינם יהיו מוכנים להיות דירקטורים בשביל לקבל את ההחלטות שנוגעות להם, האם בגלל זה נבטל את המנגנון? לא, יש דברים שעומדים בצד השני - - - 
<היו"ר מכלוף מיקי זוהר:>
לא, המנגנון שאת מציעה הוא מנגנון מרחיק לכת, לא קיים בכל העולם. אמרתי לעצמי שכן, במסלקה יש דברים חשובים שכן צריך - - - אגב, איזה סוג של פיקוח יש לנו על המסלקה מבחינת רשות ניירות ערך? 

<שרה קנדלר:>
במקביל לפיקוח על הבורסה, כל הסמכויות - - -

<היו"ר מכלוף מיקי זוהר:>
אין הבדל? 

<אמנון נויבך:>
לא, יותר חמור. בגלל בעיית היציבות והכספים - - -

<היו"ר מכלוף מיקי זוהר:>
בסדר, זה מניח את דעתי. 

<היו"ר מכלוף מיקי זוהר :>
אולי מילה אחת לגבי מסלקה, שכבוד היושב ראש יבין. מסלקה זה מעין בנק ולכן הדרישות היציבותיות שנופלות עלינו הן חמורות ביותר. 

<היו"ר מכלוף מיקי זוהר:>
הבנתי, מאה אחוז. קדימה. 

<נילי אבן חן:>
51ג, שמדבר על כל הנושא של הדוחות. זה אחד הנושאים, בעיניי, הכי מהותיים פה בהצעת החוק כיוון שאנחנו עוברים למסלול של חברה פרטית שבניגוד לחברה ציבורית, לא נמצאת פה מי שמייצגת את החברות הציבוריות, אבל בניגוד לחברות ציבוריות שאנחנו חשופים לדוחות הכספיים בזמן אמת, כל אירוע שקורה מדווח, כל מה שקורה בבורסה, נושא הדיווחיות הוא מאוד מאוד חסר ואני חושבת שצריכות להיקבע הנחיות הרבה יותר מפורטות שדורשות חשיפה וגילוי כיוון שכספי כל אזרח ואזרח מושקעים דרך הבורסה והתיקונים, לעמדתנו מה שמופיע כרגע בחוק, הוא לא מספק, כי מופיע שהרשות רשאית לקבוע הוראות לעניין פרסומם לציבור של הדוחות, היא גם רשאית שלא. זאת אומרת שכל מה שקורה, זה הולך להיות חברה פרטית עם הון מניות בבעלות הבנקים וחברים אחרים כשאין חשיפה לדוחות. 

החשיפה שמדוברת פה, הרשות רשאית לקבוע הוראות. ההמלצה שלנו היא קודם כל שתהיה חובה כזאת ושהדוחות הכספיים, כמו בחברות ציבוריות, יימסרו תוך שלושה חודשים מתום כל שנת כספים ואנחנו חושבים שגם מידע על בקשות להתקבל כחבר בורסה, שהוגשו, התקבלו ונדחו, יימסר לרשות ויהיה פרסום על זה. כי אם אנחנו רוצים תחרות אנחנו רוצים לדעת את אותם דברים - - - גם היום, חברי בורסה ביקשו להתקבל ושמו להם מגבלות כאלה שהם פשוט לקחו את הרגליים ותפסו את עצמם מהר מאוד מחוץ למדינה עם הדרישות הבלתי אפשריות של הבורסה. 

<שרה קנדלר:>
מה זה קשור לדוחות האלה? 

<נילי אבן חן:>
אנחנו רוצים שקיפות לכאלה שמבקשים - - -

<היו"ר מכלוף מיקי זוהר:>
הבנתי, את חוזרת על דברייך כמעט בלי להרגיש, אמרת עשר פעמים ברצף. 

<איציק שורקי:>
מנסים פה לתקן משהו שלא מקולקל. הבורסה היום היא חברה פרטית, היום אין שום חובה עליה לפרסם את הדוחות שלה, בכל זאת היא מפרסמת את הדוחות שלה, יש לה פרסום ופירוט של דוחות ועדויות יותר מהגוף ש - - -
<נילי אבן חן:>
אז אם כך אין בעיה, שיפרסמו. 

<היו"ר מכלוף מיקי זוהר:>
אז תעשו את זה בלי התנדבות. 

<שרה קנדלר:>
הסמכות שלנו עכשיו הרבה יותר רחבה. 

<איציק שורקי:>
הסמכות שלנו כרגע היא רחבה ובטח אין בכוונתנו ללכת אחורה כשאנחנו בסך הכול רוצים ללכת קדימה. אם אנחנו מצמצמים אותה בחובה על דוחות כספיים אנחנו נשארים בעולם הזה.

<היו"ר מכלוף מיקי זוהר:>
מה זה משנה? שיהיה בסעיף - - -

<שרה קנדלר:>
לא, אבל אנחנו רצינו שתהיה לנו אפשרות לקבוע עוד דוחות. השארנו פה סעיף מאוד רחב, שהרשות תוכל לדרוש עוד דיווחים ועוד פרסומים. דווקא זה מצמצם את הסמכות שלנו. 

<נילי אבן חן:>
אבל זה לרשות, זה לא לציבור. לציבור כתוב שהיא רשאית לקבוע הוראות לעניין פרסומם ואנחנו מבקשים שזה לא יהיה רשאית אלא שהדוחות האלה יהיו שקופים לציבור ויפורסמו. 

<שמואל האוזר:>
הסמכות לא תיפגע, היא רק תשתפר. 

<היו"ר מכלוף מיקי זוהר:>
אוקיי.

<נילי אבן חן:>
אם חברה ציבורית מחויבת בזה, אז מונופול שהוא הבורסה, שלא יהיה מחויב בזה? 

<אמנון נויבך:>
אבל אין בעיה היום. אני לא מבין, את מצביעה על בעיה שלא קיימת. יש גישה מלאה לדוחות הכספיים של הרשות לשנים אחורה, אם את רוצה. 

<נילי אבן חן:>
אני קוראת כרגע את סעיף החוק. 

<אמנון נויבך:>
אנחנו מדווחים לציבור את הדוחות הכספיים. 

<נילי אבן חן:>
אז אם אין בעיה אז זה לא צריך להיות רשאית. 

<שרה קנדלר:>
אבל רצינו שיקול דעת לדרוש עוד, את מצמצמת את הסעיף לדוח מאוד מסוים ולפרסום מסוים. אנחנו רצינו שיקול דעת שאפשר לדרוש יותר מזה.

<נילי אבן חן:>
שרה, אני מסתכלת על הסעיף, הרשות רשאית לקבוע הוראות לעניין פרסומם לציבור של הדוחות. אני אומרת לא רשאית, אלא שהיא תקבע הוראות לעניין פרסומם והדוחות האלה יפורסמו. 

<שמואל האוזר:>
אני מוכן להגיד לפרוטוקול שאנחנו נדאג לזה שרמת הדיווח - - - אנחנו אומרים את זה לפרוטוקול, אני מציע לא לשנות את זה בחוק, רמת הדיווח תהיה לא פחותה מהנוכחית. בפיקוח שלנו. זה נותן לנו את החופש לבקש יותר דברים, זה נותן את החופש לשפר את הדברים, אבל לא פחות מעכשיו. זה תפקידנו, אנחנו יודעים לעשות את זה, אנחנו נושמים את היכולת לאכוף דיווח, אנחנו יודעים לעשות את זה ונעשה את זה.

<אייל לב ארי:>
מה שאני מציע, לאור ההערות, אם ההצעה תתקבל, שהרשות רשאית לקבוע הוראות לעניין פרסום לציבור של דוחות נוספים, ולא של 'הדוחות'. אני חושב שאז זה יפתור אולי את אי הבהירות שנוצרה כאן. 

<שמואל האוזר:>
בסדר גמור. 

<נילי אבן חן:>
רק הערה שאמרתי אותה קודם ועכשיו היא נשמטה, כל הנושא של חברים חדשים. שתהיה פומביות לנושא של בקשות לחברים חדשים שנדחו על ידי הבורסה. הרי כל תכליתה של הרפורמה זה לעשות תחרות, אז אם יש חברים חדשים שהם נדחו, שנדע למה. 

<היו"ר מכלוף מיקי זוהר:>
לא, לא מתאים. 

<אמנון נויבך:>
לא מתאים, זה עלול לפגוע בגורמים מסוימים. 

<נילי אבן חן:>
אם אלה שנדחו רוצים בפרסום אפשר לפרסם? 

<אמנון נויבך:>
שיפרסמו. 

<נילי אבן חן:>
שיהיה פרסום של הבורסה, כי אנחנו יודעים שהיום הם חסמו כל כך הרבה. 

<היו"ר מכלוף מיקי זוהר:>
מי שנדחה יהיה מספיק עצבני כדי לפרסם את זה. 

<אמנון נויבך:>
מתי דחו בפעם האחרונה מישהו מלהתקבל לבורסה? 

<נילי אבן חן:>
יש את זה בדוח ועדת בן חורין, אני יכולה להגיד לך את העמוד הספציפי. 

סעיף 51ד. 

<שרה קנדלר:>
זה אמרנו שנשאר פתוח. היושב ראש אמר שנשאר פתוח. 

<נילי אבן חן:>
52נו. 

<שרה קנדלר:>
קיבלנו את ההערה שלך פה, זה כבר הוסף. 

<נילי אבן חן:>
המסלקה שמה? 

<שרה קנדלר:>
כן. זה נוסח שפורסם. 

<נילי אבן חן:>
מצוין, תודה. אז לא ראיתי את זה, סליחה ותודה. 

<שרה קנדלר:>
תרשמו שקיבלנו הערה. שזה יירשם בפרוטוקול שקיבלנו הערה. 

<שמואל האוזר:>
שאנחנו קשובים להערות. 

<נילי אבן חן:>
אל"ף, לזכותכם ייאמר, ושיירשם בפרוטוקול, שאתם בהחלט קשובים ובכל פעם שביקשנו להיפגש ולהישמע זכינו ובהרחבה ולא כלאחר יד. זה דבר חשוב וכדאי שהוא יירשם בפרוטוקול. 

<שמואל האוזר:>
אני ממליץ שיהיה רשום בפרוטוקול בבולד. 

<היו"ר מכלוף מיקי זוהר:>
אצלנו בכנסת, ככל שאתה עושה את העבודה יותר טוב ככה לא נותנים לך להתקדם. כי מפחדים שלך תדע מה יקרה אחרי זה, אז פה צריך להצניע לכת. בוא נגיד שאין לכם עכשיו מצב שתלכו בג"צ. בג"צ ירד מהפרק, את אומרת, אחרי הדיונים. 
<נילי אבן חן:>
סעיף 40א. שאר ההוראות זה הוראות המעבר.
<שרה קנדלר:>
אז אני אקריא את הוראת המעבר? אוקיי. 
הבורסה בתל אביב – תחילה, תחולה והוראת מעבר. 41.

(1) על אף האמור בסעיף 40(א) תחילתם של סעיפים 45טו, 45טז ו-45יז לחוק העיקרי כנוסחו בסעיף 10 לחוק זה, לעניין הבורסה בתל אביב, בתום 12 חודשים מיום התחילה. 
(2) רישיון שניתן לבורסה בתל אביב ערב יום התחילה יראו אותו כרישיון שניתן לפי הוראות סימן ב' לפרק ח' לחוק העיקרי כנוסחו בסעיף 10 לחוק זה.
(3) הבורסה בתל אביב תגבש הצעה בנוגע לאופן הקצאת זכויות הון המניות בבורסה בין חבריה (להלן – אופן הקצאת הזכויות) ותגיש בקשה לבית משפט להורות על כינוס אספות לאישור ההצעה לפי סעיף 350 לחוק החברות תוך ארבעה חודשים מיום פרסום חוק זה.
(4) לא הוגשה בקשה לבית משפט בתוך התקופה האמורה – 
(1) יושב ראש הרשות ימנה מומחה שיגבש הצעה לאופן הקצאת הזכויות, על זהות המומחה יחולו הוראות סעיף 350יח(ד) ו-(ה) לחוק החברות, לפי העניין; שכר המומחה ישולם בידי הבורסה בתל אביב;
(5) הבורסה בתל אביב תמסור למומחה לפי דרישתו כל מידע הנחוץ לו לשם מילוי תפקידו ויחולו לעניין זה הוראות סעיף 350כא לחוק החברות בשינויים המחויבים.
(6) המומחה יגיש את הצעתו לאופן הקצאת הזכויות בתוך שישים ימים לרשות ולבורסה בתל אביב.
(7) לא הגישה הבורסה בתל אביב בקשה לבית משפט להורות על כינוס אספות לאישור ההחלטה לפי סעיף 350 לחוק החברות בתוך שלושים ימים ממועד קבלת הצעת המומחה, תגיש הרשות לבית המשפט בקשה להורות על כינוס אספה לאישור ההחלטה על אופן הקצאת זכויות לפי סעיף 350 לחוק החברות (להלן – הצעת הרשות).
(8) הרשות תשקול בעת גיבוש הצעתה את המלצת המומחה וכן את ההחלטה בדבר הקצאת הזכויות שנקעה באספה הכללית של הבורסה בתל אביב ביום 30 ביולי 2015.
(9) יראו את הצעת הרשות לפי סעיף קטן (ז) לעניין פרק ג' לחלק התשיעי לחוק החברות כאילו הייתה הצעת פשרה או הסדר שהוגשה בידי החברה ובית המשפט יורה על כינוס אספה להצבעה על הצעת הרשות בתוך שלושים יום בהתאם להוראות סעיף 350 לחוק החברות.
(10) על אף הוראות סעיף 350(ט), בית המשפט יאשר את הצעת הרשות גם אם לא התקבלה הסכמה כאמור באותו סעיף אלא אם מצא בית המשפט כי הצעת הרשות אינה הוגנת וצודקת בנסיבות העניין.
(11) אישר בית המשפט את הצעת הרשות לפי סעיף קטן (ז) תחייב הצעת הרשות את הבורסה ואת כל הנושים ובעלי המניות שלה.
(12) על אף הוראות סעיף 45ז לחוק העיקרי כנוסחו בסעיף 10 לחוק זה יחולו לעניין שליטה והחזקת אמצעי שליטה בבורסה בתל אביב הוראות אלה:
(1) החל ביום פרסומו של חוק זה וכל עוד הבורסה בתל אביב היא חברה שרואים את חבריה, לפי הוראות סעיף 370 לחוק החברות, כבעלי מניות בחברה שיש לה הון מניות ללא ערך נקוב – 
(1) יראו את מי שהחזיק כדין ערב יום התחילה אמצעי שליטה בבורסה בשיעור של יותר מ-5% כמי שבידו היתר לפי סעיף 45ז לחוק העיקרי כנוסחו בסעיף 10 לחוק זה;
(2) לא יחזיק אדם אמצעי שליטה בבורסה מעבר לאמצעי השליטה שהחזיק בהם ערב יום התחילה, אלא בהיתר מאת הרשות, בהסכמת השר; הוראות סעיפים 45ז(ג) עד (ו) ו-(ח) ו-45ח עד 45יא לחוק העיקרי כנוסחם בסעיף 10 לחוק זה יחולו לעניין היתר לפי סעיף קטן זה;
(2) אישר בית המשפט הסדר בדבר הקצאת הון המניות של הבורסה בתל אביב לפי הוראות סעיף 350 לחוק החברות (בסעיף זה – הסדר), והחזיק אדם, לאחר אישור ההסדר אמצעי שליטה בשיעור גבוה מ-5% מכלל אמצעי השליטה בה, יחולו לעניין מחזיק כאמור, ממועד אישור ההסדר ועד תום חמש שנים מהמועד האמור או עד מועד הנפקת מניות הבורסה בתל אביב לציבור ורישומן למסחר, לפי המוקדם (בסעיף זה – תקופת המעבר), הוראות אלה:
(1) הוראות סעיף 45זׁ(א) לחוק העיקרי כנוסחו בסעיף 10 לחוק זה לא יחולו;
(2) אמצעי השליטה שבהחזקתו לא יקנו לו זכויות מעבר לזכויות שמקנה החזקה בשיעור של 5% מכלל אמצעי השליטה בבורסה;
(3) הסתיימה תקופת המעבר, יחולו לעניין מחזיק כאמור בפסקה (2) הוראות סעיף 45ז לחוק העיקרי כנוסחו בסעיף 10 לחוק זה.
(13) מי שכיהן ערב יום התחילה כדירקטור בבורסה בתל אביב, יראו אותו, עד תום תקופת כהונתו או עד תום שנה מיום התחילה, לפי המוקדם, כדירקטור בבורסה שמונה לפי הוראות סימן משנה ב' בסימן ד' לפרק ח' לחוק העיקרי כנוסחו בסעיף 20 לחוק זה, אלא אם כן הופסקה כהונתו קודם לכן לפי הוראות חוק החברות.
(14) על אף האמור בסעיף קטן (יג), דירקטור שמינה שר האוצר או הנגיד מכוח סמכותו לפי סעיף 45א לחוק העיקרי כנוסחו ערב יום התחילה, ימשיך לכהן עד תום תקופת כהונתו, ואם תקופת הכהונה מסתיימת לפני תום שלוש שנים מיום אישור הסדר כאמור בסעיף קטן (יב)(2), רשאי שר האוצר או הנגיד, לפי העניין, בהתאם לסמכותו לפי הסעיף האמור, לשוב ולמנותו או למנות אחר במקומו, ובלבד שתקופת כהונתו לא תימשך מעבר לשלוש השנים האמורות.
(15) מי שכיהן ערב יום התחילה כדירקטור חיצון בבורסה בתל אביב, יראו אותו עד תום תקופת כהונתו כדירקטור בלתי תלוי שמונה לפי המלצת ועדת האיתור בהתאם להוראות סימן משנה ב' בסימן ד' לפרק ח' לחוק העיקרי כנוסחו בסעיף 20 לחוק זה, אלא אם כן הופסקה כהונתו קודם לכן לפי הוראות סעיף 50ב7(א) לחוק העיקרי כנוסחו בסעיף 20 לחוק זה.
(16) מי שכיהן ערב יום התחילה כיושב ראש דירקטוריון בבורסה בתל אביב, יראו אותו עד תום תקופת כהונתו כאילו נבחר ליושב ראש הדירקטוריון לפי הוראות סעיף 50ב3(ד) לחוק העיקרי כנוסחו בסעיף 20 לחוק זה, אלא אם כן הופסקה כהונתו קודם לכן לפי הוראות חוק החברות.
(17) על אף ביטולו של סעיף 46א לחוק העיקרי, בסעיף 11 לחוק זה, הנחיות זמניות שקבעה הבורסה בתל אביב, לפי סעיף 46א האמור ושהיו בתוקף ערב יום התחילה, ימשיכו לחול עד תום תקופת תוקפן אלא אם כן בוטלו קודם לכן.
(18) על אף האמור בכל דין – 
(1) רווח הון שצמח לחבר הבורסה בתל אביב כתוצאה מהקצאת מניות במסגרת ההסדר לא יחויב במס; לעניין חישוב רווח ההון בידי חבר הבורסה ולאחר אישור ההסדר יראו את יום הרכישה והמחיר המקורי כפי שהיו בידי חבר הבורסה בשל הזכויות שהחזיק בהן לפני מועד אישור ההסדר כיום הרכישה והמחיר המקורי של המניות שהחזיק בהן חבר הבורסה לאחר הקצאת המניות במסגרת ההסדר; לעניין זה "יום הרכישה" ו"המחיר המקורי" – כהגדרתם בסעיף 88 לפקודת מס הכנסה;
(2) מכר אדם אמצעי שליטה בבורסה בתל אביב שהחזיק בהם לפני מועד אישור ההסדר ועלתה תמורת המכירה על שווי אמצעי השליטה הנמכרים, יעביר המוכר לבורסה סכום בגובה ההפרש בין תמורת המכירה ובין שווי אמצעי השליטה הנמכרים; לעניין זה "שווי אמצעי השליטה הנמכרים" – שיעור אמצעי השליטה הנמכרים מתוך כלל אמצעי השליטה בבורסה במועד אישור ההסדר, כשהוא מוכפל בהון העצמי של הבורסה בהתאם לדוחותיה הכספיים לשנת 2015; הבורסה רשאית לעשות שימוש בסכומים שהועברו אליה לפי פסקה זו לשם הפחתת עמלות שגובה הבורסה והשקעה בתשתיות טכנולוגיות, ולשם כך בלבד.
(19) על אף ביטולו בסעיף 9 לחוק זה, ימשיכו הוראות סעיף 45(ב)(2) לחוק העיקרי כנוסחן ערב יום התחילה לחול לעניין הבורסה בתל אביב עד המועד שבו מתקיימים שני אלה:
(1) אושר לגביה הסדר;
(2) מתקיימות לגביה הוראות סימן משנה ב' בסימן ד' לפרק ח' לחוק העיקרי, כנוסחן בסעיף 20 לחוק זה.
(20) בסעיף זה ובסעיף 42, "הבורסה בתל אביב" – בורסה שקיבלה רישיון לפי סעיף 45 לחוק העיקרי, ערב יום התחילה.
מסלקות קיימות – תחולה והוראת מעבר. 42.

(1) מסלקה קיימת, יראו אותה כאילו ניתן לה רישיון לפי הוראות סעיף קטן (א2) של סעיף 50א לחוק העיקרי, כנוסחו בסעיף 17 לחוק זה; לעניין זה "מסלקה קיימת" – מסלקה המנויה בפסקאות (1) עד (2) להגדרה "מסלקה" שבסעיף 50א(א) לחוק העיקרי כנוסחו ערב יום התחילה.
(2) הבורסה בתל אביב, יראו אותה כאילו ניתן לה היתר שליטה במסלקות שבשליטתה ערב יום התחילה, לפי הוראות סימן ג' לפרק ח' לחוק העיקרי כנוסחו בסעיף 10 לחוק זה, כפי שהוחלו בסעיף 50א(א7) לחוק העיקרי כנוסחו בסעיף 17 לחוק זה. 
<אייל לב ארי:>
שרה, את יכולה רק להסביר את סעיף 41? 

<היו"ר מכלוף מיקי זוהר:>
ההקראה הסתיימה. עכשיו נגמור את ההערות של כולם, אבל קודם היא תסביר את הסעיף. 

<שרה קנדלר:>
בעצם תיקון החוק נועד לתת את התשתית החוקית להקמה של בורסה מודרנית, שמאוגדת כחברה למטרת רווח. יחד עם זה יש לנו פה בורסה אחת שהיא קיימת ואנחנו חייבים לעשות תקופת מעבר שתאפשר את המעבר הזה מאופן ההתאגדות והפעילות שלה היום. הטלנו עליה הרבה חובות חדשים פה, הרבה דברים שלא היו קודם וצריך לתת לה זמן להתארגנות ולאפשר את רצף הפעילות שלה ולקבוע גם הוראות למצבי הביניים שנוצרים. 

אז קודם כל אנחנו מדברים על שני מצבי ביניים, יש שלב ראשון, שזה בין תחילת החוק לבין השינוי המבני, שבו הם צריכים ללכת לבית משפט לעשות את שינוי מבנה ההתאגדות וחלוקת ההון, ואז אנחנו צריכים בתקופה הזאת, יצרנו הוראות מסוימות. שלב הביניים שלאחר מכן זה מתהליך השינוי המבני ועד חמש שנים או עד הנפקת הבורסה, שאז יש הוראות אחרות, ואז יש את השלב השלישי, שבעצם כבר צריכים חברי הבורסה הקיימים להיפטר מההחזקות שלהם שמעל 5% וכו'. 

אז יש פה גם היערכויות שונות, למשל הדירקטוריון, לבנות את הדירקטוריון החדש, צריך לתת להם זמן היערכות, יש את הנושא של דירקטורים, של משרד האוצר ובנק ישראל, ואת המשקיף, שאנחנו רוצים לתת שלוש שנים להיערכות ויש את ההוראה של דחיית המיסוי של מס רווח הון, שהוא לא יהיה בעת השינוי המבני אלא לדחות את זה לעת המימוש.

<היו"ר מכלוף מיקי זוהר:>
טוב, לפי הסדר הזה, העובדים. 

<עמיר שפטל:>
יש בסעיף 41(ג), כתוב שהבורסה תגבש הצעה בנוגע לאופן הקצאת זכויות הון מניות בין חבריה. יש הסכמה, כמו שנהוג בחברות ממשלתיות ובבנקים, כשהפריטו אותם וכיוצא בזה, שתהיה הקצאה מסוימת של מניות לעובדים, מניות/אופציות. עכשיו יש דיון, יש את כמות המינימום שמקובלת, מה יוקצה. הסעיף הזה, למיטב הבנתי, מדבר רק על הקצאה לחברים, זאת אומרת הוא סוגר את האופציה לעובדים כאופציה מקובלת ולא שנויה במחלוקת. האחוז המדויק אולי שנוי במחלקות.
<אמנון נויבך:>
אל"ף, בפירוש היא לא סוגרת, כי הרעיון הוא שנגיע לבית משפט - - - קודם כל אנחנו רוצים להגיע להבנה עם העובדים, התחלנו לדבר אתמול, אני מקווה שנמשיך ונגיע להבנות. 

<היו"ר מכלוף מיקי זוהר:>
אני מבקש שתנסו להגיע להבנה עם העובדים לפני ההצבעה על החוק. 

<עמיר שפטל:>
וגם הניסוח. 

<אמנון נויבך:>
כבוד היושב ראש, אני מציע ש - - -

<שמואל האוזר:>
אני לא בטוח שאתה רוצה. 

<היו"ר מכלוף מיקי זוהר:>
סוגיית העובדים צריכה להיפתר. אני לא רוצה להיות עכשיו הבורר, זה לא תפקידי, אבל אני כן רוצה לסגור את זה לפני ההצבעה. וגם אם אבי ניסנקורן ידבר איתי ויבקש ממני לסגור את זה לפני ההצבעה אני אסכים לבקשתו. לכן אני אומר, שבו איתם, תסגרו איתם. אבל מנגד אני גם אומר לעובדים, אם אני אצא מנקודת הנחה או חלילה יישמע לי שיש כאן ניצול לרעה אני אצביע. לכן אני מבקש הוגנות וצניעות ולא השתוללות וחזירות ואם וכאשר הדברים ייפתרו מהר זה מצוין, אבל אני כן רוצה שסוגיית העובדים תיפתר לפני ההצבעה. אבל עוד פעם אני חוזר ואומר, אל תגרמו לי להצביע - - -

<אמנון נויבך:>
בואו נעשה הפרדה, כבוד היושב ראש - - -

<היו"ר מכלוף מיקי זוהר:>
זה כל אחד והאידיאולוגיה שלו. 

<שמואל האוזר:>
אני רק מציע שזו נקודה שצריך לחשוב ולא לחרוץ את - - -

<היו"ר מכלוף מיקי זוהר:>
אני אמרתי בצורה ברורה, שאני לא רוצה להצביע על החוק לפני שסוגיית העובדים נפתרת, אבל אמרתי שאם אני אבחין באיזה שהוא חוסר הוגנות מצד העובדים, אני כן אצביע. 

<עמיר שפטל:>
אמרת את זה מאוזן ביותר. 

<היו"ר מכלוף מיקי זוהר:>
אמרתי בצורה ברורה. ולכן אני מציע שתשבו ותסכמו. 

<אמנון נויבך:>
ברשותך, קודם כל בין החברים כל הנקודות סגורות. ישבנו, בנינו מודל מסוים, הגענו, היו ויכוחים, ניהלנו משא ומתן, גמרנו את זה כבר לפני יותר מ - - - עם העובדים זה מתנהל תקופה מאוד ארוכה. 

<היו"ר מכלוף מיקי זוהר:>
תגמור עם זה.

<אמנון נויבך:>
כן, אבל יחסי עבודה בין עובדים אף פעם לא גומרים, לא בחקיקה ולא באילוצי חקיקה, אלא יושבים ומנסים להגיע להבנות. אגב, גם אם החקיקה עוברת, עד שזה מגיע לבית משפט והחלטה לוקח עוד זמן. הצעתי, אני מקבל את ההצעה שלך לנסות להגיע להבנות, אני גם מבין את האיזון שבזה, אני רק חושב שאנחנו צריכים למצות את הדיון עם העובדים ולא לחיות תחת מסגרת מגבילה, כי היא בעייתית. 

<היו"ר מכלוף מיקי זוהר:>
החוק לא אמור לבוא להצבעה ולהכרעה בתוך יומיים. יש לפחות שבוע-שבועיים, אולי אפילו שבועיים להערכתי עד שנוכל להביא אותו להכרעה. זה המון זמן. אגב, סוגיית העובדים היא, הבנתי, רחבה לא רק בנושא הזה, יש עוד נושאים שהעובדים טוענים לגביהם, גם לגבי תנאי השכר שלהם וכו'. אני מבקש לסגור הכול. אבל אני אומר לכם, אני חד עין בעניינים האלה, אם תהיה פה הגזמה תצאו ללא כלום. 

<יצחק לרנר:>
גם אם בצד ההנהלה תהיה הגזמה? אני שואל אם גם מצד תהיה הגזמה אתה מבטל את החוק? 

<היו"ר מכלוף מיקי זוהר:>
ברור שלא, כי החוק - - -

<יצחק לרנר:>
אבל זה צריך להיות מקביל. 

<היו"ר מכלוף מיקי זוהר:>
אני אענה לך. אנחנו אנשים שהאידיאולוגיה שלנו מאוד מאוד ברורה, אנחנו יודעים מה זה ארגונים עסקיים ואיך צריכים להתנהל ואנחנו גם מאוד מאוד דבקים בזכויות העובדים. זה דבר שהוא נר לרגליי, יעיד עליי חברכם אבי ניסנקורן. אבל אנחנו גם מבינים איך דברים צריכים לעבוד ואנחנו מבינים מתי חוצים את הגבול. אתם רוצים לגמור את הסיפור? תגמרו אותו עכשיו. 

<יוסי בן סימון:>
אנחנו מאוד רוצים לגמור את הסיפור, אבל מדבריו של היושב ראש נשמע כרגע, שהיושב ראש מבקש יותר משבועיים, היושב ראש לא רוצה לגמור את זה - - -

<שמואל האוזר:>
לא, זה לא נכון. 

<היו"ר מכלוף מיקי זוהר:>
לא הייתי קופץ למסקנות, אבל אני אמרתי היום דברים ברורים, אני לא חושב שהייתי לא ברור. יש שבועיים שלמים שאני רוצה שתשבו לגמור עם זה, מה הסיפור? 

<יוסי בן סימון:>
אנחנו בעד. 

<היו"ר מכלוף מיקי זוהר:>
אני מבקש גם בסוף הדיון, אם אתה מוצא, אדוני, מצב בו אתה רואה שאתם על שוקת שבורה ואתה מרגיש שמנוצל לרעה התהליך שהצעתי עכשיו, תעביר לי את הממצאים, מה הצעת, למה הם סירבו, מה הם דורשים ואני אבחן את זה לעומק. נהיה מאוד עניינים. מאוד ענייני.

<שמואל האוזר:>
ההצעה מקובלת. 

<היו"ר מכלוף מיקי זוהר:>
קודם כל ככה, אני לא חושד שעובדי הבורסה מרוויחים מעט, גם אני שמח בשבילם, שייתנו שירות טוב לציבור. אבל אני אומר עוד פעם - - - 

<יצחק לרנר:>
אבל לגבי הצד השני, אם תקשיב רגע, אתה שמעת שהם גמרו לפני שנה עם החברים, וכמו שהיו"ר אמר, הכניס סעיף שנאמר שהם יקבלו, ידללו לעובדים. כשבאו עם הצעה כלשהי מה לתת לעובדים, הדירקטוריון אומר, חברי הדירקטוריון, ובצדק, אומרים 'על זה לא דיברת איתנו, אתה אמרת דילול'. אתה מבין? 

<היו"ר מכלוף מיקי זוהר:>
אני אומר כך, אני לא נכנס עכשיו לעומקם של פרטים, אני רק רוצה לומר לאדוני, אדוני, אני אשמע לרחשי הלב שלי, בסדר? לא לאף אחד אחר.

<יצחק לרנר:>
בסדר.

<היו"ר מכלוף מיקי זוהר:>
הוא יביא את הנתונים, אם הם ימצאו חן בעיניי ואני אחשוב שאתם הוגנים אז הכול בסדר, אני אאפשר לכם להמשיך להיאבק. אבל אם אני ארגיש שיש כאן סחטנות, אני אעצור את זה ואני אצביע על החוק. 

<יצחק לרנר:>
אתה מכיר את אבי ניסנקורן? 

<היו"ר מכלוף מיקי זוהר:>
מצוין. 

<עמיר שפטל:>
אדוני, מה שאני מבקש, בנוסף לדיון הענייני מאוד שכרגע היה כאן, לבחון שהניסוח המשפטי של מה שכתוב כאן לא סוגר את האופציה שמקובלת על כולנו.

<היו"ר מכלוף מיקי זוהר:>
אמרנו, השארנו את זה פתוח. עד שתגמרו את זה. תגמרו ואז הכול בסדר, לא תגמרו לא בסדר. 

<עמיר שפטל:>
שלא תהיה מגבלה ניסוחית. 

<היו"ר מכלוף מיקי זוהר:>
אז מיצינו, סיימנו, סיכמנו? הדברים של העובדים ברורים? יופי. 

<נילי אבן חן:>
תורי? 

<היו"ר מכלוף מיקי זוהר:>
לא, הבנקים, אותך אנחנו משאירים לסוף.

<אייל דותן:>
סעיף 41י, שהוסף, אנחנו סבורים שצריך לחזור לסעיף 350ט לחוק החברות, אנחנו לא רואים כל סיבה לסטות מהסדר שנקבע וקוים על פי חוק החברות. יש שתי בעיות עם הסעיף הזה, אחת זה שאין טעם לכנס אספות, מביאים את ההסדר לבית המשפט, אין טעם לכנס אספות ולקבל אישור של אספות אם לא מתחשבים בהחלטת האספה. זה אחת. וסעיף 350ט לחוק החברות דורש אישור של אספות של בעלי המניות. 

דבר שני, מעולם לא נתקלתי בהוראת חוק שמצמצמת ומגבילה את שיקול הדעת של בית המשפט. בניגוד לסעיף 350ט ולכל סעיף אחר בחקיקה הישראלית פעם ראשונה אני רואה סעיף שמגביל ומצמצם וכובל את שיקול דעתו של בית המשפט. לכן אני חושב שסעיף קטן (י) צריך להימחק וצריך לחזור לסעיף 350ט לחוק החברות. הערה ראשונה.

<היו"ר מכלוף מיקי זוהר:>
מה אתם אומרים על זה?

<שרה קנדלר:>
יש פה הסדר, רצינו להגביל בזמן את הנושא של השינוי המבני, כי אם לא אז יכולנו להעביר פה חוק יפה ולעשות את כל התשתית וזה לא היה קורה. אנחנו רוצים לוודא שהתהליך הזה יקרה.

<היו"ר מכלוף מיקי זוהר:>
אז בעצם סעיף 350ט מונע מכם לאכוף את הביצוע? 

<שרה קנדלר:>
אנחנו רוצים לוודא בחוק שזה יתבצע. 

<היו"ר מכלוף מיקי זוהר:>
זאת אומרת אם אנחנו נשאיר 350ט אפשר למרוח את התהליך - - - 

<שרה קנדלר:>
החוק יהיה יפה, אבל אז זה לא יקרה.

<היו"ר מכלוף מיקי זוהר:>
צר לי, הלאה. העמדה שלך לא יכולה להתקבל כי זה יכול לתקוע לנו את החוק. 

<נילי אבן חן:>
ולשם שינוי אנחנו מסכימים. 

<אייל דותן:>
לא, אני לא מסכים. צריך איזון בין הזריזות שבה רוצים - - - מקודם נאמר כאן שנקבע הסדר בהסכמת חברי הבורסה, אם יילכו עם ההסדר שהוסכם גם על חברי הבורסה, אני לא רואה שום מניעה ולא תהיה התנגדות - - -

<היו"ר מכלוף מיקי זוהר:>
אנחנו לא רוצים להשאיר את זה לגחמות ליבכם.

<אייל דותן:>
אני מבקש התייחסות משפטית לסוגיות שאני מעלה כאן בהוראות המעבר, כי אני חושב שהסעיף הזה הוא סעיף לא חוקתי. 

<היו"ר מכלוף מיקי זוהר:>
קיבלת התייחסות משפטית פר אקסלנס. 

<אייל דותן:>
משפטית אני לא קיבלתי.

<היו"ר מכלוף מיקי זוהר:>
אז אני אענה לך, אמרו לך שהסעיף הזה נועד לגרום לכך שתהיה שליטה מוחלטת לנו מתי התהליך הזה מסתיים ואיך הוא מתקדם. 

<אייל דותן:>
השאלה מה התהליך.

<היו"ר מכלוף מיקי זוהר:>
התהליך מתקיים במסגרת החוק, כפי שהוצג פה היום, והיעילות של התהליך היא הדבר החשוב ביותר. 

<אייל דותן:>
רק שההסדר לא קבוע בחוק.

<היו"ר מכלוף מיקי זוהר:>
אבל אני אומר שהסעיף הזה כולו נועד רק לדבר אחד, להבטיח את מהירות הפעולה, כי כל יום שחולף הציבור משלם מחיר, והבנקים מרוויחים. 

<אייל דותן:>
אני חוזר ואני אומר, החוזר לא קבוע בחוק - - -

<היו"ר מכלוף מיקי זוהר:>
אגב, יואיל אדוני מבחינה משפטית לומר גם שהוא בניגוד עניינים בעניין הזה. 

<אייל דותן:>
אני לא בניגוד עניינים בעניין הזה, אני שומר על זכויות של בעלי מניות קיימים. 

<היו"ר מכלוף מיקי זוהר:>
אבל האם אדוני צפוי להרוויח פחות אם החוק יעבור? 

<אייל דותן:>
מה זה קשור? 

<היו"ר מכלוף מיקי זוהר:>
מה, זה קשור, אם אדוני ירוויח פחות אז לאדוני יש אינטרס שהחוק לא יעבור, אז שיגיד שיש לו אינטרס שהחוק לא יעבור.

<אייל דותן:>
ההערה שלנו היא לא לגבי החוק, ההערה שלנו היא לגבי אישור - - -

<היו"ר מכלוף מיקי זוהר:>
ההערה שלך היא לגבי סעיף שאומר שבעצם תימנע ממך האפשרות לעכב את ההתקדמות של החוק. 

<אייל דותן:>
לא, תימנע ממני האפשרות להגן על זכויות קנייניות מוגנות של בעלי מניות קיימים בבורסה - - -

<היו"ר מכלוף מיקי זוהר:>
חלילה, אני לא ראיתי בשום פרט בחוק הזה או בשום דבר שהוזכר פה שפוגע בזכויות הקניין של הבנקים. 

<אייל דותן:>
נכון, כי ההערה לא מתייחסת לחוק, ההערה מתייחסת להסדר שאושר לפני שנה באספת בעלי המניות של הבורסה.

<היו"ר מכלוף מיקי זוהר:>
אדוני, אתה יודע בדיוק מה אני אומר ואתה יודע בדיוק - - -

<אייל דותן:>
לא, אני לא יודע. אני אומר שאני לא יודע - - -

<היו"ר מכלוף מיקי זוהר:>
מה המטרה ואתה לא נוהג בתום לב. 

<אייל דותן:>
אני חושב שאני נוהג בתום לב. אני חושב שכדאי שתתייעצו גם עם משרד המשפטים, לצערי הם לא כאן. 

<שרה קנדלר:>
הם היו שותפים מלאים לכתיבת הסעיף הזה. 

<שמואל האוזר:>
לגמרי. 

<אייל דותן:>
הערה לסעיף 41יב(2), חובת המכירה של 5%. כמו שהערנו כבר, אנחנו מבקשים שלפחות לגבי בעלי מניות קיימים היום בבורסה, יותר להם להמשיך ולהחזיק מעל 5%. שוב, מדובר פה בפגיעה בזכויות הקניין. נאמר כאן שלקחו את ה-5% מהסדר שקבוע בחוק הבנקאות (רישוי), אני רוצה להזכיר שכשתיקנו את חוק הבנקאות (רישוי) והורידו את הרף מ-10% ל-5% נתנו לבעלי מניות קיימים להמשיך ולהחזיק את ההחזקות שלהם, רק לא נתנו להם את הזכות להשתמש בהחזקות לצורך הצבעה באספה הכללית ולמנות דירקטורים. וגם לזה אנחנו מסכימים. אנחנו באים ואומרים שיש פה פגיעה בקניין, צריך לאפשר להמשיך ולהחזיק את ההחזקות האלה תוך הטלת מגבלות יותר מידתיות, שבעלי המניות לא יוכלו לעשות שימוש בהחזקות האלה, לא לעניין ההצבעה באספה הכללית ולא לעניין מינוי דירקטורים ובכך לא תהיה בעיה ולא יהיה חשש לאיזה שהוא ניגוד עניינים. 

<שמואל האוזר:>
אנחנו לא חושבים שיש פה פגיעה בזכויות קניין, אל"ף, כי גם היום הם לא יכולים לממש את ההון שלהם, אין להם. אנחנו נותנים להם את האפשרות, רק אומרים שמעל 5% לא ניתן לכם. זאת אומרת זה כמו המצב הנוכחי. בי"ת, אני מזכיר לכם שיש פה בעצם דיון בין שתי דעות שנאמרו פה, אחת, שבכלל לא, צריך להיות גם אפס אחוז מיום ראשון, והשנייה שאומרת, שהביעו גם איגוד הבנקים את דעתם, שצריך להיות יותר מ-5%. אנחנו חושבים שאנחנו מציגים פה הצגה מאוד מאוד מאוזנת, שהיא מתיישבת גם עם חוק ניירות ערך. 

<היו"ר מכלוף מיקי זוהר:>
שבעצם 5% לא מאפשרים - - -

<שמואל האוזר:>
ש-5% זה לא בעלים ולכן - - -

<היו"ר מכלוף מיקי זוהר:>
כן. אדוני, כמו שאתה יודע, אנחנו רוצים להתאים את עצמנו לחוק החברות ולרעיון הזה באופן - - -

<אייל דותן:>
לחוק החברות? 

<היו"ר מכלוף מיקי זוהר:>
כשאתה תחזיק יותר מ-5% זה ישנה קצת את כללי המשחק.

<אייל דותן:>
לכן אני אמרתי שאני מוכן, כמו שנעשה בחוק הבנקאות (רישוי), זה לא פתרון ראשון, ככה נוהגים בתיקונים דומים שנעשו בחקיקה מקבילה, ואמרתי שבמקרה כזה לא נצביע באספה הכללית ולא נמנה דירקטורים. לכן אני לא רואה למה למנוע מאיתנו, מבעלי מניות קיימים, מדובר בבורסה קיימת - - -

<איציק שורקי:>
אני חושב שהרציונל שהיה בזמנו לא רלוונטי פה, אנחנו מדברים על הפרדת הבעלות הנוכחית מהבעלות על הבורסה. אנחנו לא רוצים לייצר מצב שיש בו שני סוגי מניות, כאלה שיש לך זכות להצביע וכאלה שלא, ויתחילו להיות פה שני סוגי מניות והבורסה תתנהל יותר גרוע ממה שהיא מתנהלת - - -

<אייל דותן:>
הרציונל היה איסור פגיעה בקניין של בעלי מניות קיימים. אני רוצה להמשיך, לגבי תקופת המעבר, יש כאן תקופה של חמש שנים או מועד ההנפקה. ההנפקה יכולה להיות גם תוך שנה, לכן לא מצפים מחברי הבורסה, באים ואומרים לחברי הבורסה 'תמכרו את ההחזקות שלכם'. כשבחוקים אחרים אנחנו יודעים שנותנים תקופות של בין ארבע לשש שנים, באו ונתנו כאן חמש שנים, אבל אמרו שאם תהיה מחר הנפקה 'אתם חייבים עד מועד ההנפקה'. אני חושב שאתם רוצים לתמרץ שההנפקה תהיה כמה שיותר מהר, לכן אני לא מבין - - -

<שמואל האוזר:>
אני מוכרח להגיד לך שאני לא בטוח שאתה עושה שירות טוב למי שאתה מייצג, כי זו אחת הבקשות שלהם, משום שאחת הבעיות היותר גדולות זה למי אתה מוכר את זה ולכן האפשרות להנפיק היא אפשרות שנותנת להם מוצא, למי למכור את זה טוב יותר. 

<אייל דותן:>
אנחנו לא מתנגדים, זה על דעת הבנקים כולם, אם הבנקים יבקשו להשתתף בהנפקה כמובן שהם ישתתפו, אבל אנחנו לא רוצים שתהיה חובה למכור את כל ההחזקות עד מועד ההנפקה. אני בכלל לא מבין את ההסבר הזה, כמו שאמרתי בתחילת הדברים, כל המנגנון, כל ההסדר הוא על דעת הבנקים, הבנקים לא מתנגדים, המנגנון הזה כבר נעשה בעולם, אני לא מבין למה לא לתת תקופה הוגנת, סבירה, לבנקים למכו. אם בינתיים תהיה הנפקה ימכרו בהנפקה, או ימכרו לאחר מכן בשוק המשני. 

לכן מה שאנחנו מציעים זה, ותיכף אני אתייחס גם לסעיפים הבאים, בדומה למקובל שהיה בכל העולם ולא ליצור כאן מנגנון חדש שפוגע בזכויות של חברי הבורסה. באף הפרטה דומה שנעשתה בעולם, ונעשו, כמו שאמרנו בתחילת הדברים, בכל הבורסות בעולם, אנחנו מוכנים להביא גם את האסמכתאות לעניין, למה לא לאפשר לבנקים למכור, תיתנו תקופה, ארבע, חמש שנים, אני מבטיח שבשנים האלה הבנקים יירדו בהחזקות וימכרו ויקיימו את החוק. אני לא מבין למה להגביל אותם, למה לחייב אותם למכור דווקא בהנפקה ולמה להגביל אותם לעניין התמורה. אני אומר, תאפשרו, אם בעוד ארבע שנים תראו שהבנקים לא קיימו, אז או שתפעילו עליהם סנקציות או ש - - - 
<היו"ר מכלוף מיקי זוהר:>
טוב, מה אתם רוצים - - -

<אייל דותן:>
מה שאני מציע, אני מציע מנגנון פשוט שמקובל ודומה לכל מה שנעשה בעולם. תנו תקופה, ארבע שנים, חמש שנים, אני מבטיח, בתקופה הזו הבנקים ימכרו. לא חייבים להכריח אותם למכור דווקא בהנפקה. 

<היו"ר מכלוף מיקי זוהר:>
לא, לא יקרה.

<אייל דותן:>
למה לא? אני לא שומע פה התייחסות רצינית. אני לא רואה למה דווקא בישראל צריך להלאים את זכויות הבנקים ולחייב אותם - - -

<היו"ר מכלוף מיקי זוהר:>
אני אתן לך התייחסות רצינית. כל יום שחולף הציבור משלם יותר והבנקים מרוויחים יותר. אנחנו רוצים שכל יום שיחלוף, שהבנקים ירוויחו פחות והציבור ישלם פחות. 

<אייל דותן:>
אני חושב שצריך להגיע כאן לאיזון. 

<איציק שורקי:>
אנחנו גם רוצים שביום שתהיה הנפקה הציבור יהיה הבעלים של הבורסה, שאז באמת הציבור יהיה הבעלים של הבורסה ושלא עדיין יהיו החזקות בידי הבנקים. 

<אייל דותן:>
לכן אני הצעתי שההחזקה - - -

<היו"ר מכלוף מיקי זוהר:>
אנחנו רוצים לשמור על האינטרס הציבורי, לא על אינטרס הבנק. אם אינטרס הבנק למכור בעוד ארבע שנים והוא מתנגש עם האינטרס הציבורי אז האינטרס הציבורי יגבר. כמובן שזכויות הבנקים, על פי כל חוקי היסוד במדינת ישראל, ביניהם זכויות הקניין שלהם, לא ייפגעו, אבל הם ייעשו במסגרת החוק כפי שאנחנו מוצאים לנכון. 

<אייל דותן:>
אין כאן סתירה לאינטרס של הציבור, מאחר שאני הצעתי שגם מיום ראשון, החזקה מעל 5% לא תאפשר לבנקים לעשות שימוש בהחזקה הזאת לצורך הצבעה באספה הכללית ומינוי דירקטורים, ולכן לא נפגעה כאן הזכות של הציבור, כמו שלא נפגעה זכות הציבור כשהנפיקו את הבורסה בשטוקהולם או בטורונטו. 

<היו"ר מכלוף מיקי זוהר:>
אני מניח שזה מאוד קשה להיפרד - - -

<אייל דותן:>
לכן אני לא מבין למה נצמדים כאן דווקא למנגנון שבא ופוגע ב - - -
<היו"ר מכלוף מיקי זוהר:>
אני יודע שזה קשה להיפרד ממונופול, אבל עדיין - - -

<נילי אבן חן:>
הם לא נפרדים, שלהם לנצח. 

<היו"ר מכלוף מיקי זוהר:>
הם נפרדים, גברתי. 

<אייל דותן:>
אנחנו אכן נפרדים, המנגנון הזה הוא מנגנון שעבד בכל העולם, אני לא רואה למה אנחנו צריכים להמציא כאן את הגלגל ולמה אנחנו צריכים לקבוע הוראות שפוגעות באופן ישיר בקניין ובזכויות יסוד של הבנקים. 

<היו"ר מכלוף מיקי זוהר:>
טוב, הערה אחרונה.

<אייל דותן:>
לא, לא אחרונה. אתה אמרת שאני אוכל להעיר את כל ההערות לגבי - - - 

<היו"ר מכלוף מיקי זוהר:>
כמה הערות יש? 

<אייל דותן:>
עוד שלוש הערות. לגבי סעיף קטן(א), הוראות סעיף 45ז(א) לחוק העיקרי לא יחולו, צריך לקבוע שכל הוראות סעיף 45ז רבתי לא יחולו, לא רק (א). מחריגים בתקופת המעבר רק את סעיף 45ז(א) שמדבר על קבלת היתר החזקה מעל 5%. אבל יש עוד סעיפים ב-45ז, לרבות אלה שאוסרים על הבנקים באופן קטגורי, על הבנקים ועל חברי הבורסה, להחזיק מעל 5% וגם אותם צריך להחריג. לכן צריך להחריג את כל ההסדר שקבוע ב-45ז.

בקשה נוספת שאנחנו מבקשים זה לתקן תיקון עקיף את חוק הבנקאות (רישוי) ולאפשר לבנקים בתקופת הביניים להחזיק בבורסה מאחר שהבורסה היא תאגיד ריאלי. מאחר שחוק הבנקאות (רישוי) מגביל את הבנקים בהחזקותיהם בתאגיד ריאלי צריך לגבי תקופת המעבר לתקן גם את חוק הבנקאות (רישוי) ולאפשר לבנקים להחזיק. 

אני ב-(יח) החדש, לגבי המנגנון לגבי מכירת אמצעי השליטה בבורסה. כאן מדובר בהוראה שאנחנו חושבים שהיא הוראה קיצונית ביותר, שבאה ולמעשה מלאימה את זכויות הבנקים בבורסה ולוקחת מהם את הזכות הקניינית שלהם. אנחנו לא מכירים אף הוראה בדין הישראלי שבאה ומטילה מעין מגבלה של 100% מס על כל הרווח שהבנקים ימכרו את ההחזקות שמכריחים אותם למכור. באים ומכריחים אותם למכור את ההחזקות בבורסה ואומרים שמעל ההון העצמי של הבורסה כל רווח שתפיקו אתם צריכים להעביר אותו לבורסה. בתזכיר החוק היה כתוב שיוטל על זה 100% מס. לאחר שאנחנו הערנו לרשות, אז במקום לבוא ולתקן ולמחוק את הסעיף, שפוגע פגיעה ישירה, ברורה, בזכות הקניין של הבנקים ושל יתר חברי הבורסה וההחזקות שלהם בבורסה, שאני מזכיר שהיא חברה פרטית גם לדעתו של משרד המשפטים וגם לדעת רשות ניירות ערך, באים ואומרים, מכריחים את הבנקים מצד אחד למכור את ההחזקות ומצד שני אומרים 'כל רווח שאתם תפיקו, אתם צריכים להחזיר אותו למדינה'. 

<נילי אבן חן:>
אם זו זכות קניינית איך בדוחות זה רשום כאפס? 

<אייל דותן:>
אין לי שיח איתך, יש לי שיח עם הוועדה. 

<היו"ר מכלוף מיקי זוהר:>
נילי, לא להפריע לו. 

<אייל דותן:>
לכן אני מבקש שהסעיף הזה יימחק. אתם רוצים שהבנקים ימכרו, אתם מחייבים את הבנקים למכור, הבנקים מוכנים למכור, הבנקים מסכימים להסדר, שוב אני חוזר ואומר, באף הסדר בעולם כולו לא הוטלו מגבלות כאלה. 

<היו"ר מכלוף מיקי זוהר:>
הובהר, בוא נשמע את הרשות לניירות ערך. 

<שמואל האוזר:>
אני אסביר את זה. אני אתן גם הערה פרקטית לעניין הזה. קודם כל צריך לזכור, היום אין זכויות בהון במובן הזה שאתה יכול לקבל דיבידנדים. אתה לא יכול לקבל דיבידנדים, גם לא הוגדר מה אתה יכול. אם המצב יישאר כפי שהוא היום לא תקבל, לא אגורה, לא שחוקה, לא פחות, גם לא פחות מההון העצמי אתה לא יכול לקבל. זה המצב הנוכחי, נכון? המצב החדש אומר שאנחנו פותחים עכשיו את השוק, אנחנו הופכים אותה לחברה פרטית, אנחנו מקווים מאוד שהבורסה תתייעל והיא תהפוך להיות יותר יעילה. זאת אומרת שאנחנו באמצעות החוק, בא שר האוצר ואומר, באמצעות החוק אני נותן לכם את האפשרות להתייעל ולהיות טובים יותר, אבל כל מה ששלכם, ההון העצמי, זה שלכם, אנחנו לא רוצים שכשאנחנו עושים את התהליך הזה, לטובת הציבור ולטובת המשק הישראלי, אנחנו לא רואים טעם לתת לכם איזה שהיא הטבה מאוד משמעותית שהיא רק נובעת מעצם העובדה שאנחנו מתירים לעשות את השינוי המבני. לכן האוצר אומר שאנחנו לא מוכנים ואני חושב שיש לזה הצדקה.

אני רוצה להגיד גם סיבה פרקטית. מי שלא יסתכל על זה, איך שלא יסתכל על זה, השווי של הבורסה הוא כרגע נמוך מההון העצמי. זאת הערכה לא שלי, זאת הערכה שאני מקבל, כשמסתכלים על מה הרווחיות, כשמסתכלים על אפשרויות הנפקה, זה שווי ש - - - לכן גם מלכתחילה כבר במצב היום זה מתחת להון העצמי ולכן הטענה הזאת היא טענה שגם פרקטית אין לה ממש, אבל גם ממשית, מה שאנחנו עושים, אם זה יקרה, אנחנו נורא ישמח ומי שייהנה מזה זה הבורסה והציבור, זה לטובת הציבור. 

<אייל דותן:>
לעניין הטענות, המגבלה לגבי חלוקת הדיבידנד היא לא מגבלה סופית, היא מגבלה זמנית. חוק ניירות ערך קובע אמנם שאסור לחלק דיבידנד אבל זו מגבלה זמנית עד שתוקם בורסה נוספת. לכן צריך לזכור שאם וככל שיהיה ערך נוסף לבורסה זה בזכות ההשקעה וההחזקה של חברי הבורסה בבורסה לאורך שנים. לאור ההשקעה שחברי הבורסה עשו בבורסה, כמו שנתתי דוגמאות בתחילת הישיבה, חברי הבורסה הם אלה שהקימו את הבורסה, זו לא בורסה שהוקמה או חברה ממשלתית ש - - -

<היו"ר מכלוף מיקי זוהר:>
באמת, הקמת הבורסה לא שירתה את הבנקים בכלל. 

<אייל דותן:>
אני לא יודע אם היא שירתה או לא שירתה - - -

<היו"ר מכלוף מיקי זוהר:>
אתה לא יודע? אתה רוצה שאני אגיד לך שהיא כן שירתה כדי שתאמין? 

<אייל דותן:>
כל מה שאני אומר זה שהחברה היא חברה פרטית. היום באים ומפריטים אותה. הזכויות הן זכויות גם לשיטת הרשות וגם לשיטת משרד המשפטים, הזכויות הן זכויות כדין - - -

<היו"ר מכלוף מיקי זוהר:>
אדוני יתכנס לסיום. יש עוד סעיף? 

<אייל דותן:>
לא. 

<היו"ר מכלוף מיקי זוהר:>
הבט, בעניין הזה שאתה דיברת עליו וכפי שהצגת את הדברים אנשים עלולים להתרשם שאתם ממש הפסדתם כל כך הרבה כסף מהתהליך הזה עד כדי כך שאתם שוכחים את המטרה שאנחנו הצבנו פה לפנינו. אני לא חושב שזה המצב. אני חושב שהחוק הזה נועד בסופו של דבר, באופן מובהק, אף אחד גם לא הסתיר את המטרות שלו, להיטיב עם הציבור, לקחת מהבנקים את השליטה בבורסה, כפי שזה נהוג בכל רחבי העולם, ולהעביר את זה לידיים שונות. 

<אייל דותן:>
עד כאן אין מחלוקת. 

<היו"ר מכלוף מיקי זוהר:>
אין מחלוקת, נכון. אני גם באמת חושב שבסופו של תהליך, ואני חושב שגם האנשים המבינים ביותר אצלכם בבנקים חושבים כמוני, זה ייטיב עם הבנקים, זה ייטיב עם המסחר וזה ייטיב עם שוק ההון במדינת ישראל. נכון, היום אתם רוצים להציב לעצמכם איזה שהן מטרות מאוד מאוד מאוד מאוד ברורות כדי לשמור על האינטרסים הכלכליים שלכם, אבל אני חייב להסביר לכם שעם כל ההערכה לאינטרסים הללו, במסגרת החוק, מבלי לפגוע בזכויות הקניין שלכם, אנחנו צריכים לדאוג לאינטרסים של אזרחי ישראל. האינטרסים של אזרחי ישראל בהכרח לא עולים בקנה אחד עם האינטרסים של הבנקים. 

אני רוצה לומר שההערות שהוערו, גם לגבי הוראות סעיף 350ט, שביקשת להחיל, וגם לגבי האפשרות להחזיק מספר שנים במניות בטרם תמכרו אותם וגם לגבי הסעיף האחרון שעליו דיברת, הם לא עולים בקנה אחד עם מהות החוק ומטרות החוק. הן פוגעות באופן יסודי - - -
<אייל דותן:>
מה הפגיעה? 

<היו"ר מכלוף מיקי זוהר:>
במימוש שלו. אנחנו עשינו את כל מה שאנחנו עשינו כדי לממש מטרה מסוימת. 

<אייל דותן:>
החוק בא ומחייב - - -

<היו"ר מכלוף מיקי זוהר:>
בעצם אתה בא ולוקח את המטרה הזו, שם אותה בצד ורוצה לומר לנו 'תמתינו עם הרעיון עד שלנו, הבנקים, יהיה נוח שתממשו אותו'. 

<אייל דותן:>
זה לא מה שאני אומר. זה בהחלט לא - - -
<היו"ר מכלוף מיקי זוהר:>
זה לא מה שאתה אומר, אבל אני מבין את זה, ככה מבין השורות. 

<אייל דותן:>
לא, אני מדבר בצורה מאוד ברורה - - -

<היו"ר מכלוף מיקי זוהר:>
אתה דיברת בצורה מאוד ברורה, מאוד מאוד ברורה, ולא היה קשה להבין. 

<אייל דותן:>
הבנקים נדרשים על פי החוק למכור את החזקותיהם בבורסה - - -

<היו"ר מכלוף מיקי זוהר:>
כן, אבל אתה רוצה לדחות זה בארבע שנים. 

<אייל דותן:>
אני לא אמרתי. כרגע אני בהערה אחרת - - -

<היו"ר מכלוף מיקי זוהר:>
אתה רוצה להשאיר לך זמן למכור את זה.

<אייל דותן:>
גם לא. כרגע אני בהערה אחרת לגמרי, לא קשור לזמן, לא מעכב את ההפרטה, אני עומד בכל הדרישות של הוראות הדין, כל מה שאני אומר זה, מחייבים את הבנקים מצד אחד למכור את החזקותיהם, שיאפשרו לבנקים לקבל את מלוא התמורה שהבורסה וההחזקות שלהם שוות בבורסה. הבנקים ימכרו, כמו - - -

<היו"ר מכלוף מיקי זוהר:>
אתה אומר, לבנקים אין היום כלום, אתה רוצה שיהיה להם משהו. 

<אייל דותן:>
לבנקים יש היום החזקה כדין בבורסה. אם ההחזקה הזאת שווה משהו זו זכותם הקניינית והחוקתית של הבנקים לקבל את התמורה בעד השווי של ההחזקות שלהם בבורסה. 

<היו"ר מכלוף מיקי זוהר:>
אדוני יענה לי לשאלה ובזה נסיים את הסיפור. נניח לא היינו עושים את החוק והבנק היה רוצה לממש את זכויותיו הוא יכול? 

<אייל דותן:>
הבנקים מחזיקים שנים רבות בבורסה - - -

<היו"ר מכלוף מיקי זוהר:>
הוא יכול? 

<אייל דותן:>
הבנקים יכולים - - -

<היו"ר מכלוף מיקי זוהר:>
אני לא קיבלתי תשובה לשאלתי, הוא יכול? 

<אייל דותן:>
הבנקים יוכלו לממש את החזקותיהם בבורסה כשהמגבלה שקבועה בחוק ניירות ערך תוסר וזה בהחלט אפשרות קיימת.

<היו"ר מכלוף מיקי זוהר:>
זו תשובה מתחכמת. אני שאלתי אותך, במצב הנוכחי היום הוא יכול? 

<נילי אבן חן:>
התשובה היא לא. 

<היו"ר מכלוף מיקי זוהר:>
למה אתה לא אומר את התשובה? 

<אייל דותן:>
אבל היום המצב המשפטי - - -

<היו"ר מכלוף מיקי זוהר:>
אדוני יענה לשאלתי, בקונסטלציה המשפטית כיום, מבלי שום שינוי, האם הבנקים יכולים? כן או לא? 

<אייל דותן:>
כרגע, לאור המגבלה בחוק ניירות ערך הבנקים יכולים במגבלה - - -

<היו"ר מכלוף מיקי זוהר:>
לא יכולים. 

<אייל דותן:>
אני מסכים שזה מאוד מוגבל, אבל עדיין הזכויות הקנייניות שייכות לבנקים ולכן בהחלט כן. הבורסה שייכת - - -

<היו"ר מכלוף מיקי זוהר:>
אז הבנקים יכולים או לא יכולים? 

<קריאה:>
הם לא יכולים.

<היו"ר מכלוף מיקי זוהר:>
אני יודע, אבל הוא לא עונה. תענה לשאלתי. 

<אייל דותן:>
אני אומר, יש כאן שני נושאים שונים, האחד זה הזכות של הבנקים בבורסה - - -

<היו"ר מכלוף מיקי זוהר:>
שים לב מה אדוני אומר, ואני מסיים בזה את הדיון, אדוני אומר, 'מצב הבנק לא משהו, אני רוצה לשפר את מצבו על חשבון הציבור' ואתה מצפה ממני להסכים להצעה שלך. 

<אייל דותן:>
אני מצפה שהבנקים, כשנדרשים למכור את ההחזקות שלהם בבורסה, ייתנו להם ליהנות מהשווי האמיתי של ההחזקות שלהם בבורסה.

<היו"ר מכלוף מיקי זוהר:>
לא נסכים.

<אייל דותן:>
וזו זכות יסוד של כל גוף במדינת ישראל. 

<היו"ר מכלוף מיקי זוהר:>
לא נסכים, ואם אתם חושבים שזכות היסוד קנויה לכם יש את בית המשפט, שיבחן האם אתם צודקים או לא. להערכתי הוא יזרוק אתכם מכל המדרגות. 

<נילי אבן חן:>
אני רוצה להגיב - - -

<היו"ר מכלוף מיקי זוהר:>
גברתי, יש לך בדיוק דקה. 

<נילי אבן חן:>
לא, זה לא פייר. 

<היו"ר מכלוף מיקי זוהר:>
היינו יותר מדי פיירים בדיון הזה.

<נילי אבן חן:>
מראש אמרת שההסתייגויות יהיו לפי - - - שקודם כל תסתיים ההקראה - - -

<היו"ר מכלוף מיקי זוהר:>
אז יש לך שתי דקות. קדימה. 

<נילי אבן חן:>
אני מוכנה לדבר כמה שיותר מהר, אבל הנושאים צריכים להישמע. אני רוצה להגיב ראשית - - -

<היו"ר מכלוף מיקי זוהר:>
אני לא נותן לך אפשרות להגיב. 

<נילי אבן חן:>
לא, זה אחד מהסעיפים. 

<היו"ר מכלוף מיקי זוהר:>
לא נותן לך אפשרות להגיב, שתי דקות לפי סדר הסעיפים, להבהיר ולגמור. 

<נילי אבן חן:>
ראשית אני רוצה לדבר על זה, לגבי התחולה, יש חלק מתקופות הזמן שמדברות על שלושה חודשים וחלק שנה וצריך להבין שיש פער בין השלב שבו הממשל התאגידי חל לבין הזמן שבו נותנים לבורסה את האפשרות, שהרגע דובר עליה, לקבל את הרווחים. הפער הזה, לתפיסתנו, הוא גדול מדי, כיוון שמצד אחד נותנים להם כבר לחלק רווחים, אבל לא מחילים עליהם את כללי הממשל התאגידי. 

<שרה קנדלר:>
אבל זה לא נכון, ההוראה אומרת שרק אחרי - - - 

<נילי אבן חן:>
אני יודעת, אבל הם יכולים להיערך בתקופה הזאת כבר - - - 

<שרה קנדלר:>
זה במפורש. 

<נילי אבן חן:>
בתקופה הזאת הם יכולים לצבור את הרווחים עד אותו רווח ולכן ההצעה שלנו להקטין את המועדים. כיוון שהרישיון נשאר ממילא של הבורסה אז שלושה חודשים צריך לרדת ובמקום זה, לגבי סעיף 40א ו40ב(1), אנחנו חושבים שזה צריך להיות לא שנה שזה לא יחול, אלא שלושה חודשים. 
סעיף 41(ב), אנחנו חושבים שצריכה להתווסף הוראת מעבר. 

<היו"ר מכלוף מיקי זוהר:>
שלושה חודשים? הוא ביקש ארבע שנים. אז מה? 

<אייל דותן:>
אני לא ביקשתי ארבע שנים, החוק קובע חמש שנים. 

<היו"ר מכלוף מיקי זוהר:>
היא רוצה שלושה חודשים, מה אדוני רוצה להגיד? 

<נילי אבן חן:>
אני מדברת על החלת כללי הממשל התאגידי, יש - - -

<היו"ר מכלוף מיקי זוהר:>
גברתי, הבנתי. לא התקבלה. 

<נילי אבן חן:>
רישיון שניתן לבורסה בתל אביב ערב יום התחילה יעמוד בתוקפו עד ולא יאוחר משישה חודשים מיום כניסת התיקון לחוק לתוקף. צריך לבדוק אם הם עומדים בתנאים שנדרשים לצורך החזקה ברישיון כי כרגע החקיקה נותנת להם את הרישיון בלי לבדוק את התנאים. התנאים אמורים לחול על בורסות שיבואו בהמשך, אנחנו חושבים שצריך גם ספציפית לבורסה הזאת, לבדוק אם הם עומדים ברישיון. 

<שרה קנדלר:>
הכול חל עליהם, הם רק לא צריכים להוציא רישיון פעם נוספת. הרי אנחנו ניקח להם את הרישיון אם הם לא עומדים בתנאים, יש לנו סמכות.

<היו"ר מכלוף מיקי זוהר:>
אנחנו, גברתי, בשונה ממך, סומכים על רשות לניירות ערך. 

<קריאה:>
תסמכי עליהם שהם בודקים אותנו כחוק. 

<נילי אבן חן:>
41ג(2), כאמור אנחנו חושבים שחמש שנים זה יותר מדי. אנחנו חושבים שבמקום חמש שנים צריך להיות שלוש שנים. זה לגבי המכירה שהוא דיבר עליה.

41(ט), זה הנושא הגדול, הסעיף האחרון שדובר עליו מטעם איגוד הבנקים. 

<שרה קנדלר:>
שעכשיו הפך להיות (יח). 

<נילי אבן חן:>
לגבי הסעיף הזה, בגרסה הקודמת של הצעת החוק - - - 

<היו"ר מכלוף מיקי זוהר:>
עברו שתי דקות, שתדעי. 

<נילי אבן חן:>
אבל לא הגבלת אף אחד חוץ ממני. ואני מדברת דברים ענייניים, זה לא - - -

<היו"ר מכלוף מיקי זוהר:>
אני חושב שמי שדיבר הכי הרבה בדיון הזה זו אחת. 

<נילי אבן חן:>
מי שעבד הכי הרבה, אני חושבת שזה גם אני.

<היו"ר מכלוף מיקי זוהר:>
עזבי, זה לא העניין, וגם אמרנו שאת מקבלת את השכר הכי נמוך, אבל בסדר, אבל עדיין נתנו לך המון זמן, אז אם אפשר, לסיים.

<נילי אבן חן:>
הסעיף הזה הוא כמעט אחד הסעיפים הכי מהותיים מבחינת ההון שנותנים לחברי הבורסה. הגרסה הקודמת דיברה על זה שכל הערך המוסף יהיה עליו 100% מיסוי ולטעמנו צריך לחזור לגרסה הקודמת של הצעת החוק, כי כיום בדוחות הכספיים של הבנקים שווי הבורסה מופיע כאפס וכל הצעת החוק הזאת הולכת לתת להם יש מאין. היש מאין הזה - - -

<היו"ר מכלוף מיקי זוהר:>
לא נתנו להם כלום, לא שמעת קודם את נציג הבנקים מדבר ואומר שהוא רוצה את האפשרות ואנחנו לא נתנו? 

<נילי אבן חן:>
על הערך המוסף, לא - - - לגבי המכירה נתתם וגם יגידו רשות ניירות ערך, כל מה שמופיע בדוחות הכספיים ל-2015 זה כן ניתן להם. זה כן ניתן, זו הצעת החוק. רק הדלתא הזאת - - -

<היו"ר מכלוף מיקי זוהר:>
שמוליק יענה, בקצרה. 

<שמואל האוזר:>
אני אסביר. קודם כל הם חייבים במס רווחי הון על החלק הראשון ממילא, זה לא שייך. ההבדל בין ה-100% ועכשיו, שקודם זה היה הולך לאוצר ועכשיו זה הולך לבורסה, לטובת בניית תשתיות ולטובת הציבור. 

<נילי אבן חן:>
והשאלה מי יפקח אם באמת זה יהיה לטובת תשתיות או שהם יוציאו את זה בתור רווחים ודיבידנדים? 

<שמואל האוזר:>
אז אני אזכיר לך שוב מי מפקח על הבורסה. 

<היו"ר מכלוף מיקי זוהר:>
אני חושב שגם את מעדיפה באמת שהכסף יילך לפעילות של הבורסה ולא ל - - -

<נילי אבן חן:>
זו חברה פרטית, אז אי אפשר - - - 

<היו"ר מכלוף מיקי זוהר:>
למרות שזה אינטרס דווקא של המדינה שזה יבוא לקופת האוצר, בכל זאת - - -

<נילי אבן חן:>
אז אני אומרת, אם הכסף הזה היה הולך לטובת הקמת מסלקה נפרדת אז מצוין. אי אפשר להגיד מצד אחד שזו חברה פרטית וכשנותנים להם כסף - - -
<היו"ר מכלוף מיקי זוהר:>
אנא להתקדם לסעיף הבא, אני רוצה לסיים את הדיון. 
<נילי אבן חן:>
סעיף 42(א), זה מתחבר לנושא של המסלקה. אנחנו חושבים שצריך לבטל אותו כיוון שלהערכתנו לא תקום מעצמה מסלקה חדשה בתקופה הקרובה ולכן אנחנו מציעים שתיקבע הוראת מעבר שסעיף 50א ייכנס לתוקף בעוד חצי שנה ממועד חקיקת החוק ולאחר תקופה זו תיערך בדיקה למסלקה, לראות אם היא עומדת בתנאים שנדרשים לצורך החזקה ברישיון.

גם 42(ב), אנחנו חושבים שצריכים לבטל אותו. והסעיף האחרון זה הסעיף העונשי שדיברנו עליו קודם וההצעה שלנו זה ליצור מדרג ענישה בין הפרות בדרגות חומרה שונות, ושיתווסף החלק העונשי שיאמר שהרשות אחראית - - -

<היו"ר מכלוף מיקי זוהר:>
תודה. 

<נילי אבן חן:>
עוד לא הקראתי את זה, 'הרשות אחראית לפקח על ביצוע חובות המוטלות על הבורסה והמסלקה והפרה של החובות המוטלות על הבורסה והמסלקה, המנויות בסעיפים 45ג, 45ו, 45י, 45יב עד יד, 45יח, 50א(1), 50ב(1), מהוות עבירה לפי פרק ט' לחוק הזה וככל שיתקבל התיקון הזה אז צריך לתקן את הוראות פרק ט' לחוק ניירות ערך. 

<היו"ר מכלוף מיקי זוהר:>
תודה. הערתכם ואני מסכם את הדיון. 

<שרה קנדלר:>
אנחנו הוספנו פה סמכויות פיקוח רבות, כמו שראיתם, לרשות ניירות ערך וקיבלנו גם את ההערה שהיא העירה קודם על האפשרות להטיל קנס על הפרה של מסלקה. מעבר לזה, בשלב הזה אנחנו לא חושבים לנכון להוסיף עוד הפרות, אבל אנחנו יכולים אחר כך, אם נמצא לנכון, לתקן את התוספות, הרי זה תיקון תוספות של חוק ניירות ערך, אם יהיה צורך. 

<היו"ר מכלוף מיקי זוהר:>
אני מסכם את הדיון. ההקראה הסתיימה, כפי ששמתם לב, וגם הערות נרשמו, הושמעו, חלקן התקבלו, חלקן לא. 

מבחינתי נשארו מספר נושאים פתוחים שיצטרכו להיסגר בדיון הבא ומיד לאחר סגירתם אנחנו נעלה את החוק להצבעה ונאשר אותו. הנושאים הם כדלקמן, נושא ימי המסחר, נושא העמלות, הפיקוח על גובה העמלות, פתיחת השוק לברוקרים מחו"ל, אופי השליטה של הבנקים כיום לפי הצבעה, משקיף של הרשות בבורסה ולהכניס ברישיון בעלות על הנכסים איסור העברה ללא אישור. זהו.

<עמיר שפטל:>
ועוד מניות לעובדים. שהניסוח המשפטי לא ימנע את המניות לעובדים. 

<היו"ר מכלוף מיקי זוהר:>
לא, זה דברים שאמרנו שאתם צריכים לשבת איתם. 

<עמיר שפטל:>
נכון, מעבר לאמירה הזו, נדמה לי - - -

<היו"ר מכלוף מיקי זוהר:>
בסדר, סוגיית העובדים. אז אני מצפה מכל הגורמים לסגור את זה לפני שאנחנו מגיעים להצבעה, כדי שנגיע לכאן עם משהו מוגמר. 

<נילי אבן חן:>
מה עם הממונה להגבלים עסקיים בכל הנושא של - - - אתה אמרת בתחילת הדיון לגבי הממונה להגבלים עסקיים לכל סוגיית התחרות. 

<היו"ר מכלוף מיקי זוהר:>
לא, דנו בזה. 

טוב, חברים, זה הסיכום של הישיבה, הישיבה נעולה. תודה רבה. 

<הישיבה ננעלה בשעה 16:30.>

